Customerun Heyluntheri Kuruvumah BML In Tiktok Video Mubaaraatheh! - Vaguthu\nއަދަދުތައް ދަށަށް، ނަމަވެސް ނުރައްކާ މައްޗަށް! - 13 ގަޑިއިރު ކުރިން\nކަސްޓަމަރުން ހޭލުންތެރިކުރުވުމަށް ބީއެމްއެލް އިން ޓިކްޓޮކް ވީޑިއޯ މުބާރާތެއް\n1 ގަޑިއިރު ކުރިން ( ޖޫން 7, 2021 )\nއޮޅުވާލައިގެން މަކަރާ ހީލަތުން ފައިސާ ހޯދުމަށް ކުރާ ކަންތައްތަކަށް ކަސްޓަމަރުން ހޭލުންތެރިކުރުވުމަށް ބީއެމްއެލް އިން ހިންގާ "ސަމާލުވޭ" ކެމްޕެއިންގެ ދަށުން، އާންމުންނަށް ބައިވެރިވެވޭ ގޮތަށް ވީޑިއޯ ހުށަހެޅުމުގެ މުބާރާތެއް މިއަދު ހުޅުވާލައިފިއެވެ.\nމި މުބާރާތަށް ހުށަހަޅާ ވީޑިއޯ އަކީ މިފަދަ ކަންކަމާ ގުޅޭ ގޮތުން ހޭލުންތެރިކުރަމުގެމެސެޖެއް ހިމެނޭ ވީޑިއޯއަކަށް ވާންޖެހޭ ކަމަށް ބީއެމްއެލްއިން ބުނެފައިވެއެވެ.\nބީއެމްްއެލްއިން ބުނީ މިއަދުން ފެށިގެން ހަތަރު ހަފްތާގެ މުއްދަތަށް ޓިކްޓޮކްގައި ކުރިއަށް ގެންދިޔުމަށް ހަމަޖެހިފައިވާ މި މުބާރާތުގެ އެކި ވަނަ ވަނައަށް އަންނަ ފަރާތްތަކަށް އިނާމު ކަނޑައެޅިފައިވާ ކަމަށެވެ.\nއެގޮތުން ކޮންމެ ހަފްތާއަކުވެސް ހުށަހަޅާ ވީޑިއޯތަކުގެ ތެރެއިން އެންމެ ގިނަ މީހުން ބެލި ވީޑިއޯ، އެންމެ ގިނަ ލައިކްސް އަދި ޝެއަރސް (ދެބައި އެއްކޮށް) ގެ އިތުރުން ޖަޖިން ޕެނަލް އަށް އެންމެ ކަމުދާ ވީޑިއޯ ހޮވުމަށް ހަމަޖެހިފައިވާ ކަމަށާއި ފުރަތަމަ ތިން ހަފްތާގެ ތެރެއިން ކޮންމެ ހަފްތާއަކުވެސް މި ވަނަ ތަކަށް ހޮވޭ ކޮންމެ ވީޑިއޯ އެއް ހުށަހަޅާ ފަރާތަކަށް 5000 ރުފިޔާ ގެ ގިފްޓް ކާޑެއް ދިނުމަށް ހަމަޖެހިފައިވާ ކަމަށް ބީއެމްއެލްއިން ބުންޏެވެ. އަދި ހަތަރު ވަނަ ހަފްތާގައި ހުށަހަޅާ ވީޑިއޯތަކުގެ ތެރެއިން ވަނަތަކަށް ހޮވޭ ވީޑިއޯތައް ހުށަހަޅާ ފަރާތަކަށް 10،000 ރުފިޔާގެ ގިފްޓް ކާޑެއް ދިނުމަށް ހަމަޖެހިފައިވާ ކަމަށް ބީއެމްްއެލްއިން ބުންޏެވެ.\nމުބާރާތުގައި ބައިވެރިކުރާ ވީޑިއޯ ވާން ޖެހޭނީ 15 ސިކުންތު ނުވަތަ 30 ސިކުންތު ދިގުމިނުގެ ވީޑިއޯ އަކަށެވެ.\nމުބާރާތާ ބެހޭ އިތުރު މައުލޫމާތު ބޭންކް ވެބްސައިޓް އިން ލިބޭނެއެވެ.\nހުޅުމާލޭގައި ސިޓީ ބައިކް ޕްރޮޖެކްޓް ހިންގުމަށް ބީއެމްއެލް އާއި އެޗްޑީސީ ސޮއިކޮށްފި\nޖޫން 7, 2021 13:44\nކުރާނެ ކަމެއް ނޭނގިގެން މޮޔަވަނީ. ކަމެއް ކުރަންޏާ އައްޑޫ ސިޓީ ހިތަދޫ ބޭންކްގަ އެއުޅޭ ހޮޅި އިމްރާން ސޯލިޚް މަގާމުން ދުރުކޮށް ތަންކޮޅެއް ހަރުދަނާ މީހަކު އެމަޤާމަށް އައްޔަން ކޮށްބަލަ.


Dhe match in molhuve club WAMCO finalge ummeedhu gai | Mihaaru\nދެ މެޗުން މޮޅުވެ ކްލަބް ވެމްކޯ ފައިނަލުގެ އުއްމީދުގައި\n04 ސެޕްޓެމްބަރ 2019 - 11:31\nސްރީ ލަންކާގައި ކުރިއަށްދާ 33 ވަނަ ތަރުނަސެވާ ރުޕަވަހިނީ ވޮލީބޯޅަ މުބާރާތުގެ އަންހެން ބައިގައި އިއްޔެ ކުޅުނު ދެ މެޗުން ރާއްޖޭގެ ކްލަބް ވެމްކޯ މޮޅުވެ މުބާރާތުގެ ފައިނަލަށް ދިއުމުގެ އުއްމީދު ބޮޑުކޮށްފި އެވެ.\nރާއްޖޭގެ 23 އަހަރުން ދަށުގެ އަންހެން ޓީމުގެ ބައެއް ކުޅުންތެރިންނާއި ސީނިއާ ޓީމުގެ ކުޅުންތެރިންގެ އިތުރުން އިންޑިއާގެ ދެ ކުޅުންތެރިންނާ އެކު އޮތް ކްލަބް ވެމްކޯ މުބާރާތުގެ ފުރަތަމަ މެޗުގައި ކުޅުނީ އެންމެ ފަހުގެ ޗެމްޕިއަން އެމްއޭއެސް ކެސުއަލިންއާ ދެކޮޅަށެވެ. އެ މެޗުން ވާދަޗެރު ކުޅުމަކަށް ފަހު ބަލިވީ 3-2 ސެޓުންނެވެ.\nފުރަތަމަ މެޗުން ބަލިވުމުން ވެމްކޯ އިން އިއްޔެގެ ދެ މެޗަށް ވެސް ނުކުތީ ވަރަށް ރަނގަޅަށް ތައްޔާރުވެގެންނެވެ. ނަތީޖާއެއްގެ ގޮތުން ދެ މެޗުން ވެސް މޮޅުވި އެވެ. އިއްޔެ ހެދުނު ވެމްކޯ މޮޅުވީ ނެޝަނަލް ޔޫތު ސާވިސް ކައުންސިލާ ވާދަކޮށް ސީދާ ތިން ސެޓުންނެވެ. އަދި ރޭ ލަންކާގެ އާމީ އަތުން މޮޅުވީ 3-1 ސެޓުންނެވެ.\nވެމްކޯ ޓީމުގެ ކޯޗު އަހުމަދު އަދީލް (ބޭބެ) "މިހާރަ"ށް ބުނީ މެޗަކަށް ފަހު މެޗެއް ޓީމުގެ ކުޅުން ރަނގަޅުވަމުން އަންނަ ކަމަށާއި ފައިނަލުގެ އުއްމީދު އެބައޮތް ކަމަށެވެ.\n"ފައިނަލުގެ އުއްމީދު ބޮޑު. އެކަމަކު މިއަދުގެ މެޗުތަކަށް ފަހު އެނގޭނީ. އެކަމަކު ދެން ކުޅޭ އެހެން މެޗުތަކަށްވާގޮތުން ވެސް ފުރުސަތެއް ލިބިދާނެ،" ބޭބެ ބުންޏެވެ.\nވެމްކޯ މިއަދު ކުޅޭ ލީގު ބުރުގެ ފަހު ދެ މެޗުގައި ކުޅޭއިރު ފުރަތަމަ މެޗުގައި ނުކުންނާނީ ލަންކާ ނޭވީއާ ދެެކޮޅަށެވެ. އަދި ދެ ވަަނަ މެޗުގައި ބައްދަލުކުރާނީ ލަންކާގެ އެއާފޯސްއާ އެވެ. އިއްޔެގެ މެޗުތަކަށް ފަހު ލީގު ބުރުގެ އެއް ވަނައިގައި މި ވަގުތު އޮތީ ވެމްކޯ އެވެ. އެއީ ތިން މެޗުން ހަތް ޕޮއިންޓާ އެކު އެވެ.\nމުބާރާތަށް ދިއުމުގެ ކުރިން ބޭބެ ބުނީ މިއީ ރާއްޖޭގެ ކުޅުންތެރިންނަށް ކުޅެލަން ލިބޭ ވާދަވެރި ރަނގަޅު މެޗުތަކެއް ކަމަށާއި މީގެ ސަބަބުން ކުޅުންތެރިންނަށް ވަރަށް ބޮޑަށް ފައިދާކުރާނެ ކަމަށެވެ. އެއީ ލަންކާ އަކީ ވޮލީގައި ރަނގަޅު ކުޅުންތެރިންތަކެއް އުފެދޭ ގައުމަކަށް ވެފައި އެ ޓީމުތަކުގެ ކުޅުން ރަނގަޅުވުމެވެ.\nމުބާރާތުގައި މިހާތަނަށް ކުޅުނު މެޗުތަކުން ރާއްޖޭގެ ގުޑީސް ސްޕޯޓްސް ކްލަބަށް އަދި މޮޅެއް ނުލިބެ އެވެ. އިއްޔެ ބަލިވީ ސިލޯން އިލެކްޓްރިކް ސިޓީ ބޯޑާއި ލަންކާ އެއާފޯސް އަތުންނެވެ.\nމި ފަހަރުގެ ވޮލީ ސީޒަނުގެ ފުރަތަމަ މުބާރާތް ކަމަށްވާ އެސޯސިއޭޝަން ކަޕްގެ ޗެމްޕިއަންކަން ހޯދީ ވެމްކޯ އިންނެވެ. ވެމްކޯ އާއި ގުޑީސް މި މުބާރާތުގައި ކުޅެނީ އެ ދެ ކްލަބުން އަމިއްލަ އަށް ހޯދި ފުރުސަތެއްގަ އެވެ.


Srilankan Airlines | Mihaaru\nރާއްޖެ-ޖަޕާނާ ދެމެދު ސީދާ ދަތުރުތައް ފަށައިފި\nރާއްޖެ އާއި ޖަޕާނާ ދެމެދު ސްރީލަންކަން އެއާލައިންސުން ސީދާ ދަތުރުތައް މިދިޔަ ބުރާސްފަތި ދުވަހު ފަށައިފި އެވެ.\nބޯޓުގައި މީހަކު ސަލާމަތްކޮށްދިނީ ދިވެހި ޑޮކްޓަރެއް\nކޮލޮމްބޯ އިން ބަންގްލަދޭޝްގެ ޑާކާ އަށް މިއަދު ހެނދުނު ދަތުރުކުރި ސްރީ ލަންކަން އެއާލައިންސްގެ ފްލައިޓުގައި ތިބި މީހުންގެ ތެރެއިން އެ ދަތުރު ހާއްސަވާނެ އެކަކީ ޑރ. ހިޝާމް އަލީ ޒަކީ އެވެ. އެއީ އޭނާގެ އިންޓާންޝިޕް ފެށުމަށް ކުރާ ދަތުރަށްވުމުން ކުރާ އުއްމީދުތައް ވެސް ބޮޑެވެ. ތިން ގަޑިއިރުގެ އެ ދަތުރު ނިމެން ގަޑިއިރަކަށްވެފައި ވަނިކޮށް...\nކޮލަމްބޯ (މާޗް 8) - ބައިނަލްއަގުވާމީ އަންހެނުންގެ ދުވަހުގެ މުނާސަބަތު ފާހަގަ ކުރުމުގެ ގޮތުން ސްރީ ލަންކަން އެއާލައިންސް އިން ހުސް އަންހެން ކްރޫންގެ ފްލައިޓެއް ބާއްވައިފި އެވެ.\nކޮޗިން އެއާޕޯޓުގައި ތާށިވި ދިވެހިން ފުރައިފި\nސްރީލަންކަން އެއާލައިންގެ ބޯޓަށް ދިމާވި ޓެކްނިކަލް މައްސަލައެއްގެ ސަބަބުން އިންޑިޔާގެ ކޮޗިން އެއާޕޯޓުގައި ތާށިވި ދިވެހިން އެންމެ ފަހުން މިއަދު ހެނދުނު ސްރީ ލަންކާއަށް ފުރައިފި އެވެ.\nވަގު ޓިކެޓާ ހެދި އުމްރާއަށް ނުދެވެނު މީހުން ފުރައިފި\nސްރީލަންކަންއިން ނަގާ ފިއުލް ސާޗާޖު ބޮޑުކުރަނީ\nސްރީ ލަންކަން އެއާލައިންސްއިން ދަތުރުކުރާ ކޮންމެ ފަސިންޖަރެއްގެ އަތުން ފިއުލް ސާޗާޖުގެ ގޮތުގައި އިތުރު ހަތަރު ޑޮލަރު (61.68ރ) ކޮންމެ ކޮޅަކަށް ނަގަން ނިންމައިފި އެވެ.\nސްރީލަންކަން އިން މެލްބަންއަށް ސީދާ ދަތުރުތަކެއް ކުރަނީ\nސްރީލަންކަން އެއާލައިންސުން އޮސްޓްރޭލިއާގެ މެލްބަންއާ މެދު ސީދާ ދަތުރުތަކެއް ފަށައިފި އެވެ.\nސްރީ ލަންކަންގެ ބޯޓަކުން ބެޓަރީއެއް ނުގޮވީ ކިރިޔާ\nކޮލަމްބޯ (އޮގަސްޓް 1) - އިންޑިއާގެ ކޮޗިން އިން ފުރައިގެން ކޮލަމްބޯ އަށް ދަތުރު ކުރި ސްރީ ލަންކަން އެއާލައިންސްގެ ބޯޓެއްގެ ކެބިންގައި އޮތް ދަބަހަކުން ދުން އަރަން ފެށުމުން ބޯޓުގެ ކްރޫންގެ ހުށިޔާރު ކަމާ އެކު ބޮޑު ހާދިސާއެއް ހިނގުމުން ކުރިން އެކަން ހައްލުކޮށްފި އެވެ.


ހައުސިންގ ޑިވެލޮޕްމަންޓް ފައިނޭންސް ކޯޕަރޭޝަން ޕލކ (އެޗް.ޑީ.އެފް.ސީ) ގެ ނުވަވަނަ އަހަރީ އާންމު ޖަލްސާ 11 މެއި 2013 ވަނަ ދުވަހު 2:30 ގައި މާބުލް ހޮޓަލުގެ ޖަލްސާކުރާ މާލަމުގައި ވަނީ ބޭއްވިފައެވެ. މިފަހަރުގެ އާންމު ޖަލްސާގައި ވޭތުވެދިޔަ 2012 ވަނަ އަހަރުގެ މާލީހިސާބުތައް ފާސްކުރުމުގެ އިތުރުން 2013 ވަނަ އަހަރުގެ ކުންފުނީގެ އެކްސްޓާނަލް އޮޑިޓަރެއްގެ ގޮތުގައި ކޭ.ޕީ.އެމް.ޖީ ވެސް ވަނީ ޢައްޔަން ކޮށްފައެވެ.\nމިފަހަރުގެ އަހަރީ އާންމު ޖަލްސާގައިވެސް ހިއްސާދާރުންނަށް ހިއްސާގެ ފައިދާގެގޮތުގައި މޫނުމަތީ އަގު 100ރ. ހިއްސާއަކަށް 10ރ. ބެހުމަށްވަނީ ކަނޑައެޅިފައެވެ. އެއީ ވޭތުވެދިޔަ 2012 ވަނަ އަހަރުގެ ވިޔަފާރީގެ ސާފު ފައިދާގެ 33 އިންސައްތައެވެ.\n12 މެއި 2013 އިން ފެށިގެން އެޗް.ޑީ.އެފް.ސީގެ މައިއޮފީހުން ހިއްސާދާރުންނަށް ހިއްސާގެ ފައިދާ ދޫކުރުމުގެ އިންތިޒާމު ވަނީ ހަމަޖެހިފައެވެ.\nޕަބްލިޝްކުރި ތާރީޚު: 19 މޭ 2013


Aa onigandah amalu kuran fashai, Naruhunnah musaaraige 15 percent kuri erumeh | Mihaaru\nއާ އޮނިގަނޑަށް އަމަލުކުރަން ފަށައި ނަރުހުންނަށް މުސާރައިގެ 15 ޕަސެންޓުގެ ކުރިއެރުމެއް\nދަރުމަވަންތަ ހޮސްޕިޓަލްގައި ނަރުހުންތަކެއް މަސައްކަތްކުރަނީ: ނަރުހުންގެ މުސާރަ ވަނީ ބޮޑުކޮށްފައި-- މިހާރު ފޮޓޯ\n19 އޯގަސްޓް 2018 - 19:30\nނަރުހުންގެ ވަޒީފާގެ އާ އޮނިގަނޑަށް މި މަހުން ފެށިގެން އަމަލުކުރަން ފަށާފައިވާ ކަމަށާއި އޭގެ ނަތީޖާއަކީ، ނަރުހުންގެ މުސާރައަށް އެވްރެޖުކޮށް 15 ޕަސެންޓުގެ ކުރިއެރުމެއް ލިބުން ކަމަށް ހެލްތު މިނިސްޓްރީން މިއަދު ބުނެފި އެވެ.\nއެ މިނިސްޓްރީން ނެރުނު ނޫސްބަޔާނެއްގައި ބުނީ، ނަރުހުންގެ ވަޒީފާގެ އާ އޮނިގަނޑަށް އަމަލުކުރަން ފެށީ އެ މީހުންނަށް ވަޒީފާގެ ކުރިއެރުން ލިބޭ އަދި އެކި ދާއިރާތަކަށް ޚާއްސަ ނަރުހުން ތައާރަފުުރުމުގެ މަގުސަދުގައި ކަމަށެވެ.\n"މި އޮނިގަނޑުގެ ސަބަބުން ނަރުހުން މަތީ ތައުލީމް ހާސިލް ކުރުމަށް ޝައުގުވެރިވެ ހިތްވަރު ލިބިގެންދާނެ އެވެ. އަދި މި އޮނިގަނޑު ތަންފީޒުވުމާ ގުޅިގެން އެވްރެޖްކޮށް ނަރުހުންނަށް ލިބޭ އުޖޫރައިގެ 15 ޕަސެންޓުގެ ކުރިއެރުމެއް ލިބިގެންދާނެ އެވެ،" ހެލްތު މިނިސްޓްރީގެ ބަޔާނުގައި ވެ އެވެ.\nއެއާ އެކު، ނަރުހުންނަށް މި މަހު މުސާރަ ލިބޭނީ އާ އޮނިގަނޑުގެ ތެރެއިންވެ. ނަރުހުންގެ ތެރެއިން އެންމެ ދަށް ލެވެލް އަކީ އެންރޯލްޑް ނަރުހުންނެވެ. އެ މީހުންނަށް ވެސް، ގެއަށް ގެންދަން ގާތްގަނޑަކަށް 14،000ރ. ލިބޭނެ ކަމަށް ހެލްތު މިނިސްޓްރީން ބުންޏެވެ.\nހެލްތު މިނިސްޓްރީން ބުނިގޮތުގައި ނަރުހުންގެ ވަޒީފާގެ އާ އޮނިގަނޑު ހަދާފައި ވަނީ މައިގަނޑު ހަތަރު ކަމެއްގެ މައްޗަށް ރިއާޔަތް ކުރުމަށް ފަހު އެވެ. އެއީ؛\n1) ނަރުހުންގެ ތައުލީމާއި މަސައްކަތުގެ ފެންވަރަށް ބަލައިގެން ކޮންމެ ދެ އަހަރަކުން ކުރިއެރުން ދެވޭ ގޮތަށް.\n2) ނާސިންގެ ދާއިރާއިން މަތީ ތައުލީމް ހާސިލް ކުރުމުން އެ ދާއިރާއިން ކުރިއަށް ދިއުމަށް މަގުފަހިވާ ގޮތަށް.\n3) ނަރުހުންގެ ދާއިރާއިން ހާއްސަ ނަރުހުން ހިދުމަތަށް ތައާރަފުވެގެން ދާނެ ގޮތަށް.\n4) އާއްމު އަދި ހާއްސަ ދާއިރާތަކުގެ މަގާމުގެ ކުރިއެރުން ލިބޭނެ ގޮތަށް.\nހެލްތު މިނިސްޓްރީން ބުނީ ނަރުހުންގެ އާ އޮނިގަނޑު އެކުލަވައިލުމުގައި ސިވިލް ސާވިސް ކޮމިޝަން (ސީއެސްސީ) އާއި އައިޖީއެމްއެޗްގެ އިތުރުން މޯލްޑިވްސް ނާސިން އެންޑް މިޑްވައިފްރީ ކައުންސިލް އަދި ކަމާބެހޭ ފަރާތްތަކާ މަޝްވަރާ ކޮށްފައިވާ ކަމަށެވެ.\nއެ މިނިސްޓްރީގެ ހިއުމަން ރިސޯސް ޑިޕާޓްމަންޓްގެ އިިސް އޮފިޝަލަކު ވިދާޅުވީ، ނަރުހުންގެ ވަޒީފާގެ އާ އޮނިގަނޑާއެކު، ވަކި ފެންވަރަކަށް ކިޔެވުމަށް ފުރުސަތު ލިބޭނެ ކަމަށެވެ. އަދި އޮނިގަނޑު އެކުލަވާލާފައިވަނީ މިހާރު ތިބި އެއްވެސް މުވައްޒަފެއްގެ ވަޒީފާ ނުގެއްލޭ ގޮތަށް ކަމަށް ވެސް ވިދާޅުވި އެވެ.\n"އާ އޮނިގަނޑާ އެކު ނަރުހުންގެ ފެންވަރު މަތިކުރުމަށް އެކި ތަމްރީނުތަކާއި ޓްރެއިނިން ޕްރޮގްރާމްތައް ހިންގަން ވަނީ ނިންމާފައި. އޭރުން މިހާރު މަސައްކަތުގައި ތިބި ނަރުހުންގެ ފެންވަރު މަތިވެ، ހިދުމަތް ރަނގަޅު ކުރެވިގެން ދާނެ،" އޮފިޝަލް ވިދާޅުވި އެވެ.\nއޭނާ ވިދާޅުވީ ނަރުހުންނަށް މީގެ ކުރިން ދެމުން އައި އެލަވަންސްތައް ކަނޑާލާފައިވާ ކަމަށެވެ. އޭގެ ބަދަލުގައި ސާވިސް އެލަވަންސާއި މުސާރަ ބޮޑުކޮށްދީފައިވާ ކަން ފާހަގަކުރެއްވި އެވެ.\n"އެހެންވީމާ، އެލަވަންސްތައް ކަނޑާލި ކަމުގައި ވިޔަސް ގެއަށް ގެންދަން ލިބޭ މުސާރަ ކުޑައެއް ނުވާނެ. އޭގެ ބަދަލުގައި 15 ޕަސެންޓްގެ ކުރިއެރުމެއް ލިބިގެން މިދިޔައީ،" އޮފިޝަލް ވިދާޅުވި އެވެ.\nސިއްހަތު އައިޖީއެމްއެޗު ސިވިލް ސާވިސް ކޮމިޝަން ނަރުހުން ހެލްތު މިނިސްޓްރީ\n61 ކޮމެންޓް, 117 ރިއެކްޝަންސް\nމުސާރަ މުސާރަ. ގައުމަށް ޚިދުމަތެއް ކޮށްދީގެން ގައުމު އާރާސްތުކުރަން މަސައްކަތެއްނުކޮށް ކޮން މުސާރައެއް ބޮޑުކުރެވޭނީ. މަށަކީވެސް މިދާއިރާގައި 12 އަހަރުވެފައިވާ މީހެއް. ރައީސުން އަންނަނީ އަންބޮޑިއަށް ރުފިޔާ ޖަހައިގެންތަ ބުނާއިރަށް ތިކަންވާނީ. އަޅުގަނޑުމެންގެ މަސައްކަތަކީ އިންސާނީ ޚިދުމަތް ދިނުން.\nމިރާއްޖޭގައި އޮތްވަރަށް ޖިންސީ ތަފާތުކުރުން މުސާރައިގެ ފަރަގު އޮތް ގައުމެއް ދުނިޔޭގަވެސް ނޯންނާނެ. ޓީޗަރުުންނާއި ނަރުހުންނަށް ސިވިލްސަރވިސްގެ އެފެންވަރުގެ އެހެން ހުރިހާ މަގާމްތަކަށް ވުރެ އެތައްތަނެއް ލިބޭ މުސާރައާއި އިނާޔަތްތައް ގިނަ. އެއީ މިދެ ދާއިރާގެ 90% އަކީ އަންހެނުން ކަމަށްވާތީ.\nހިތަށް އަރަނީ “ހަމަ ހަޤީގަތުގަވެސް އަގުތަށް އުފުލި މުސާރަ ބޮޑުކުރުމަށް މީހުންއެދި އާދޭސްކުރާސަބަބު މޮޅު އިކޮނޮމިސްޓަށް ނޭގެނީ” ތޯ ނުވަތަ އޭނާ އެކަން އެގިހުރެ ރަނގަޅުކުރާން ބޭނުންނުވަނީހޭ!!؟ . . . ކިރިޔާ ބުއްދި ސަލާމަތުން ހުރިމީހަކަށްވެސް އިގޭނެ ދިމާވެގެން މިއުޅޭ ގޮތަކީ “ދައުލަތުގެ މުއްސަނދިކަމާއި ހުރިހާވަސީލަތްތައް ކުޑަކުޑަ ރަށްގަނޑަކަށް ޖަމާކޮށް ރާއްޖޭގެ އެހެންސަރަހައްދުތަކުގެ ރައްޔިތުން ވަޒަނުންބޭރުވުމަށް މަޖުބޫރުކުރުވާ ކުލީ އަޅުންގެ ދަރަޖައަށް ވައްޓާލުމަށް” މާލޭ ސަރުކާރުން ކުރާ އަދި ކޮށްފައިވާ ކަންކަމުގެ ނަތީޖާގެ ސަބަބުން ނިކުންނަ އިޖުތިމާއީ މައްސަލަތަށްކަން. . . . . މިކަންކަން މިހެންވާނެތީ “ޤާނޫނު އަސާސީ ލިއުނުމީހުން އޭގައި ލާމަރުކަޒީ އުސޫލުން ދައުލަތުގެ އިދާރީ ދާއިރާތަށް ހިންގުމަށް ގަދައަމުރުން އަމުރުކޮށްފައިވަނިކޮށް” ޔާމީންގެ ސަރުކާރުން ލާމަރުކަޒީގެ ބާރުކަޑުވާލާ އެ ޤާނޫނު ނުކުޅެދުންތެރިކޮށް “ކުލީ އަޅުވެތިކަމަށް ރައްޔިތުން ގެނައުމަށް” ވިސްނުން ބަހައްޓާތީ މުސާރައިން ދެކޮޅުނުޖެހެނީ.\nޖީ އެސްޓީ މިވަނީ ދެގުނަކޮށްފަ ކީއްވެތޯ އައިހީއެމް އެޗްގެ ޑިއުޓީ ދެޝިފްޓަށް ނުހެދެންވީ؟؟؟؟؟؟ ސްކޭނަށް ހަދާލަން މާލޭގަ 30 ދުވަސް ކޮޓަރިކުލި ދައްކާލަ ދައްކާލާ އަރަތެއްދޯމީ\nނަރުހުން ނޫނީ ޞިއްޙީ ދާއިރާގައި ޚިދުމަތް ކުރާ ބަޔަކު ނެތީތޯ، ކޮބާތޯ ހެލްތު ވާކަރުންގެ އޮނިގަނޑު، ކޮބާތޯ ޞިއްޙީ ދާއިރާގައި މަސައްކަތްކުރާ އެހެނިހެން މުވައްޒަފުންގެ މުސާރަ. މިހާރުވެސް ނަރުހުންނަކީ ޞިއްޙީ ދާއިރާގައި ޑަކްޓަރުން ނަގާފަ އެންމެ މުސާރަ ބޮޑު މީހުން. މީ ބޭއިންސާފު، މީ ވަކިބަޔަކަށް މޮޅުކޮށްދިނުން....ވޯޓުން ދައްކާނަން ތިތަން.....އަހަރެމެންނަކީ އުޅޭބައެއްކަން އަންގާލާނަން. އިންޝާﷲ\nކޮބާބާ އެހެން މުވައްޒަފުން\nއަޅެ މިގޮތަށް ފެނަކައިގެ މުވައްޒަފުންގެ މުސާރަވެސް ބޮޑުވާނެ ނަމަ. ގިނަ މުވައްޒަފުންނަށް 4500 ރުފިޔާ ގެއަށް ގެންދަން ނުލިބޭ.\nކިތައް ނަރުހުންގެ ވަޒީފާ ދައްކުރeވި ކިތައް ނަރުހުންގެ ވަޒީފާ ގެއްލޭކަން ލިޔެލިނަމަ ފުރިހަމަވީސް...\nފާތުމަ ރަނގަޅަށް ލިޔުން ކިޔާލަން ފެނޭ. ޢޭރުން އެއްވެސް ނަރުހެއްގެ ވަޒީފާ ދަށްނުވާކަމާއި ވަޒީފާ ނުގެއްލޭކަން ސާފުކޮށް ލިޔެފަ އިންތަން ފެންނާނެ.\nކުދިންނޭ. ނަރުހުންގެ އެލަވަންސްތައް ކަނޑާލި ކަމަށް ބުނި ދުވަހު މަ ބުނިން ތީކީ ނަރުހުން ހާސްވާންވީ ކަމެއް ނޫނޭ. ރޔ ގެ ހެޔޮފުޅުކަމުން މުސާރަޔާ އެލަވަންސް ބޮޑުކޮށްދޭނޭ. ރިޔާސީ އިންތިޚާބުގެ ކެމްޕެއިން ސްޓަންޓެއްގެ ގޮތުން. މިއަދު މިއޮތީ މަބުނި ދުވަސް އައިސްފަ...\nހައްތާވެސް ސިވިލްސާވިސްގެ މުސާރަ ކޮބާތޯ ޔުނީފޯރމް ބޮޑީތަކަށް ލިބޭ ކުރިއެރުމަކީ މީގެ ތެރެއިންވެސް ކަސްޓަމްސްގެ މުވައްޒަފުންނަށް މުސާރައިގެ ކުރިއެރުމެއް އަދި ވަޒީފާގެ ކުރިއެރުމެއް ނުލިބި ދިހަ ބާރަ އަހަރު އެކަމަކު ސިފައިންނާއި ފުލުހުންނަށް އަހަރު ދެކޮޅު ޕްރޮމޯސަން މީވެސް އިންސާފުތޯ މިކަމާމެދު ވިސްނަންޖެހޭ


General Bipin ge helicopter vettumugai crew ge ihumaalu? | ThePress\nޖެނެރަލް ބިޕިންގެ ހެލިކޮޕްޓަރު ވެއްޓުމުގައި ކުރޫގެ އިހުމާލު؟\n07 January 2022, 08:57\nއިންޑިއާ އަސްކަރިއްޔާގެ ޗީފް އޮފް އާމީ ސްޓާފް، ޖެނެރަލް ބިޕިން ރާވަތު، ރާއްޖެ ވަޑައިގެންފި / ފޮޓޯ: އެމްއެންޑީއެފް\nއިންޑިއާގެ ޗީފް އޮފް ޑިފެންސް ސްޓާފް ޖެނެރަލް ބިޕިން ރާވާތުގެ ދެކަނބަލުންނާއި އިތުރު ބައެއްގެ ފުރާނަ ގެއްލިދިޔަ ހެލިކޮޕްޓަރު ވެއްޓުމުގެ ހާދިސަ ހިނގާފައި ވަނީ ކުރޫގެ އިހުމާލުންކަން ދޭހަވާފަދަ މޭރުމަކުން އިންޑިއާ މީޑިއާގައި އަޑު ފެތުރިއްޖެއެވެ.\nކަމާ ބެހޭ މައުލޫމާތު އެނގޭ މަސްދަރުތަކާ ހަވާލާދީ އިންޑިއާ މީޑިއާއިން ބުނާ ގޮތުގައި، ޑިސެމްބަރު 2021 ގެ ހާދިސާ ހިނގާފައި ވަނީ، ޕައިލެޓަށް ހެދުނު ގޯހެއްގެ ސަބަބުންނެވެ. ނަމަވެސް، އެކަމުގެ އިތުރު ތަފްސީލެއް ހާމަ ކޮށްފައެއް ނުވެއެވެ.\nޖެނެރަލް ބިޕިން ރާވާތާއި އަނބިކަނބަލުން މަދޫލިކާގެ އިތުރުން، އަސްކަރީ ބާރުތަކުގެ 12 މެންބަރެއްގެ ފުރާނަ ގެއްލިދިޔަ ހާދިސާގައި ހެލިކޮޕްޓަރު ވެއްޓިފައި ވަނީ ފަރުބަދަމަތީ ސަރަހައްދަކަށެވެ. ހާދިސާ ހިނގި ދުވަހަކީ ދުރު ފެންނަ ނިސްބަތް ކުޑަ ދުވަހެއް ކަމަށާ، މޫސުން ގޯސްވެފައި އޮތުމަކީ ހާދިސާ ހިނގުމަށް މެދުވެރިވި ސަބަބެއް ކަމަށް ބައެއް މަސްދަރުތަކުން ބުނެއެވެ.\nޖެނެރަލް ބިޕިން ރާވާތު އަވަހާރިވި ހާދިސާގެ ތަހުގީގު ހިންގުމަށް3ފަރާތް އެކުލެވޭ ހާއްސަ ޓީމަކުން ދަނީ މަސައްކަތް ކުރަމުންނެވެ. ޓީމުގައި އިސްކޮށް ހުންނަވަނީ އިންޑިއާ އަސްކަރިއްޔާގައި ހެލިކޮޕްޓަރު ދުއްވުމާ ހަވާލުވެ ހުންނަވާ އިސް ޕައިލެޓް، އެއާ މާޝަލް މަވެންދްރާ ސިންހްއެވެ.\nހާދިސާގެ ތަހުގީގު ރިޕޯޓް ހުށަހެޅުމުގެ ކުރިން، ގާނޫނީ ގޮތުން ބަލަންޖެހޭ ކަންތައްތައް ބަލާ، ފުރިހަމަ ކުރަން ޖެހޭ ހުރިހާ އިޖުރާއަތެއް ފުރިހަމަ ކުރާނެ ކަމަށްވެސް އިންޑިއާ މީޑިއާއިން ވަނީ ރިޕޯޓް ކޮށްފައެވެ.\nއިންޑިއާ އެއާ ކްރޭޝް ވައިގެ އުދުހުންތައް ދުނިޔެ\nސަލާގެ މަރުގެ އިލްޒާމް، ފްލައިޓް ހަމަޖެއްސި މީހާއަށް؟\nއިންޑިއާ ފްލައިޓް ވެއްޓުމުގެ އިލްޒާމް، ޕައިލެޓަށް!\nއެމްއެޗް17: އާއިލާތަކުން ކޯޓުގައި ހެކިބަސް ދޭން ފަށައިފި


35,000 endhu ithuru koh, aammudhanee 30 billion ah gendhaanan: Ibu\n35،000 އެނދު އިތުރުކޮށް، އާމްދަނީ 30 ބިލިއަނަށް ގެންދާނަން: އިބޫ\nއިބޫ މިރޭ ވާހަކަ ދައްކަވަނީ --\nއިދިކޮޅު ކޯލިޝަންގެ ފަސް އަހަރުގެ ތެރޭގައި 35،000 އެނދު އިތުރުކޮށް ދައުލަތަށް ލިބޭ އާމްދަނީ 30 ބިލިއަނަށް ހައްދަވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިރޭ ވިދާޅުވެއްޖެ އެވެ.\nކޯލިޝަންގެ ލީޑަރެއް ކަމަށްވާ ގާސިމް އިބްރާހިމްގެ އުފަން ރަށް، އދ. މާމިނގިއްޔަށް ވަޑައިގެން މިރޭ ބޭއްވި ޖަލްސާގައި އިބޫ ވަނީ އޭނާގެ ފަތުރުވެރިކަމުގެ ސިޔާސަތު ހާމަ ކުރައްވާފަ އެވެ. އިބޫ ވިދާޅުވީ، ފަތުރުވެރިކަމުގެ ނަފާ ރާއްޖޭގެ ހުރިހާ ރައްޔިތުންނަށް ހަމަހަމަކަމާއެކު ފުޅާކުރަންޖެހޭ ކަމަށެވެ.\nއެގޮތުގެ މަތިން ރިސޯޓާއި ގެސްޓްހައުސް އަދި ސަފާރީ ހިމެނޭ ގޮތަށް އޭނާގެ ވެރިކަމެއްގެ ފަސް އަހަރުގެ ތެރޭގައި 35،000 އެނދު އިތުރު ކުރައްވާނެ ކަމަށެވެ. އެއީ ދެކުނުގެ އަތޮޅުތަކަށް 17،000 އެނދާއި މެދު ރާއްޖެ ތެރޭގައި 10،000 އެނދާއި އުތުރުގެ އަތޮޅުތަކުގައި 18،000 އެނދު ކަމަށް އިބޫ ވިދާޅުވި އެވެ.\nއިބޫ މިރޭ ވިދާޅުވީ އެކަން ކުރައްވަނީ މާކެޓް ފްލަޑް ނުވާ ގޮތަށް އަދި އަގުތައް ވެސް ތިރި ނުވާނެ ގޮތް ބައްލަވައިގެން ކަމަށެވެ. އެވަރަށް އެނދުތައް އިތުރު ކުރުމުން 30 ބިލިއަނަށްވުރެ މައްޗަށް ދައުލަތަށް ލިބޭ އާމްދަނީ އަރާނެ ކަމަށް ވެސް އިބޫ ވިދާޅުވި އެވެ.\n"އެހެންވެ މި ދަންނަވަނީ އެއީ އަޅުގަނޑުމެން މިވާ ވައުދުތައް ފުއްދޭނެ ކަމުގެ ދަލީލެއް ކަމަށް،\nބަޖެޓަށް ލިބޭ 30 ބިލިއަނަށްވުރެ މައްޗަށް އަރާނެ، ވައުދުތައް ފުއްދޭނެ ކަމުގެ ދަލީލު، ނަރުދަމާ އާއި ބޯފެނާއި މަގުތައް ހެދިގެން ދާނެ ވާހަކަ، އެ އިންވެސްޓްމެންޓްތަކާ ގުޅިގެން އިތުރު 60،000 ވަޒީފާ ވެސް އުފެދިގެން ދާނެ،" އިބޫ ވިދާޅުވި އެވެ.\nއިބޫ ވިދާޅުވީ އެ ވަޒީފާތަކަށް ބޭނުންވާ މީހުން ވެސް ތަމްރީނު ކުރާނެ ކަމަށެވެ. އެގޮތުން 30،000 އެއްހާ މީހުން ފަތުރުވެރިކަމުގެ ދާއިރާއަށް ތަމްރީނު ކުރައްވާނެ ކަމަށެވެ. އަދި މުވައްޒަފުންނަށް ހަމަ އުޖޫރަ އާއި އިނާޔަތްތައް ލިބޭނެ ފްރޭމްވޯކެއް ވެސް ތައްޔާރު ކުރައްވާނެ ކަމަށެވެ. ވަޒީފާގައި ދިވެހިން ބައިތިއްބަން މަޖުބޫރު އަދަދަށްވުރެ އިތުރަށް ދިވެހި މުވައްޒަފުން ގެންގުޅޭ ފަރާތްތަކަށް ޓެކްސްގައި ލުޔެއް ދެއްވާނެ ކަމަށް އިބޫ ވިދާޅުވި އެވެ.\nގެސްޓް ހައުސް ވިޔަފާރި ފުޅާ ކުރުމުގެ ގޮތުން ގެސްޓް ހައުސްއަށް އިންވެސްޓްކުރަން ބޭނުންވާ ފަރާތްތަކަށް މާލީ އެހީތެރިކަން ފޯރުކޮށް ދެއްވާނެ ކަމަށާއި ލުއި ފައިނޭންސް ލިބޭނެ ކަމަށް އިބޫ ވިދާޅުވި އެވެ. އިބޫ ވިދާޅުވީ ގެސްޓްހައުސްތަކަށް ލުޔެއް ދިނުމަށް އެތެރޭގެ އުދުހުންތައް ވެސް އަގު ހެޔޮ ކުރައްވާނެ ކަމަށެވެ.\n"ކުއްޔަށް ދެވިފައި ބައެއް ރަށްރަށް އެބަހުރި ފައިނޭސް ލޯނު ނުލިބުމުގެ ސަބަބުން ތަރައްގީ ނުކުރެވިފަ، އެފަދަ ފަރާތްތަކަށް ވެސް ފައިނޭންސް ލިބޭނެ އެހީތެރިކަން ފޯރުކޮށްދޭނަން،" އިބޫ އިތުރަށް ވިދާޅުވި އެވެ.\nއިބޫ ވިދާޅުވީ ފަތުރުވެރިކަމުގެ ދާއިރާއިން ބޮޑު އާމްދަނީއެއް ދައުލަތަށް ލިބޭއިރު ރާއްޖެ ދުނިޔޭގައި ޕްރޮމޯޓްކުރުމަށް އެކަށީގެންވާ ފައިސާއެއް ހަރަދެއް ނުކުރާ ކަމަށެވެ. އޭނާގެ ވެރިކަމެއްގައި މިހާރު ރާއްޖެ ޕްރޮމޯޓްކުރުމަށް ހަރަދުކުރާ ފައިސާ އަދަދަށްވުރެ ތިން ގުނަ ބޮޑުކޮށް ޕްރޮމޯޓްކޮށް މާކެޓް ކުރަން ބޭނުން ކުރައްވާނެ ކަމަށެވެ.\nއިބޫ ވިދާޅުވި ގޮތުގައި ކަލްޗަރަލް، އިސްލާމިކް، މެޑިކަލް، އަދި އެޑްވެންޗަރަލް ޓޫރިޒަމް ރާއްޖެއަށް ތައާރަފްކުރުމަކީ މުހިންމު ކަމެކެވެ.\nސަފާރީތައް އަޅާނެ ބަނދަރެއް ނެތުމަކީ ވަރަށް ބޮޑު ދަތިކަމެއް ކަމަށާއި އެހެންވެ މާލެ ކައިރީގައި ސަފާރީ މެރީނާއެއް އަޅާނެ ކަމަށް އިބޫ ވިދާޅުވި އެވެ. އަދި ރާއްޖޭގެ އެހެން ސަރަހައްދުތަކުގައި އެފަދަ މެރީނާތަކެއް އަޅާނެ ކަމަށް ވިދާޅުވި އެވެ.\nއިބޫ މިރޭގެ ޖަލްސާގައި ގާސިމް އިބްރާހިމަށް ވަރަށް ބޮޑަށް ވަނީ ތައުރީފު ކުރައްވާފަ އެވެ. އިބޫ ވިދާޅުވީ، ގާސިމަކީ ގައުމަށްޓަކައި މުޅި މިލްކިއްޔާތު ހޭދަ ކުރައްވަމުންދާ ބޭފުޅެއް ކަމަށެވެ. އެމަނިކުފާނު އަބަދުވެސް މަސައްކަތް ކުރައްވަނީ ރާއްޖެ އިސްލާހުކޮށް ތަރައްގީ ކުރައްވަން ކަމަށް އިބޫ ވިދާޅުވި އެވެ.\nގާސިމް އިބްރާހިމާއި އެހެން ވެސް ސިޔާސީ ލީޑަރުންނަށް ދެމުން ދަނީ ނުހައްގު އަނިޔާތަކެއް ކަމަށާއި އެ ބޭފުޅުން ވެރިކަމުގެ ފުރަތަމަ ދުވަހު މިނިވަން ކުރައްވާނެ ކަމަށް ވިދާޅުވާ ވިދާޅުވުން މިރޭ ވެސް އިބޫ ވަނީ ތަކުރާރު ކުރައްވާފަ އެވެ.\nއެމްޑީޕީ އިބްރާހިމް މުހައްމަދު ސޯލިހު އިދިކޮޅު ފަރާތްތައް + ރިޔާސީ އިންތިހާބު 2018


Gamu regional hospital hingun harudhanaa kurumuge massala ijuthimaaee Committee ah - One Online\nރައްޔިތުންގެ މަޖިލީހުގެ ޖަލްސާގައި މަޖިލިސް މެންބަރުން ވޯޓު ދެއްވަނީ---ފޮޓޯ: މަޖިލިސް އިދާރާ\nލ.ގަމު ރީޖަނަލް ހޮސްޕިޓަލަށް ކުރިމަތިވެފައިވާ މައްސަލަތައް ދެނެގަނެ، ސިއްހީ ހިދުމަތުގެ ފެންވަރު ރަނގަޅުކޮށް، ހިންގުން ހަރުދަނާކޮށް، އެ މައްސަލަތައް ވީހާ އަވަހަށް ހައްލުކޮށްދިނުމަށް ސަރުކާރަށް ގޮވާލައި ރައްޔިތުންގެ މަޖިލީހަށް ހުށަހެޅި މައްސަލަ އިތުރަށް ދިރާސާ ކުރުމަށް ރައްޔިތުންގެ މަޖިލީހުގެ އިޖުތިމާއީ ކޮމިޓީއަށް ފޮނުވައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާއަށް މި މައްސަލަ ހުށަހެޅުއްވީ، އިދިކޮޅު ޕްރޮގްރެސިވް ކޯލިޝަންގެ، ޕީއެންސީގެ ނާއިބުރައީސް މާވަށު ދާއިރާގެ މަޖިލިސް މެންބަރު މުހައްމަދު ސައީދެވެ.\nމި މައްސަލައަށް ބަހުސް ކުރަން ފާސްކުރީ މަޖިލީހުގައި މެޖޯރިޓީ އޮންނަ ސަރުކާރުގެ މައިޕާޓީ އެމްޑީޕީގެ މެންބަރުން ވޯޓު ދެއްވައިގެންނެވެ.\nމި މައްސަލައިގެ ބަހުސްގައި އެ މައްސަލަ މަޖިލީހުގެ ކަމާބެހޭ ކޮމިޓީއަށް ފޮނުވަން ހުށަހެޅުއްވީ، އެ މައްސަލަ ހުށަހެޅުއްވި މެންބަރު ސައީދެވެ. ތާއީދު ކުރެއްވީ، ނައިފަރު ދާއިރާގެ މެންބަރު އަހުމަދު ޝިޔާމެވެ.\nމި މައްސަލައަށް ބަހުސް ކުރުމަށްފަހު، ނެގި ވޯޓުގައި އެ މައްސަލަ ދިރާސާކުރަން ކޮމިޓީއަށް ފޮނުވަން ފާސްކުރީ ޖަލްސާގައި ތިއްބެވި 34 މެންބަރުންގެ ތެރެއިން 18 މެންބަރުން ވޯޓު ދެއްވައިގެންނެވެ.\nއެގޮތަށް ނުފެންނަކަމަށް 16 މެންބަރުން ވަނީ ވޯޓު ދެއްވައިފައެވެ. މި މައްސަލަ ކޮމިޓީއަށް ފޮނުވަން ފާސްކުރަން ބޭނުންވަނީވެސް 18 މެންބަރުންގެ ވޯޓެވެ.\nމި މައްސަލަ މަޖިލީހަށް ހުށަހަޅުއްވަމުން މެންބަރު ސައީދު ވިދާޅުވީ، ގަމު ރީޖަނަލް ހޮސްޕިޓަލަކީ، ލ.މާވަށް، ކުނަހަންދޫ، ހިތަދޫ، ގެ އިތުރުން އެހެން ރަށްރަށުގެ ގިނަ އަދަދެއްގެ ރައްޔިތުން ހިދުމަތް ހޯދަމުން އަންނަ ހޮސްޕިޓަލެއް ކަމަށެވެ.\nގަމު ރީޖަނަލް ހޮސްޕިޓަލަކީ ޓާޝަރީ ފެންވަރަށް ތަރައްގީ ކުރުމަށް ސަރުކާރުން ވައުދުވެފައިވާ ހޮސްޕިޓަލެއް ކަމަށްވެސް ވިދާޅުވިއެވެ. މި ސަރުކާރުން ގެނައި ބަދަލާއެކު އެ ހޮސްޕިޓަލް ހިންގުމަށްޓަކައި ވަކި ބޯޑެއް ސަރުކާރުން ކަނޑައަޅައި އެ ބޯޑުގެ ދަށަށް ލ. އަތޮޅުގެ 10 ރަށުގައިހުރި ސިއްހީ މަރުކަޒުތަކާއި، އެތަންތަނުގައި މަސައްކަތްކުރާ މުވައްޒަފުން ބަދަލުކޮށްފައިވާ ކަމަށްވެސް ވިދާޅުވިއެވެ.\nނަމަވެސް އެ ހޮސްޕިޓަލުންދޭ ހިދުމަތްތަކުގެ ފެންވަރު ދުވަހުން ދުވަހަށް ދަށްވަމުންދާކަމުގެ ޝަކުވާތައް ރައްޔިތުންގެ ފަރާތުން ލިބެމުންދާ ކަމަށާއި، ހޮސްޕިޓަލްގައި ޓާޝަރީ ފެންވަރަށް ވަސީލަތްތައް ގާއިމް ނުކުރެވި، ބަލި މީހުންގެ ފުރާނައަށް ނުރައްކާވާފަދަ ގިނަ ހާދިސާތަކެއް، ފަރުވާކުޑަ ވުމާއި، ހިންގުމުގެ ދޯދިޔާކަމުން ހިނގާފައިވާ ކަމަށްވެސް ވިދާޅުވިއެވެ. ކޮންމެހެން ޑޮކްޓަރުން ތިބެންޖެހޭ މުހިއްމު ބަލިތަކަށް އެ ހޮސްޕިޓަލުގައި ޑޮކްޓަރުން ނެތުމާއި ޓެސްޓްތައް ހެދެން ނެތުމާއި، ވަސީލަތްތަކާއި އިމާރާތް ވެސް މަރާމާތު ނުކުރެވި ހަލާކުވަމުންދާ ކަމަށްވެސް ސައީދު ވިދާޅުވިއެވެ.\nގުޅޭ ޓެގު ރައްޔިތުންގެ މަޖިލިސް ލ. ގަން މެމްބަރު މުހައްމަދު ސައީދު


Raees Yaameen Jalah Lumun Maru Thakah Insaafu Libuneethoa Shiyam Suvaalu Ufahdhaifi | Hathaavees\nނާ އިންސާފުން ރައީސް ޔާމީން ޖަލަށް ލުމުން މަރުތަކަށް އިންސާފު ލިބުނީތޯ ޝިޔާމް ސުވާލު އުފައްދައިފި\nކުރީގެ ރައީސް އަބްދުﷲ ޔާމީން އަބްދުލްގައްޔޫމް ނާ އިންސާފުން ޖަލަށް ލެވުމުން ގެއްލުވާލާފައިވާ މީހުންނާއި މަރާލާފައިވާ މީހުންގެ އާއިލާތަކަށް އިންސާފު ލިބިގެން ދިޔައީތޯ ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް ސުވާލު އުފައްދައިފިއެވެ.\nރައީސް އިބްރާހީމް މުހައްމަދު ސޯލިހު ޓްވީޓާގައި ޓެގު ކުރައްވާ ޝިޔާމް މިއަދު ކުރެއްވި ޓްވީޓެއްގައި ވަނީ އިންސާފުން ބޭރުން ރައީސް ޔާމީން ޖަލަށް ލެވުމުން މަރުތަކަށް އިންސާފު ލިބުނީތޯ ސުވާލު އުފައްދާފައެވެ. ޝިޔާމް ވަނީ 2015ވަނަ އަހަރުގެ މެއި މަހުގެ އެއްވަނަ ދުވަހު މާލޭގައި ކުރި މުޒާހަރާގައި މިހާރުގެ ހޯމް މިނިސްޓަރު އިމްރާން އަބްދުﷲ ގެ ކޮނޑުހުޅު ދާވަރަށް ހޫރުވި ހެއްކާއި ގަރީނާ ކޮބައިތޯވެސް ވިދާޅުވެފައެވެ.\n"ކޮން ކަމެއްތޯ މި ސުޕަ ސަރުކާރަށް ހުރަސް އަޅަނީ،" ޝިޔާމް ވިދާޅުވިއެވެ.\nއެމްޑީޕީ ވެރިކަމަށް އައުމަށް އެންމެ އަޑު ހަރުކޮށް ގޮވި ވާހަކައަކީ މަރުތަކަށް އިންސާފު ހޯދައި ދިނުމުގެ ވާހަކަތައް ކަމަށެވެ. ވެރިކަމުގެ ފުރަތަމަ 24 ގަޑިއިރުގެ ތެރޭގައި މަރުތަކުގެ ހަގީގަތް ހާމަކޮށް ދެއްވާނެ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެފައިވާ ކަމަށްވެސް ޝިޔާމްގެ ޓްވީޓުގައި ވަނީ ވިދާޅުވެފައެވެ. މީގެއިތުރުން ރައީސް ޔާމީންގެ އިސްތަށިފުޅުގައި ހުރިހާ އިލްޒާމެއް އަޅުވާ ރައްޔިތުންނަށް އޮޅުވާލި ކަމަށްވެސް އޭނާ ވިދާޅުވިއެވެ.\nޝިޔާމް މިފަދައިން ވިދާޅުވެފައި މިވަނީ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސް އިބްރާހީމް މުހައްމަދު ސޯލިހު އުފައްދަވާފައިވާ ރިޔާސީ ކޮމިޝަނަށް ދެން މަސައްކަތް ކުރިޔަށް ނުގެންދެވޭނެ ކަމަށް އަންގާފައިވާ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެފައި ވާތީއެވެ.\nInsaafun beyrun Raees Yameen jalah levuneema maraalevifaiva adhi gelluvaalevifaiva faraaithakuge aailaa thakah insaafu libunee kamah @ibusolih nimmeveetho? Kobaitho @ShimranAb konduhulhun dhaavarah MayDay ga hooruvi hekkaai qareena? Konkamehtho mi SUPER sarukaarah huras alhanee?\n— Ahmed Shiyam (@Shiyamaldives) June 22, 2020\nރައްޔިތުން މަޖިލީހުގެ މިއަދުގެ ޖަލްސާގައި ވާހަކަދައްކަވަމުން މަޖިލީހުގެ ރިޔާސަތުގައި އިންނަވާ މަޖިލިސް ރައީސް ނަޝީދު ވިދާޅުވީ މަރު ކޮމިޝަނުން މަޖިލީހުގެ އިދާރާއަށް ސިޓީއެއް ފޮނުވާފައިވާ ކަމަށެވެ. އަދި އެބޭފުޅުންނަށް ހުރަސްތަކެއް ކުރިމަތިވެފައިވާ ކަމަށާއި އެހެންކަމުން އިތުރަށް މަސައްކަތް ކުރިޔަށް ގެންދެވެން ނެތް ކަމަށް ސިޓީގައި ބުނެފައިވާ ކަމަށެވެ.\n“އަޅުގަނޑަށް ޔަގީން ކޮމިޝަންގެ ސިޓީ ލިބިވަޑައިގަތީމަ ސާފުވާނެ. ކޮމިޝަނުން ދެކޭ ގޮތުގައި އެ ބޭފުޅުންނަށް ދެން އިތުރު ހެއްކެއް ލިބެން ނެތް ކަމަށް ވަނީ.” ރައީސް ނަޝީދު ވިދާޅުވިއެވެ.\nPrevious މަސައްކަތް ހުއްޓައެއް ނުލަން: މަރު ކޮމިޝަން\nNext ވަޅީގައި ތުނޑު އެބަހުރި، އިންސާފު ހޯދައި ދޭނަން: ނަޝީދު


REPORT: Mio hinganee bodusingaa boakoshaa thaneh! huree aanmu faahanaa bareege enme ethereygai! | ThePress\nމި އޮއް ހިންގަނީ ބޮޑުސިންގާ ބޯކޮށާތަނެއް! ހުރީ އާންމު ފާހާނާ ބަރީގެ އެންމެ އެތެރޭގައި!\nޒިންމާ އުފުލާނެ މުއައްސަސާ އެއް ނެތް!\nއާންމު ފާހާނާ ބަރީގެ އެންމެ އެތެރޭގައި ހަދާފައި ހުރި ބޯކޮށާ ތަނުގައި ހިދުމަތް ދޭން ހުރި މީހާ / ފޮޓޯ: ހަސަން އަތޫފު ދަޕްރެސް\n"ބިދޭސީން، ބިދޭސީން، އެތާވެސް ބިދޭސީން، މިތާވެސް ބިދޭސީން، މުޅި އޮޑީގައިވެސް ބިދޭސީން" މިއީ ސައި ހޮޓަލަކަށް މިއަދު ވަން މީހާކު އަޑުހަރުކޮށް ކިޔަމުން ދިޔަ ބަންޖެކެވެ.\nއަހަރެންގެ ސަމާލުކަން އޭނާއަށް ހުއްޓުނީ، މި ދުވަސް ވަރަކީ ބިދޭސީންގެ ވާހަކަ ދެއްކުން ގިނަ ވެފައިވާ ދުވަސްވަރަށް ވެފައި އޭނާގެ އެ ބަނދީގައި އަސަރެއް ހުރިކަން ފާހަގަ ވެގެންނެވެ. މޭޒު ކައިރީގައި އިށީނދެ އޭނާ ދެން ފެށީ މާ އަސަރުގަދަ ވާހަކައެކެވެ.\n"މަގޭ އަންހެނުންވެސް ޖަހައިގެންފި..." އޭނާގެ ވާހަކަ ފެށިއެވެ. ވަކި މީހަކަށް އެވާހަކަ ކިޔައިދިނުމުގެ ވިސްނުމެއް އޭނާގެ ހުރި ކަމަކަށް ނުބެލެވެއެވެ. ހޮޓަލުގައި ސައިބޯން ތިބި ހާ ބަޔަކަށް އޭނާގެ ވާހަކަ އަޑު އިވޭނެތީއެވެ.\nއިންސާނެއްގެ ހިތުގެ އުދާސްތައް އެންމެ ފަސޭހައިން ފިލައިގެން ދަނީ، އެ އުދާސްތަކެއްގެ ވާހަކަ އެހެން މީހަކާ ހިއްސާ ކުރުމުންނޭ ބުނާ މުހާވަރާއިން އަހަރެން ހިތްވަރު ލިބިގަތީމެވެ. އޭނާގެ ފަރާތުން ބައެއް ކަންކަން ސާފުކޮށްލުމަށެވެ. އޭނާ ބުނީ 'އެ ބަންގާޅީ ގެނައީ ގެ ފޮޅާ ސާފު ކުރުމަށް' ކަމަށެވެ. ދުވަސްކޮޅެއް ނުވެ 'އޭނާގެ ފަރިތަކަން ބޮޑުވެ ގޭ ތެރެއަށް އޮޅުވެއްޖެ' ކަމަށެވެ. 'ގޭގެ އޮޅިގަނޑު ގިރާކޮށް ވަދެއްޖެ' ކަމަށެވެ.\nއޭނާގެ ވާހަކަ އެހާ ހިސާބުން ނިންމައެއް ނުލިއެވެ. ރާއްޖޭގައި ބިދޭސީން ގިނަކަމާއި، އުޅޭ މުއްސަނދި ދިރިއުޅުމުގެ ވާހަކައާއި، ކުރާ ވިޔަފާރިތަކުގެ ވާހަކަވެސް ދެއްކިއެވެ. އަހަރެންގެ ޝައުގުވެރިކަން އެންމެ ބޮޑަށް ހުއްޓުނީ އެމީހުން ކުރާ ވިޔަފާރިތަކުގެ ތެރެއިން މާލޭ ބަނދަރުމަތީގައި ހުންނަ އާންމު ފާހާނާ ބަރީގެ އެންމެ އެތެރޭގައި ބޮޑު ސިންގާ ބޯ ކޮށާ ތަނެއް ހިންގާ ވާހަކައަށެވެ.\nއާންމު ފާހާނާ ބަރީގެ އެތެރެ / ފޮޓޯ: ހަސަން އަތޫފު ދަޕްރެސް\nބޯ ކޮށާ ތަން\n'ދަޕްރެސް' ގެ ޓީމު އެތަން ބަލަން ދިޔައީ ބޯ ކޮށަން ޖެހިއްޖެއްޔާ ކޮށާ ގޮތަށެވެ. އެތަނަށް ގޮސް އެތެރެއަށް ވަދެގެން ދިޔަ އިރު އެއީ އެއްގޮތަކަށްވެސް ފެންވަރާ، ފާހާނާ ކުރުން ނޫން ކަމެއް ހިންގާ ތަނެއް ކަމުގެ އިހުސާސެއް ނުކުރެވެއެވެ. އާންމު ފާހާނާ ބަރިއެއްގައި ނަމަވެސް ހުންނަން ވާ ސާފުތާހިރު ކަމެއް ނެތުމާއި ދުވާ ވަހުން، އިތުރު ކަމެއް ސިކުނޑީގެ ތެރޭގައި އެވަގުތު ހިންގާލެވޭ ވަރެއް ނޫނެވެ. ފުން ނޭވާއެއް ލުމަށް ފަހު، އެތެރެއަށް ނޭވާ ހިފަހައްޓައިގެން ވަދެއްޖައީމެވެ. އެންމެ އެތެރެއަށް ވަދެވުނު އިރު، އެއީ ހަމަ ބޮޑުސިންގާ ބޯ ކޮށާ ތަނެކެވެ.\nއާންމުކޮށް މާލޭގައި ހަދާފައި ހުންނަ ބޯ ކޮށާ ތަންތަނާ އެތަނަކާ ތަފާތެއް ނެތެވެ. ނުދޮވެ ގިނަ ދުވަސްވެފައި އޮންނަ ގައިމަތީ ފޮތިގަނޑާ، ހަމަ އެހުންނަ ކަހަލަ ބޯކޮށާ ގޮނޑިއާއި ސްޕްރޭ ކުރަން ގެންގުޅޭ ފެންފުޅިއާއި، ބޮލުގައި ފުނާ އަޅަން ގެންގުޅޭ ދަތި ފުނާވެސް އޮތެވެ. ދެން ހަމަ މަދީ ކުޑަ އޭސީއަކާ ޓީވީއެކެވެ. އެނޫން ހުރިހާ އާލާތެއް ހުއްޓެވެ.\n"ކޮބާ ބޯ ކޮށަން ވީ، ދިގު ވަނީ ނު" ހަމަ ވަން ގޮތަށް ވަދެ އަހަރެން ބުނެފީމެވެ. ބޭނުމަކީ އެތާނގައި އެވަގުތު ހުރި މީހާއާ 'ފްރެންޑް' ވެލުމެވެ.\n"ދިގު ނެތީނު... އިށީނދޭ" އޭނާ އަހަންނަށް ޖަވާބު ދެމުން ބޯ ކޮށާ ގޮނޑީގައި އިށީންނަށް އިޝާރާތް ކުރިއެވެ.\nއަހަރެން އިށީނުމާއެކު އެއްކަލަ 'ކަރުވެފައި އޮތް ފޮތިގަނޑު' ނަގާ ފޮޅާލައިފައި އަހަރެންގެ ކަރުގައި އައްސައިފިއެވެ.\n"ތުނި ބޭނުން؟" އަހަރެންގެ ބޮލުގައި އަތް ކާއްތާލަމުން ބޯކޮށަށް އަހަރެން ބޭނުންވެފައި ހުންނާނެ ކަމަށް އޭނާއަށް ފެންނަ ގޮތް އަހާލިއެވެ. އޭނާ އެހެން އެހީ އަހަރެންގެ ބޯ ހުރީ ތުނިކޮށް ކަމަށް ވެފައި، ހުރި ވަރަށް ވުރެ ތުނި ކުރާނެ މީހަކު ނޫނިއްޔާ ބޯ ކޮށާ ގޮނޑިއަކު ނީށިއިންނާނެ ކަން އެނގޭތީއެވެ.\n"ކުޑަ ރީތި ކުރަނީ..." އަތުގެ އިޝާރާތުން އަހަރެންގެ ކަންހުޅިއާއި ތުނބުޅި ދައްކަމުން އޭނާ ކައިރީ ބުނީމެވެ. އަހަރެންގެ ބޭނުމަކީ ބޯކޮށުން ކަމަށް ނުވާތީ، ބޯކޮށާ ތަނަށް ފުންކޮށް ނަޒަރު ހިންގާލުމަށް ފަހު ސަމާސާގެ ތެރެއިން އަހަރެން އޭނާއާ ސުވާލު ކުރަން ފެށީމެވެ.\nއޭނާގެ ވާހަކައިން އެނގުނު ގޮތުގައި އޭނާ ރާއްޖޭގައި މަސައްކަތް ކުރާތާ4އަހަރު ވެއްޖެއެވެ. އުމުރުން 28 އަހަރުގެ އެ މީހާ (ނަން އުނި ކުރެވިފައި) ބޮލެއް ކޮށައި ދެނީ -/25ރ އަށެވެ. އަދި އެތަނުގައި އޭނާ މަސައްކަތް ކުރާތާ ލައްކަ ދުވަސް ވެއްޖެއެވެ. ނަމަވެސް މިއަދާ ހަމައަށްވެސް އޭނާގެ 'ބޮސް' އަކީ ކޮންނަމެއް ކިޔާ ކާކު ކަމެއް އޭނާއަކަށް ނޭނގެއެވެ. އޭނާގެ ވާހަކައިން އެނގުނު ގޮތުގައި އޭނާ އެ މަސައްކަތް ކޮށްދެނީ ދިވެއްސަކަށެވެ. މުގުުލުގައި ހުރީ ދިވެއްސެކެވެ. އޭނާއަށް އެމީހާގެ ނަން ނޭނގުމަކީ މި ރިޕޯޓު ލިޔުމުގައި ގޮން ޖެހުމަކަށް ވި ކަމެކެވެ.\nއާންމު ފާހާނާ ބަރިތައް\nޖޫން 8، 2010 ގައި މާލޭގައި އާންމު ފާހާނާ ބަރިތަކެއް ހެދީ މާލޭގައި ދިރިއުޅޭ މީހުންނާއި ދަތުރުވެރިންނާއި އަދި ފަތުރުވެރިންނަށްވެސް ވަދެ ފާހާނާކޮށް ހެދޭ ގޮތަށް، އެ ވިސްނުން އާންމު ކުރަމުންނެވެ. ނަމަވެސް އެހެން ކުރާ ކޮންމެ ކަމެއްގައި ފޮރުވިފައި އޮންނަ 'އެޖެންޑާ އެއް'، ކަން ކުރަން ތިބޭ މީހުން ގެންގުޅޭ ގޮތަށް، މިކަމުގައިވެސް ވީ އެހެންނެވެ. ފާހާނާ ބަރިތައް ހަދާ އާންމު ބޭނުމަށް ހުޅުވާލުމުން ދުވަސްކޮޅަކު ރަނގަޅަށް ހިނގަމުން ދިޔައެވެ. ނަމަވެސް އެމަސައްކަތަށް ހަދާފައި އޮތް އެގްރީމެންޓްގެ މުއްދަތު ހަމަ ވެގެން އާ ކުރަން ޖެހުނު ހިސާބުން ކޮރަޕްޝަނުގެ މައްސަލަތައް ފެންމަތިވިއެވެ. އެކަމުގައި އޭރު އޮތް ސިޓީ ކައުންސިލުގެ ޑެޕިއުޓީ މޭޔަރުކަން ކުރެއްވި ގ. ޗާންދަނީމާގޭ އިބްރާހިމް ޝުޖާއުގެ މައްޗަށް ދައުވާ ކުރުމަށް އޭސީސީން ޕްރޮސެކިއުޓާ ޖެނެރަލްގެ އޮފީހަށްވެސް ފޮނުވިއެވެ.\nޖޫން 23، 2014 ގައި އޭސީސީން ނެރުނު ބަޔާނުގައި ބުނެފައި އޮތީ ފާހާނާ ބަރިތައް ހިންގުމަށް ޖޫން 8، 2010 ގައި އެގްރިމެންޓު ކުރުމަށްފ ަހު އެ އެއްބަސްވުމަށް ސުޖާއު އަމިއްލަ އަށް އިސްލާހު ގެންނަވައި މުއްދަތު އިތުރު ކުރެއްވި ކަމަށެވެ. އަދި އޭނާ އެކަން ކުރެއްވީ ކައުންސިލަށްވެސް ނޭނގި އަމިއްލައަށް ކަމަށާ "މި މައްސަލައަކީ ކޮރަޕްޝަންގެ ކުށެއް އެކުލެވިގެންވާ މައްސަލައެއް ކަމަށް ކަނޑައަޅައި މި މައްސަލައިގައި މާލޭ ސިޓީ ކައުންސިލްގެ ކައުންސިލަރުގެ މަގާމުގައި ކުރިން ހުރި ގ. ޗާންދަނީމާގޭ، އިބްރާހިމް ސުޖާއުގެ މައްޗަށް ކޮރަޕްޝަން މަނާ ކުރުމާއި ހުއްޓުވުމުގެ ގާނޫނުގެ 12 ވަނަ މާއްދާގެ ދަށުން މަގާމުގެ ނުފޫޒު ބޭނުންކޮށްގެން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ ކުށުގެ ދައުވާ ޝަރީއަތަށް ހުށަހެޅުމަށް" ޕީޖީއަށް ފޮނުވި ކަމަށް އޭސީސީގެ ބަޔާނުގައިވެ އެވެ.\nމާލޭގައި އާންމު ފާހާނާ ބަރީގެ5ތަނެއް ހެދިއެވެ. މާލޭގެ އެކި ސަރަހައްދުތަކުގައި އާންމު ފަސޭހަށް ހެދި މި ތަންތަނަކީ މިއަދު އާންމުން ވަދެ އުޅެން އެކަށީގެންވާ ވަރަށް ވުރެ 'މުޑުދާރު' ތަންތަނެވެ. ފާހާނާ ތަށި ހުރިއްޔާ މައްޗެއް ނެތެވެ. ފްލަޝް ޓޭންކް ވެސް ހުރީ އެހާލުގައެވެ. ހޭންޑް ޝަވަރު ހަލާކުވެފައެވެ. ތަޅުންގަނޑާއި ފާރުތައް މުޑުދާރުވެފައި ހުރި ވަރުން ޖަހާފައި ހުރި ޓައިލްސްގެ ޑިޒައިންވެސް ވަކި ކުރަން އުނދަގުލެވެ. އޭގެ އިތުރުން ލޯބީގެ މެސެޖުތަކާއި އެކި ކަންކަމާ ގުޅޭ ގޮތުން ގުޅަންވީ ނަންބަރުތައްވެސް ފާރުތަކާއި ދޮރުތަކުގައި ލިޔެފައި ހުއްޓެވެ. އޭގެ ތެރޭގައި 'ނަންބަރާ އެކު އަގު' ވެސް ޖަހާފައި ހުރިތަން ފެނުނެވެ.\nޒިންމާ އުފުލާނެ ފަރާތަކާ މެދު ސުވާލު އުފެދިފައި!\n2018 ވަނަ އަހަރުގެ ތަފާސް ހިސާބުތައް ދައްކާ ގޮތުން ރާއްޖޭގެ އާބާދީއަކީ 512،038 އެވެ. އޭގެތެރެއިން 145،862 މީހުންނަކީ ބިދޭސީންނެވެ. އެއީ 132،806 ފިރިހެނުންނާއި 13،055 އަންހެނުންނެވެ. ދާދި ފަހުން އިމިގްރޭޝަނުން އާންމު ކުރި ތަފާސް ހިސާބުތަކަށް ބަލާއިރު ރާއްޖޭގައި މިހާރު 144,607 ބިދޭސީން އުޅެއެވެ. އޭގެތެރެއިން 63،000 އުޅެނީ ގަވައިދާ ޚިލާފަށް ކަމަށް އިމިގްރޭޝަނުން ބުނެފައި ވެއެވެ. ރާއްޖެއިން ޑީޕޯޓް ކުރެވިފައިވާ ބިދޭސީންގެ ތަފާސްހިސާބަށް ބަލާއިރު، މިދިޔަ އަހަރު ޖިނާއީ ކުށްތަކުގައި ތުހުމަތު ކުރެވިގެން 112 މީހުން ޑީޕޯޓް ކޮށްފައިވާ ކަމާއި ސިއްހީ މައްސަލަތަކުގައި 513 އަށް ވުރެ ގިނަ ބިދޭސީން ޑީޕޯޓް ކޮށްފައިވާ ކަމަށް ވެސް އިމިގްރޭޝަނުން ބުނެއެވެ.\nރާއްޖޭގެ މި ކުޑަ އާބާދީއަށް ނުކަތާވަރަށް ބިދޭސީން ރާއްޖޭގައި އުޅުމަކީ، ފާއިތުވެ ދިޔަ ހުރިހާ ސަރުކާރެއްގެ ގުޅުންހުރި މުއައްސަސާތަކުން އިހުމާލުވެފައި ވާ ކަމުގެ ފުރިހަމަ ހެތްކެކެވެ. އަދުގެ ސަރުކާރުން ބިދޭސީންގެ ކަންކަން ހައްލު ކުރުމަށް 'ފޫ ގަޅައިގެން' ނުކުންނެވި ކަން އިއުލާނު ކުރައްވައި، އެ މެންޑޭޓު އޮތް ވަޒީރު، އިކޮނަމިކް މިނިސްޓަރު ފައްޔާޒު އިސްމާއިލް ވިދާޅުވަނީ ބިދޭސީންގެ މައްސަލަ ހައްލު ނުކުރެވިއްޖެ ނަމަ އިސްތިއުފާ ދެއްވާނެ ކަމަށެވެ.\nނަމަވެސް ފާހާނާ ބަރިތެރޭގައި ބޯކޮށާތަން ހަދައިގެން އުޅޭ މައްސަލައިގައި ސިޓީ ކައުންސިލާއި، އިމިގްރޭޝަނާއި ފުލުހުންނާއި، މިނިސްޓްރީއަށް މިހާތަނަށް ކުރެވުނު އެއްވެސް ކަމެއް ނެތެވެ. އެތާނގައި އެ ބޯކޮށާ ތަން ހުންނަކަމާއި ހިންގަމުން ދާކަން އެ ފަރާތްތަކަށް އެނގެއެވެ. ޢަދި މައްސަލައާ ގުޅޭގޮތުން މި މުއައްސަސާތަކުން މަޝްވަރާވެސް ވަނީ ކޮށްފައެވެ. ސިޓީ ކައުންސިލުން ބުނަނީ އެމީހުނަށް އެތަނަށް ވަދެވެން ނެތީ، އެތާނގެ އެގްރީމެންޓް އަތުނުޖެހި އޮތީމައި ކަމަށެވެ. ފުލުހުން ބުނަނީ އެމީހުން އެތަނަށް ވަދެ، މަސައްކަތް ކުރަން ތިބި މީހުން ހައްޔަރު ކުރިއަސް 24 ގަޑި އިރު ވުމުން ދޫކޮށްލަން ޖެހޭނެ ކަމަށެވެ. އިމިގްރޭޝަނާއި މިނިސްޓްރީން ބުނަނީ އެގޮތަށް އުޅޭ ބިދޭސީން ބައިތިއްބާނެ ތަނެއް (ސޭފް ހައުސް) އެއް ނެތް ކަމަށެވެ. ނުވަތަ ބައިތިއްބާނެ ޖާގައެއް ނެތް ކަމަށެވެ. އަދި އެހެން އުޅޭ މީހުންނަކީ ކޮން ބައެއްކަން ދެނެގަނެވޭނެ ގޮތެއްވެސް ނެތް ކަމަށެވެ. މަޝްވަރާތައް ދިޔަގޮތް 'ދަޕްރެސް' އަށް ކިޔައި ދެމުން އެ މަޝްވަރާތަކުގެ އެއްފަރާތުން ބުނެފައިވެއެވެ.\nދެން އެހެން ވިއްޔާ ހެޔޮތާއެވެ. ފާހާނާ ބަރީގައި ބޯ ކޮށާތަން، ކީއްކުރަންތޯ ސަރުކާރުގެ މުއައްސަސާތަކުގެ ގުދަން ބިއްދޮށުގައި އޭޓީއެމް ވެސް ބަހައްޓައިގެން ވިޔަފާރި ކުރަންވީތާއެވެ. މި ދާ ރޭޓުން ދަންޏާ 'ފުށްޑަން' ބިއްދޮށުގައިވެސް އެވެރިންގެ ވިޔަފާރި ހިންގާނެއެވެ.\nރިޕޯޓް ބިދޭސީން އިކޮނޮމިކް މިނިސްޓްރީ އިމިގްރޭޝަން އިޖުތިމާއީ މައްސަލަ މާލެ ސިޓީ ކައުންސިލް ޕޮލިސް\nތިއީ އާންމު ފާހާނާގެ ހާލަތު ގިޔާސުއްދީން ސްކޫލްގެ ފާހާނާ ތަކުގެ ހާލަތަކީ ވެސް ތިއީ ސްކޫލް މެނޭޖްމަންޓް އާ ހަމައަށް މައްސަލަ ގެން ދިޔަ ޕޭރަންޓްއަށް ނޯޓިސް އައީ\nބަންގާޅިިިިން ކުއްވެރި ނުކޮއް އަމިއްލަ މަސައްކަތް އަމިއްލައައް ކުރުން މާރަނގަޅު ދިވެހިންނައް\nއަނބިމީހާގެ ވަފާތެރިކަންވެސް ކުޑައީ...\nއަންނި ސަރުކާރުގައި މިކަން ފުޅާވީ ކައުންސިލުން ކަޓުނަގައިގެން ކިޔައިދެވިދާނެ ވ. ވާހަކަ އެއް އެބަހުރި\nދިވެހި ފިރިހެނުންގެ ސަބަބުން އެހެން ވަނީ. ކޮންމެ ކަމެއްގައި އަންހެން މީހާ ބްލޭމް ކުރާކަށް ނުޖެހޭ. ބަންގާޅީން ގޭތެރެއަށް ވައްދަނީ ފިރިހެނުން. އެމީހުން ގެއަކު ނުތިބޭ. އަނބި މީހާ ވިޔަސް އަންހެން ދަރި ކަމަށް ވިޔަސް ގޭތެރޭގައި އުޅެނީ ގިނަ ފަހަރަށް ބިކިނީގައި، ނޫނި ކޮނޑުކެނޑިއަކާ ކުރުކުރު ސޯޓުކޮޅެއް ލައިގެން. ގޭތެރޭގެ އެ މާހައުލުގައި ބަންގާޅީ އައިސް އުޅޭއިރު އޭނާގެ ހެޔޮކަމާ ހެދި ގޭތެރޭގައި ތިބޭ އަންހެން ވެރިންނަށްވެސް ހެޔޮ ވެވޭ. ފެންތަށްޓެއް ދިނުމާ، ސައި ހަދާފައި ސައި ދިނުމާ ހިސާބުން ފެށެނީ. ދެން ކައިރި ފިހަރަތަކުން ބާޒާރު ކުރުވަނީވެސް އެމީހުން ލައްވާ. އެމީހުން އެކަން ކޮށްދޭނެ ކަމަށްވެސް ބުނޭ 'މެޑަމް' އަށް. ދެން މެޑަމް އަށް އެހާ އަޅާލާ އޯގާތެރި އަކު ފެނުނީމައި ފިރިމީހާ މަތިން ހަނދާނެއް ނުވާނެ ދޯ. އަދި ވިޔަސް އެ ޒާތުގެ ކަންކަން ހިނގަނީ މަދު ސިކުންތު ކޮޅެއްގެ ތެރޭގައި ދޯ.\nމިއީ ވަރަށް ފުންކޮށް ވިސްނަން ޖެހޭ މައްސަލައެއް. ގައުމުގެ އިޖުތިމާއީ ފޭރާންވެސް ވީދިގެން ގޮސްފައި ވަނީ. ވިޔަފާރިތަކުގެ ކޮންޓްރޯލް އަތުލައިފި. މަސައްކަތްތަކުގެ ވެރިކަން ހޯދައިފި. ދެން އެމީހުން މިސްރަބު ޖަހާނީ ގައުމިއްޔަތު ހޯދަން. މިހާރުވެސް މަޖިލީހުގެ ބައެއް މެންބަރުން އުޅެނީ އެމީހުނަށް ރައްޔިތުކަން ނުދެވިގެން.\nމި ދެން ބލއއ މި ގައުމަށް ޖެހިފައި އޮތް. ދިވެހިން ލާރިކާންވެގެން އިމިގްރޭޝަން ތެރެއިން ކޮށްފައި ހުންނަ ވައްކަމުގެ ބަލާ މިޖެނީ އެހެން ހުރިހާ ދިވެހިންނަށް. މިމީހުން ފަހާ ބޭރުކުރަން ސަރުކާރަށް ގޮވާލަން.\nމީ މަ ބުނާ ވާހަކަ. އަނބިގޮއްޔެ ކީއްކުރަންތޯ، މީހެއްގެ ވޮށި ދުއްވާލަކަށްވެސް ތިޔަ ސޮރުމެން ފަހެއް ނުޖެހޭނެ. އަނބި މީހާ ރަށުގައި ބަހައްޓާފައި އައިސް އެއުޅެނީ. އެސޮރުމެންގެވެސް ހިއްސުތައް މަސައްކަތް ކުރާނެތާ. އަނެއްކާ މީހުން ބުނާތީ އަހަން އެސޮރުމެން ގެންގުޅޭ އެއްޗެހި ވަރަށް ބޮޑެއްޗޯ.\nގައުމު ކައި ހުސްކޮށްފި. @އިބުސޯލިހު މިކަމުން ގައުމު ސަލާމަތް ކޮށް ދީ. މަ ދައްކާނެ ވާހަކައެއް ނެތް.\nހަމަ މިހާރުން މިހާރަށް މޭޔަރު އިސްތިއުފާ ދޭންވީ. އޭރުވެސް ތިޔަ މޭޔަރުވެސް ހުރި ވެރިކަން ކުރި އަންނި ޕާޓީގައި. އޭރު ކައުންސިލުގައި ހުރި ޝިފާގެ ބޭބެ. އިސްތިއުފާ ދީފައި ގޭގައި އޮވޭ.\nމަ ހަމަ ހައިރާން ވެއްޖެ. އެއޮށް ހުރިޙަ ޒަމާނު ތިތަން ހިންގާލި އިރު ހަމަ މި މުއައްސަސާތަކުގެ ދެލޯ ކަނުވެފައި. ބޮޑުވަރު ދޯ.\nދިވެހިންގެ ކައްޕަޅިކަމުން ތިޔަ ހުރިހާ ކަމެއް ތިޔަވަނީ. ގެެނެސް އަހަރު ދެ އަހަރުދުވަސްވަންދެން އެ ގެންގުޅެނީ މުސާރަ ނުދީ. ދެން ބުނާނެ ފިިލައިފިޔޭ އަންހެނުން ޖަހައިގަތީއޭ ފާފަޅޮލޭ. އަންހެނުންވެސް ޖަހައިގަނެގެން ދެވޭނީ ތިޔަބުނާ އަންހެނެއްގެވެސް ވަފާތެރިކަމެއް ނެތީމަނޫންތަ. ނޫނީ ތިޔަ ފިރިހެންމީހާގެ ކަޑަކަމުން. ކޮންމެ މީހަކުވެސް މޮޅުކޮށްލަން ބޭރުމީހުން ގެނެސް އެމީހުނަށް ހިތުހުރި އެއްޗެއް ހަދާފަ މި ބުނަނީ އިސްތައްޓޭ. ވަރަށް ތާހިރެއްނު.\nބަލަ މަރީ އަހަރެމެންނަށް ނުވަނީކީ ނޫނޭ، ވަރުބަލި ވަނީ....ކެކެކެކެެކެ\nސަހާތެ މިބުނީ މީހަކު ހަލާކުވެދާނެ. އަޅެ ކިހިނެއްވެފައު ތިބޭ ވެރިންނެއްތަ މި ގައުމުގައި ތިބެނީ. މިވަރަށް މިސް މެނޭޖުވެގެން ދިޔައިމާ ދެން ބުނަން ޖެނޭނީ އިސްތިއުފާ ދީފައި ގޭގައި ތިބޭށޭ.\nމި ބަންގާޅީގެ މައްސަލައެއް ނޫން. ދިވެހިން އަޑީގައި ތިބެގެން ހިންގާ ބޮޑެތި ޖަރީމާ ތީ. ބަލާލަބަލަ ލޭބާ މިނިސްޓްރީގެ ސްޓާފުން އުޅޭގޮތް، ލަގްޒަރީ އެޕާޓުމަންޓުތަކުގައި، ޓެކްސީ ހުރޭ، ޕްރައިވެޓް ކާރު ހުރޭ ބައެއް މީހުން. ކޮންތާކުން ހޯދާ ލާރިއެއް. ކާކު ބަލަނީ މިކަން.\nކަލޭމެން ދިވެހި ފިރިހެނުންގެ ތެދުވެރިކަމެއް ނުހުރޭ. ގޭ އޮޅިގަނޑެއް ނޫން އެހެން އެއްޗެހިވެސް ގިރާ ކުރާނެ. އެމީހުން ދޯ ގޭތެރޭގައި އުޅެނީ. ކަލޭމެނަށް އަނބިންނާ އެކު ޓައިމް ހޭދަ ކުރެވޭތަ. ކޮންމެސް ކޮފީއެއްގައި ފްރެންޑުންނާ އެކި ޓައިމްޕާސްގަ އުޅެނީ. ސޯ ޑޯންޓް ޓޯކް.\nތިއޮތީ ޒީރޯ ޓެލެރެންސް ވެފައި. ތެދެއް ތިބުނީ މިރޭޓުން ދަންޏާ ބަދިގޭ ފުށްޑަން ބިއްފޮށުގައިވެސް ލޯވަޅު ހަދައިގެން ކާއެތިކޮޅުވެސް ވިއްކާނެ.\nފައްކާ ރިޕޯޓެއް. މީ ކުރަންވީ ނޫސްވެރި ކަމަކީ. ތި ބަންގާޅީންގެ ތިކަހަލަ ކިތަންމެ ކިއްލާއެއް މާލެތެރޭގައި އެބަހުރި. ޢަޑީގައި ތިބެނީ ހަމަ ދިވެހިން. މާލޭގެ އެންމެ ކާރޫބާރޫ ބޮޑު މަޖީދޫ މަގުގައިވެސް އެބަ ހުރި. އެކަމަކު މިކަންކަން ބަޔަކު ބަލާ ފިޔަވަޅު އެޅިއްޔާތާ ދޯ\nހެޔޮނުވާނެ. މިގައުމު ސަލާމަތްކޮށްދީ.\nއަދި ތިއޮތީ އެއްކަމެއް އަތްދަށުން ގޮސްފަ. ތިޔަ ބޯކޮށާކަލޭގެ މަސައްކަތް ނިންމާފަ ފައިސާ ހަވާލުކުރަން ދާ ތަނެއް ބަލައިލިނަމަ..! ފަހަރެއްގަ ސިޓީކައުންސިލް މެންބަރެއްގެ ގެއަށް ވަންނަތަން ފެނުމަކީވެސް ހަމަ އެކަށީގެންވާ ކަމެއް.\nމީ އަންނި ..ވެރިކަމުގައި ...ސިޓީ ކައުންސިލުން... ހެދި.. ޑީލެއްގައި.. ހެދި ..ފާހާނަބަރިތަކެއް. .އޭރުއްސުރެން... މިތާ.. މިބޮކޮށާތަން..ދަނީ ހިނގަމުން، .. މިކަން.. ހެކިވާނެ ...ބާޒާރު މަތީ.. އެތައް ދިވެހިންނެއް\nމީ އަންނި .. ވެރިކަމުގައި ..ހެދި ..ފާހާނަބަރިތަކެއް. .އޭރުއްސުރެން ..މިތާ..މި..ބޮކޮށާތަން..ދަނީ..ހިންގަމުން...މިކަން..ހެކިވާނެ. .ބާޒާރު..މަތީ.. އެތައް..ދިވެހިންނަށް...\nޔާރައްބީ! އަޅެ މިދެން ބޮޑުވަރެއް ނޫންތަ؟


Gaza Ge Geyehge Dhashun3Aharuge Kujjaku Nagaifi - Vaguthu\nހައްދުފަހަނަ އަޅާފައިވާ އިސްރާއިލް ސިފައިން ދެ ހަފްތާއެއްހާ ދުވަހު ފަލަސްތީނުގެ ޣައްޒާ އަށް ދިން ހަމަލާތަކުގައި ފަލަސްތީނުގެ އެތައް ގެއަކަށް އަމާޒުވިއެވެ. ގިނަ ބަޔަކު މަގުމަތި ވެފައިވާ އިރު، ހަމަލާތަކުގައި އެތައް ބަޔަކު ޝަހީދުވެ، ހާހަކަށް ވުރެ ގިނަ މީހުންނަށް އަނިޔާވިއެވެ. އޭގެ ތެރޭގައި ހަތަރުބައިކުޅަ އެއްބަޔަކީ ކުޑަކުދިންކަން ފާހަގަ ކޮށްލެވެއެވެ.\nހަމަލާތަކުގައި ގެއްލުންވެ، ބިމާ ހަމަވި އިމާރާތްތަކުގެ ތެރެއިން ވެސް މީހުން ސަލާމަތް ކޮށްފައިވެއެވެ. ތަލްބަނީ އާއިލާއެއްގެ ގެޔަކަށް އަމާޒުކޮށް ދިން ހަމަލާއެއްގައި އިމާރާތް ސުންނާފަތިވެ، އިމާރާތުގެ ބައިތައް ތެރޭގައި ތާށިވި 10 މީހެއްގެ ހަށިގަނޑު ސިފައިންގެ ޓީމުން ހޯދައިފިއެވެ. ޓައިމްސް އޮފް ޣައްޒާއިން ރިޕޯޓު ކޮށްފައިވާ ގޮތުން އެ 10 މީހުންގެ ތެރޭގައި އުމުރުން ތިން އަހަރުގެ މަރިޔަމް ތަލްބަނީ ހިމެނެއެވެ.\nމަރިޔަމް ތަލްބަނީގެ ހަށިގަނޑު ފެނިފައިވަނީ ސިފައިންގެ ޓީމުން އެ މަސައްކަތް ކުރާތާ 10 ދުވަސް ފަހުން ކަމަށް ޓައިމްސް އޮފް ޣައްޒާއިން ރިޕޯޓު ކޮށްފައިވެއެވެ. އިސްރާއިލުގެ ލާއިންސާނީ ހަމަލައިގައި މަރިޔަމް ތަލްބަނީގެ މަންމަ އާއި ބޭބެ ވެސް ޝަހީދުވެފައިވެއެވެ.\nTen bodies have been pulled out from under the rubble by Palestinian defence team.\nA3year old Mariam Tabani’s body has also been recovered after 10 days.\nIsraeli raids targeted Telbani family home, killing her pregnant mother Reema and5yr old brother Zaid.[r] pic.twitter.com/GegXU4yixG\n— TIMES OF GAZA (@Timesofgaza) May 21, 2021\nމަރިޔަމް ތަލްބަނީ ދިރިއުޅެމުންދިޔަ އެޕާޓުމެންޓުގައި އުޅެނީ ދެމަފިރިންނާއި ދެ ދަރިން ކަމަށް ރިޕޯޓުތައް ބުނެއެވެ. އިސްރާއިލުން މި އެޕާޓްމެންޓަށް ހަމަލާދީ5އަހަރުގެ ފިރިހެން ކުއްޖާ އާއި ދެކުދިންގެ މަންމަ ރީމާ ޝަހީދު ކޮށްލި އިރު ރީމާގެ ބަނޑަށް ހަތަރު މަސް ކަމަށް ހެލްތް މިނިސްޓްރީއިން ރިޕޯޓު ކޮށްފައިވެއެވެ.\nމެއި 15 ވަނަ ދުވަހު އަލްޖަޒީރާ ނޫހުން ރިޕޯޓު ކޮށްފައިވަނީ ރީމާ، 31، އާއި އޭނާގެ ފިރިހެން ދަރިފުޅު ޒައިދް، 5، އެޕާޓުމެންޓަށް ހަމަލާ ދިން ވަގުތު ޝަހީދުވެފައިވާ ކަމަށެވެ. އަދި ފިރިމީހާ މުހައްމަދު ތަލްބަނީ، 29، އަށް އައިސީޔޫގައި ފަރުވާ ދެމުން ދަނިކޮށް ދުނިޔެ ދޫކޮށްފައިވާ ކަމަށާއި އޭރު މަރިޔަމް ތަލްބަނީ ހޯދުމުގެ މަސައްކަތް ފުލުހުން ފައްޓާފައިވާ ކަމަށް ވެސް އެ ނޫހުން ރިޕޯޓޫކޮށްފައިވެއެވެ.\nމެއި 23, 2021 12:33\nމި އަލިފް ދާލް އޭ ކިޔާ ޖަމުއްޔާ ވަރަށް ސަޅި ވާނެ. މުސްލިމުންނަށް ހަމަލައެއް ދޭނަމަ އެ ތަނެއް ފަނާވެ ރައްޔިތުން މަރައި ހުސްކުރަންދެން ތިބޭނީ ހަނު.! މިހިސާބަށް ކަންތަށްގޮސް ދުނިޔޭގެ ގައުމުތަކުން އަރައިގަންނަ ހިސާބަށް ކަންކަން ދިއުމުން ނުވިތާކަށް އެ ހަމަލާދޭން ބަޔަކު ހިތްފުރޭވަރަށް އެ ތަނެއް ސުންނާފަތި ކޮން ހަނގުރާމަ ހުއްޓާލީ މާ އެހީގެ ވަފުދުތަށް ފޮނުވާނެ!! އަދި ބުނާނެ! އަލިފޫދާލު މި އޮތީ އަނިޔާވާމީހުންނަށް އެހީވާށާއި ފަނާވި ތަންތަން އަލުން އާރާސްތު ކުރުމުގައި އެހީވުމަށް ކއތްމަދުވެފައޭ!! ދެން ފޮނުވާނެ ކާއެއްޗެއްސާ އަންނައުވެސް!! މި ވަރުގެ އޯގާތެރި ތެދު ނިޔަތުގައި މަސައްކަތްކުރާ ޖަމުއްޔާއެއް އެބޮތްތަ!!!\nމެއި 26, 2021 00:47\nމީގެން އެބަ އެއްޗެއް ގެޓުވޭ... އައިއެސް އަށް ހަމަލާދޭންވީމަ އަލިފްދާލު ފުންމަައިގެން ތެދުވި އެކަމު މި ނިކަމެތިން މުޅި އުމުރު ހޭދަ މިކުރަނީ މި އަނިޔާވެރިކަމުގައި. އަލިފްދާލަށް ކަމެއްނުވި.......ވީމާ އަސްލު ކާފަރުން އައިއެސްއަށް ހަމަލާދިން ސަބަބު ވަރަށްސާފު


ކޮންމެ ރެއަކު ﷲގެ ހަޟުރަތުން ރަޙްމަތް ބާވައިލެއްވޭހިނދު އެކަމަށް...\nރަމަޟާން 1442 - ދަންވަރު ﷲ އަށް ކުއްތަންވުން\nކޮންމެ ރެއަކު ﷲގެ ހަޟުރަތުން ރަޙްމަތް ބާވައިލެއްވޭހިނދު އެކަމަށް ރޯދަމަހު ޣާފިލު ނުވަމާ!\nމާތް ﷲ އެންމެ ރުހިވޮޑިގެންވާ ހިނދަކީ އަޅާ އެއިލާހުގެ ޙަޟުރަަތުގައި ދުޢާކޮށް ތައުބާވާ ހިނދު\nދުޢާކުރުމަކީ އަޅުކަމެއް ކަމުގައި ވެސް މަތިވެރި ﷲ ވަނީ ލައްވަވާފައި\n18 އޭޕްރިލް 2021 | އާދީއްތަ 10:11\nމަސްޖިދުލް ހަރާމުގައި ކުރެވުނު ހުކުރު ނަމާދެއްގެ ތެރެއިން\nލޮބުވެތި އަޚުންނާއި އުޚުތުންނޭވެ! މިމާތް ބަރަކާތްތެރި މޫސުން ގެއްލިޔަދެވުނަ ނުދެމާ ހިނގާށެވެ. މިއީ އެކިގޮތްގޮތުން މާތް ﷲގެ ޙަޟުރަތުން ސަވާބާއި ދަރުމަ ލިބިގަތުމާއި ﷲގެ ޙަޟުރަތަށް ކުއްތަން ވުމާއި ތިމާމެންގެ ފާފަ ފުއްސެވުމާއި ދަރަޖަ މަތިވެރިކޮށް މޮޅު ކުރުމަށް ދެއްވާފައިވާ ދީލަތި ފުރުޞަތެކެވެ. ކޮންމެ ރެއަކު ފަހު ދަމުގައި ﷲގެ ޙަޟުރަތުން ރަޙްމަތާއިގެން ޚާއްޞަ މަލާއިކަތަކު އެއްވަނަ އުޑަށް ފައިބައިވަޑައިގެން ﷲގެ ޙަޟުރަތުން ފަޖުރުލުމާ ހަމައަށް އަންނަނިވި ނިދާ އިއްވަވަ އިއްވަވާ ހުންނަވާނެއެވެ. "ﷲ އެބަ ވަޙީ ކުރަށްވައެވެ. އޭ ތިމަން އިލާހުގެ އަޅުތަކުންނޭވެ! ތިމަން އިލާހުގެ ޙަޟުރަތުގައި ދުޢާ ދަންނަވާނީ ކާކުހެއްޔެވެ؟ އޭނާގެ ދުޢާ އިޖާބަ ކުރަށްވާހުށީމެވެ. ތިމަން އިލާހުގެ ޙަޟުރަތުން ހާޖަތަކަށް އެދޭނީ ކާކުހެއްޔެވެ؟ ތިމަން އިލާހު އެމީހެއްގެ މުހުތާދުތައް ފުއްދަވައި ދެއްވާހުށީމެވެ. ތިމަން އިލާހުގެ ޙަޟުރަތުގައި ތިމާގެ ފާފަ ފުއްސެވުމަށް އެދޭނީ ކާކުހެއްޔެވެ؟ އެމީހެއްގެ ފާފަ ފުއްސަވައި ދެއްވާހުށީމެވެ. ދެން ކީރިތި ރަސޫލާ ޙަދީޘު ކުރެއްވި މިގޮތަށް ﷲގެ އަމުރުފުޅަށް މިނިދާ އިއްވަވަން އެރެއެއްގެ ފަޖުރު ލަންދެން އެމަލާއިކަތާ ހުންނަވާނެއެވެ." (މުސްލިމު، ތިރްމިޛީ)\nނިކަން ވިސްނާލަމާ ހިނގާށެވެ. މާތް ﷲ ރޯދަ ފަރުޟު ކުރަށްވައި އެވާހަކަ އުއްމަތަށް އެންގެވި ހިނދު ރޯދައިގެ ބައެއް މުހިއްމު ޙުކުމްތައް ބަޔާން ކުރައްވަމުން އޭގެ މެދުތެރޭގައި އެއިލާހަށް ދުޢާ ދެންނެވުމަށް މީސްތަކުންނަށް ވަޞިއްޔަތް ކުރެއްވިއެވެ. އެއިން އެނގެނީ ރޯދައާއި ދުޢާއާއި ހުރި ގުޅުމުގެ ބޮޑުކަމެވެ. ބަޤަރާ ސޫރަތުގެ 186 ވަނަ އާޔަތުގައި މާތް ﷲ މިފަދައިން ވަޙީ ކުރެއްވިއެވެ. "އޭ ރަސޫލާއެވެ! ތިމަން ﷲ ކޮބައިތޯއޭ، ކޮންތާކުތޯ ﷲ ވޮޑިގެންވަނީ؟ ތިމަންމެންނާ ކައިރީގައިތޯ ނުވަތަ ދުރުގައިތޯއޭ، އެއިލާހުގެ ޙަޟުރަތުގައި ތިމަންމެން ދުޢާ ދަންނަވާނީ ކޮން އިރަކުތޯއޭ، މިފަދައިން މީސްތަކުން ކަލޭއާ ސުވާލު ކުރާހިނދު އެއުރެންގެ ގާތު ބުނާށެވެ! ތިމަން އިލާހު ތިޔައިން ކޮންމެ މީހެއްގެ ކަންކަން ގާތުން ދެނެވޮޑިގެން ވަމެވެ. ތިޔަބައިމީހުންނާ ކުއްތަންވެ ވޮޑިގެން ވަމެވެ. ދުޢާ ދަންނަވާ ކޮންމެ މީހަކު ހާޖަތް ޤަބޫލު ކުރަށްވައި ފުއްދަވައި ދެއްވާހުށީމެވެ. ނިކަން އަވަހަށް ތިމަން އިލާހަށް ދަންނަވައި ދުޢާކުރާށެވެ. އަދި އެކަން ފުއްދަވައި ދެއްވާނެ ކަމަށް ތިމާމެންގެ ހިތުގައި ޔަޤީންކޮށް ކަށަވަރު ކުރާށެެވެ. އޭރުން ހަމަގައިމު ތިޔަބައިމީހުންނަށް ސާފުސީދާ ތެދުމަގު ލިބޭނެއެވެ."\nއަދި ދަންނަވަންތޯއެވެ؟ ދުޢާކުރުމަކީ އަޅުކަމެއް ކަމުގައި ވެސް މަތިވެރި ﷲ ވަނީ ލައްވަވާފައެވެ. އަދި ދުޢާއިން ދުރުހެލިވެ ހުރުމީ ބޮޑާކަމުގެ ހެއްކެއް ކަމާއި އޭގެ ނަތީޖާއަކަށް ނަރަކައަށް ދާންޖެހިދާނެކަމުގެ އިންޒާރުވެސް ދެއްވިއެވެ. ޣާފިރު ސޫރަތުގެ 60 ވަނަ އާޔަތުގައި އެއިލާހު ބަސްވަޙީ ކުރެއްވިއެވެ. "އޭ މުސްލިމުންނޭވެ! ތިޔަބައިމީހުންގެ ވެރި ރަސްކަލާނގެ އެބަވަޙީ ކުރަށްވައެވެ. ތިމަން އިލާހުގެ ޙަޟުރަތުގައި ތިމާމެންގެ މުހުތާދުތައް ފުއްދެވުމަށް އެދި ދަންނަވާށެވެ. ޔަޤީނުންވެސް އެކަންކަން ފުއްދަވައި ދެއްވާހުށީމެވެ. އެހެނަސް ދަންނާށެވެ! (ދުޢާއަކީ އަޅުކަމަކަށް ވީހިނދު) ތިމަން އިލާހުގެ ޙަޟުރަތުގައި ދުޢާއިން ދުރުހެލިވެ ބޮޑާވެގަންނަ މީހުން ޔަޤީނުންވެސް ދާހުށީ ނަރައަށެވެ.\nއަދިވެސް ދަންނަވާލާނަމެވެ. މިބަރަކާތްތެރި މައްސަރުގެ ރޭތަކުގެ ފަހު ދަމުގައި ހޭލާ ތިބެ ނަމާދު ކުރުމާއި ޤުރުއާން ކިޔެވުމާއި ދުޢާ ކުރުމާއި ފާފަ ފުއްސަވައި ދެއްވުމަށް އެދި ގިނަގިނައިން އިސްތިޣްފާރު ކޮށްއުޅުމީ ވަރަށް މުހިއްމު ކަމެކެވެ. އެހެނީ ހާރުވަގުތު ދުޢާ ކުރުމަށާއި އިސްތަޣްފާރުކޮށް އުޅުމަށް ކީރިތި ޤުރުއާނުގައި އެއިލާހު ވަނީ ތަކުރާރުކޮށް ވަޞިއްޔަތް ކުރަށްވާފައެވެ. ހަމައެހެންމެ ލޮބުވެތި ރަސޫލާވެސް އެކަމަށް އިލްތިމާސްކޮށް ހައްދަވަތެވެ. އަނަސްގެފާނުންގެ ކިބައިން ރިވާވެގެން ވަނީ ރޭގަނޑު ދަމު ނަމާދަށް ތެދުވެއްޖެނަމަ ހާރު ފަހު ވަގުތުގައި ހަތްދިހަ ފަހަރު އިސްތިޣްފާރު ކުރުމަށް ތިމަންމެންނަށް ކީރިތި ރަސޫލާ އަމުރު ކުރަށްވާފައިވާ ކަމަށެވެ. އިމާމު ބުޚާރީއާއި އެނޫން ބޭކަލުން ރިވާކުރަށްވާފައި ވެއެވެ. ކީރިތި ރަސޫލާ ދުވާލަކު ހަތްދިހަފަހަރު ނުވަަތަ އެއަށްވުރެން ގިނައިން އިސްތިޣުފާރު ކުރަށްވައެވެ. އިމާމު އިބްނިކަޡީރު ރިވާކުރަށްވާފައި ވަނީ އިތުރު އެކަލޭގެފާނު ދުވާލަކު ސަތޭކަ ފަހަރު އިސްތިޣުފާރު ކުރަށްވާ ކަމަށެވެ.\nވިސްނާލަމާ ހިނގާށެވެ. މަތިވެރި މާތް ﷲ އެންމެ ރުހިވޮޑިގެންވާ ހިނދަކީ އަޅާ އެއިލާހުގެ ޙަޟުރަަތުގައި ދުޢާކޮށް ތައުބާވާހިނދެވެ. އޭގެ އިތުރުން އެއްވެސް ފާފައެއް ނުކުރަށްވާ، އަދި އިސްފަހުގެ ފާފަވެސް ފުއްސަވާފައި ލޮބުވެތި ނަބިއްޔާ މިމޭރުމުން ދުޢާކުރެއްވުމަށާއި އިސްތިޣްފާރު ކުރެއްވުމަށް މިދަރަޖައަށް ސަމާލުކަން ދެއްވިހިނދު އަޅުގަނޑުމެން ހަށިގަނޑުގެ ބަރުދަނަށް ވުރެން ފާފަ ބަރުވެފައިވާ މީހުން ހާދަ ވަރަކަށް މިކަމަށް ބާރުއަޅައި މަސައްކަތްކުރަން ޖެހޭނެ ނޫންތޯއެވެ؟\nއަދިވެސް މުހިއްމު ނުކުތާއަކަށް އަލި އަޅުވާލާނަމެވެ. ދުޢާ ކޮށް ﷲ އަށް ދެންނެވުމުގައި ތިމާގެ ފާފަ ފުއްސެވުމަށް ދެންނެވުމަށް ފަހު ތިމާގެ ދަރިންނާއި ޢާއިލާއަށްޓަކައި ކޮންމެހެން ވެސް ދުޢާކުރަންޖެހޭނެއެވެ. ތިމާގެ މައިން ބަފައިން އެއްގޮތަކަށްވެސް ހަނދުމަ ނައްތާލައިގެން ނުވާނެއެވެ. މިއީ ކީރިތި ރަސޫލާގެ ސުންނަތެއްގެ އިތުރުން ނަބީ ބޭކަލުންގެ ބަފައިކަލުން ސައްޔިދިނާ އިބްރާހީމުގެފާނުންގެ ވެސް ސުންނަތެކެވެ. އެހެންކަމުން ތިމާގެ ޢާއިލާއާއި ތިމާގެ މައިންބަފައިން ތިމާގެ ދުޢާގައި ޝާމިލު ކުރެވޭތޯ ބައްލަވާށެވެ.\nމާތް ﷲ އަޅަމެން އެންމެންނަށް ދެދުނިޔޭގެ ބާއްޖަވެރިކަން ދެއްވައި އަޅަމެންގެ މައިންބަފައިންނަށް ރައްޔާނު ކިއުނު ދޮރުކޮޅުން ސުވަރުގެ ވަދެވި ފިރުދައުސުކީ ގަނޑުވަރުން ޖާގަ ދެއްވާށިއެވެ. އާމީން!


Victory Ah Anekkaaves Adhabeh - Vaguthu\nވިކްޓްރީ އަށް އަނެއްކާވެސް އަދަބެއް\nދިރާގު ދިވެހި ޕްރިމިއާ ލީގުގައި ވިކްޓްރީ ސްޕޯޓްސް ކުލަބް ކުޅެން ހަމަޖެހިފައި އޮތް ދެ މެޗަކަށް އެ ޓީމު ހާޒިރުނުވުމުގެ ސަބަބުން އެފްއޭއެމް އިން އެ ކުލަބަށް އަނެއްކާވެސް އަދަބުދީފި އެވެ.\nއެފްއޭއެމުން ނެރުނު ބަޔާނުގައި ބުނެފައިވަނީ މެޗުތަކަށް ވިކްޓްރީ ހާޒިރުނުވުމުގެ ކުށް އެ ކްލަބުން ތަކުރާރު ކުރުމުން ދިވެހި ލީގުގެ ގަވާއިދުގެ 11.4 ވަނަ މާއްދާ އަށް ރިއާޔަތްކޮށް، އެފްއޭއެމްގެ ޑިސިޕްލިނަރީ ކޯޑުގެ 32 ވަނަ މާއްދާގެ ދަށުން، ކުށް ތަކުރާރުކުރުމުން ކުށްކުރާ ފަރާތަށް ދީފައިވާ އަދަބުގެ 50 އިންސައްތަ އިތުރުވާ ގޮތުގެމަތިން ވިކްޓްރީ ޖޫރިމަނާކޮށްފައިވާ ކަމަށެވެ. އެހެން ކަމުން ވިކްޓަރީ އިން ޖޫރިމަނާގެ ގޮތުގައި ދައްކަންޖެހޭ އަދަދު 150،000އަށް އަރާނެ ކަމަށް ލަފާކުރެވެއެވެ.\nއެފްއޭއެމުން އަނެއްކާވެސް ވިކްޓްރީއަށް އަދަބު ދޭން ނިންމާފައިވާއިރު ވިކްޓްރީން ލީގުގައި ހާޒިރުނުވި ދެ މެޗަކީ މިމަހުގެ 15 ވަނަ ދުވަހު ފޯކައިދޫ ފުޓްބޯޅަ ޓީމާއި ދެކޮޅަށް ކުޅެން ހަމަޖެހިފައި އޮތް މެޗާއި 20 ވަނަ ދުވަހު ޔުނައިޓެޑް ވިކްޓްރީއާއި ދެކޮޅަށް ކުޅެން ހަމަޖެހިފައި އޮތް މެޗެވެ.\nއޮކްޓޯބަރ 25, 2019 05:10\nތިޔަ ބަންސާމު ތިޔަތަނުން ދުރުކޮށްގެން ނޫނީ މިޤައުމުގެ ފުޓުބޯޅައެއް ކުރިޔަކަށް ނުދާނެ. ކިރިޔާވެސް ސަޕޯޓަރުން ތިބި ބޮޑެތި ކުލަބުތަށް ކަމުގައިވާ ނިއު، ވެލެންސިޔާ އަދި މިހާރު ވިކްޓަރީ އިންދަޖައްސާލާ އެ ދުއްވާލީ. ތިޔަ ބައްސާމު ތިޔަ ތަނުން ބޭރުކޮށް އެޓީމުތަށް އަލުންގެނެސްގެން ނޫނީ މިޤައުުގެ ފުޓުބޯޅައެއް ކުރިއަކަނޤނާރާނެ އަދި ފޯރިއެއްވެސް ނުހިފާނެ


Mahloof ah kuraa dhauvaa ge shareeaiy budha dhuvahu fashanee - One Online\nޔޫތު މިނިސްޓަރު އަހުމަދު މަހްލޫފް--- ވަން ފޮޓޯ: މުހައްމަދު އައުޒަމް\nއެމްއެމްޕީއާރުސީގެ ހިޔާނާތުގެ މައްސަލައިގައި ޔޫތު މިނިސްޓަރު އަހުމަދު މަހްލޫފްގެ މައްޗަށް އުފުލާފައިވާ ރިޝްވަތު ހިފުމުގެ ދައުވާގެ ޝަރީއަތް ފެށުމަށް ތައްޔާރުވެއްޖެއެވެ.\nޕްރޮސެކިއުޓާ ޖެނެރަލްގެ އޮފީހުން މިއަދު ބުނީ މަހުލޫފްގެ މައްޗަށް ކުރާ ރިޝްވަތު ހިފުމުގެ ދައުވާގެ ޝަރީއަތް އަންނަ ބުދަ ދުވަހު ފެށުމަށް ކުރިމިނަލް ކޯޓުގައި ތާވަލުކޮށްފައިވާ ކަމަށެވެ.\nދައުލަތުގެ ފަރާތުން އޭނާގެ މައްޗަށް ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުން ރިޝްވަތު ހިފުމުގެ ދައުވާ އުފުލާފައިވަނީ މިދިޔަ އަހަރުގެ ނޮވެމްބަރު މަހުގެ 24 ވަނަ ދުވަހުއެވެ.\nމަހުލޫފްގެ މައްޗަށް ރިޝްވަތު ހިފުމުގެ ދައުވާ އުފުލީ އެމްއެމްޕީއާރްސީގެ ހިޔާނާތުގެ މައްސަލައިގައި ފުލުހުންނާއި ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ އާއި އެންޓި ކޮރަޕްޝަން ކޮމިޝަނުން ކުރިއަށްގެންދާ ޖޮއިންޓް އިންވެސްޓިގޭޝަނުން ހިންގި ތަހުގީގުގައި އެސްއޯއެފް ޕްރައިވެޓް ލިމިޓެޑުން، މަހްލޫފަށް ފައިސާދީފައިވާ ކަމަށް ތުހުމަތުކުރެވުނު މައްސަލައިގައެވެ.\nޕީޖީ އޮފީހުން މީގެ ކުރިން ބުނެފައިވާ ގޮތުގައި މަހުލޫފްގެ މައްޗަށް ދައުވާކޮށްފައިވަނީ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރުކަމުގައި ހުންނެވި އިރު، 27 އޮގަސްޓު 2014 ދުވަހު ސްޕެޝަލް އިކޮނޮމިކް ޒޯން (އެސްއީޒެޑް) ބިލަށް ތާއީދުކޮށް ވޯޓުދިނުމުގެ މުގާބިލުގައި އޭރުގެ ޓޫރިޒަމް މިނިސްޓަރު އަހުމަދު އަދީބު، އެސްއޯއެފްގެ އެކައުންޓުން މަހްލޫފްގެ އެކައުންޓަށް 33000 ޑޮލަރު، 01 ސެޕްޓެންބަރު 2014 ދުވަހު ޖަމާކޮށް، ރިޝްވަތު ހިފާފައިވާތީ ކަމަށެވެ.\nއެކަމާ ގުޅިގެން މަހްލޫފް މީގެ ކުރިން ވިދާޅުވެފައިވަނީ އޭނާގެ މައްޗަށް ދައުވާ އުފުލުމަކީ ޕީޖީ ހުސެއިން ޝަމީމްގެ ވަރަށް ޒާތީ ނިންމުމެއް ކަމަށެވެ. އަދި ދައުވާ އުފުލި ނަމަވެސް އިސްތިއުފާ ނުދެއްވާނެ ކަމަށާއި ކޯޓުގައި ހަގީގަތް ސާފުވާނެ ކަމަށްވެސް ވަނީ ވިދާޅުވެފައެވެ.\nއެމްއެމްޕީއާރުސީގެ ހިޔާނާތުގެ މައްސަލައާ ގުޅިގެން ޔޫތު މިނިސްޓަރު އަހުމަދު މަހުލޫފްގެ މައްޗަށް ދައުވާކޮށްދިނުމަށް އެދި އޭސީސީން ޕީޖީ އޮފީހަށް ފޮނުވީ މިދިޔަ އަހަރުގެ ޖޫން މަހުގެ ނުވަވަނަ ދުވަހުއެވެ.\nއޭސީސީން ބުނި ގޮތުގައި އެސްއީޒެޑް ބިލް ފާސްކުރުމަށް ވޯޓު ދިނުމުގެ ގޮތުން މެލޭޝިޔާގައި ހުންނެވުމަށްފަހު އޮގަސްޓް 27، 2014 ގައި ބޭއްވި މަޖިލީހުގެ ޖަލްސާއަށް ހާޒިރުވެފައި ވަނީ ސީދާ މަޖިލީހުގެ ވޯޓަށެވެ. ނަމަވެސް މަހުލޫފު މައްސަލައިގެ ވެސް ބައެއް ކަންކަން ރަނގަޅުކުރަން ޕީޖީ އޮފީހުން އޭސީސީއަށް އެންގިއެވެ.\nއެ މައްސަލައިގައި ދައުވާކުރަން ފޮނުވުމާ ގުޅިގެން މިދިޔަ އަހަރުގެ ޖޫން މަހުގެ ނުވަވަނަ ދުވަހު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، މަހުލޫފު މަގާމުން ސަސްޕެންޑުކުރެއްވިއެވެ.\nނަމަވެސް ހަތަރު މަސް ދުވަހަށްފަހު މިދިޔަ އަހަރުގެ އޮކްޓޫބަރު މަހުގެ ދިހަވަނަ ދުވަހު އޭނާގެ ސަސްޕެންޝަން ވަނީ ނިމުމަކަށް ގެނެސްފައެވެ.\nގުޅޭ ޓެގު ޕީޖީ އޮފީސް އެމްއެމްޕީއާރުސީގެ ޚިޔާނާތް ހުސެއިން ޝަމީމް


'The Voice Kids Russia' ge dhe vana burah Elly dhathurukoffi - vNews.mv\n"ދި ވޮއިސް ކިޑްސް ރަޝިއާ"ގެ ދެވަނަ ބުރަށް އެލީ ދަތުރުކޮށްފި\nޒިދާން މުޙައްމަދު 25 November 2021, 21:55\nކާމިޔާބު ކަމާއެކު "ދި ވޮއިސް ކިޑްސް ރަޝިއާ"ގެ ދެވަނަ ބުރަށް ޔޫތު މިނިސްޓަރ އަހުމަދު މަހުލޫފްގެ ދަރިފުޅު، ލަވަ ކިޔުންތެރިޔާ ލައިބާ އަހުމަދު މަހުލޫފު (އެލީ) ދަތުރުކޮށްފި އެވެ.\nމިއީ މި މުބާރާތުގައި ދިވެއްސަކު ބައިވެރިވެ ދެ ވަނަ ބުރަށް ދަތުރުކުރި ފުރަތަމަ ފަހަރެވެ.\nދަރިފުޅަށް ހިތްވަރު ދެއްވުމުގެ ގޮތުން ޔޫތު މިނިސްޓަރ އަހްމަދު މަހުލޫފު ކުރެއްވި ޓްވީޓެއްގައި ވިދާޅުވީ، މިއީ އިއްޔެ ދިމާވި އެންމެ އުފާވެރި ކަންތައް ކަމަށެވެ.\nއެލީގެ ބުރަ މަސައްކަތާއި ހިތްވަރުން ދުނިޔޭގެ އެކި ކަންކޮޅުތަކުން7އަހަރާއި 11 އަހަރާއި ދެމެދުގެ ކުދިން ބައިވެރިވާ މި ލަވަ މުބާރާތުގެ ޕްރޮޑިއުސަރުންގެ އޮޑިޝަނަށް ކޮލިފައިވެފައިވާކަން އޭނާ ފާހަގަކުރީ ފަހުރުވެރިކަމާ އެކުއެވެ.\nއަހުމަދު މަހުލޫފް މުނިފޫހިފިލުވުން ރާއްޖެ


Gadhdhoo ge Plastic Geyah emmenge samaalu kan!\nޕްލާސްޓިކް ފުޅިން ހަދަމުންދާ ގދ. ގައްދޫ ކާށިދޫގެ-- ފޮޓޯ: ގައްދޫ ރައްޔިތެއް\n15 ޖުލައި 20192ކޮމެންޓް\nގައްދޫގެ ޕްލާސްޓިކު ގެއަށް އެންމެންގެ ސަމާލުކަން!\nސިންގަލް ޔޫޒް ޕްލާސްޓިކް ނުވަތަ އެއް ފަހަރަ ބޭނުންކޮށްފައި އުކާލާ ޕްލާސްޓިކުގެ މައްސަލަ މިހާރު ވަރަށް ބޮޑެވެ. ހާއްސަކޮށް ރާއްޖެ ފަދަ ކަނޑުގެ ސަރަހައްދު ބޮޑު ގައުމެއްގައި މިއީ ކަންބޮޑުވާން ޖެހޭ މައްސަލަ އެކެވެ.\nއެފަދަ އަމަލުތަކުގެ ސަބަބުން ތިމާވެއްޓަށް ކުރާ ނޭދެވޭ އަސަރުތަކާ މެދު ވިސްނައި އުކާލެވޭ ތަކެތިން ރީޔޫސް ނުވަތަ ރީސައިކަލް ކުރުން ފަދަ ކަމެއް ކުރަން ވިސްނަނީ އާބާދީގެ ތެރެއިން މަދު އިންސައްތައެއްގެ މީހުންނެވެ.\nއެކަމަކު ގދ. ގައްދޫގެ، ކާށިދޫ ގެއަކީ އާދަޔާ ހިލާފު، ފާހަގަ ކުރެވޭ ގެއެކެވެ. އެ ރަށަށްދާ ކޮންމެ މީހެއްގެ ލޮލުގައި ވެސް މި ގެ އަޅައިގަންނަނީ ހުސް ޕްލާސްޓިކް ފުޅިން ފާރުތައް ހަދާފައި ހުރުމުންނެވެ.\nއެ ގޭގައި ދިރިއުޅޭ މީހުންގެ މި އާދަޔާ ހިލާފު މަސައްކަތުގެ ތަފްސީލް ހޯދާލަން ސީއެންއެމް އިން ވާހަކަދެއްކީ ގޭގެ ވެރިޔާ ހަދީޖާ އެވެ. ހަދީޖާ ބުނީ މިއީ އޭނާގެ 33 އަހަރުގެ ފިރިހެން ދަރިފުޅު، މުހައްމަދު އަނިލް ފެށި މަސައްކަތެއް ކަމަށެވެ.\nހަދީޖާ (ކަނާތް ފަރާތުގައި) އޭނާގެ މަންމައާ އެކު-- ފޮޓޯ: ގައްދޫ ރައްޔިތެއް\n"އަޅުގަނޑުގެ ދަރި އަނިލް ފެށި މަސައްކަތެއް މިއީ. އެންމެ ފުރަތަމަ ބަދިގެއާ އުނދޯލިގެ ފުޅިން ހެދީ އޭނަ،" ހަދީޖާ ބުންޏެވެ.\nހަދީޖާ ބުނީ ދަރިފުޅު ރަށުން ދާން ޖެހުމުން ވެސް އެ މަސައްކަތް ކުރިއަށް ގެންދިޔެއީ އެއީ ގޭގައި އުޅޭ ކުދިން މަގު މައްޗަށް ނިކުތުން މަދު ކުރަން ރަނގަޅު ކަމަކަށް ވާނެތީ ކަމަށެވެ. އަދި އެއީ ތިމާވެއްޓާ ރައްޓެހި ކަމަކަށް ވެފައި ފުޅިއަކީ ފަސޭހައިން ލިބޭ އެއްޗަކަށް ވާތީ ކަމަށް އޭނާ ބުންޏެވެ.\nއަނިލް ގެ އެ މަސައްކަތް ފެނި އޭނަ ދިޔުމުން ވެސް މުޅި ގެ ފުޅިން ހެދުމުގެ މަސައްކަތް ހަދީޖާ ކުރިއަށް ގެންދިޔައީ އޭނާގެ ފިރިމީހާ، އުމުރުން 52 އަހަރުގެ އިސްމާއިލް އާދަމާ އެކުގަ އެވެ.\nއިސްމާއިލް އާދަމް-- ފޮޓޯ: ރަށު ރައްޔިތެއް\nމިއަހަރުގެ ރޯދަ މަސް ތެރޭގައި ފެށި މަސައްކަތް އަދި އެއްކޮށް ނިންމާލެވޭ ވަރެއް ނުވެ އެވެ.\n''މަގު ފާރު ހަދަން ފެށީ ފިތުރު އީދަށް ފަހު. ރޯދަ މަސް ފެށުނު ތަނާ ބަދިގެ އާ އުނދޯލިގޭގެ މަސައްކަތް އަނިލް ކުރަން ފެށި. އެތަން ނިންމުމަށް ގާތްގަނޑަކަށް 1 މަސް ދުވަހާ 15 ދުވަސް ނެގި،'' ހަދީޖާ ބުންޏެވެ.\nމަސައްކަތް ކުރިޔަށް ގެންދިޔުމުގައި ދިމާވާ ގޮންޖެހުންތައް ކިޔައިދެމުން ހަދީޖާ ބުނީ ފުޅިތައް ހޯދުމުގައި ދަތިތަކެއް ދިމާވާ ކަމަށާއި ފުޅިތައް ހޯދުމަށް ކުނިގޮނޑަށް ވެސްދާ ކަމަށެވެ. ރަށު ރައްޔިތުން ވެސް އެ މަސައްކަތުގައި އެއްބާރުލުންދީ ފުޅިތައް ހަދިޔާ ކުރާ ކަމަށް އޭނާ ބުންޏެވެ.\nފުޅި ބޭނުންކޮށްގެން ހަދާފައިވާ ބަދިގެ-- ފޮޓޯ: ގައްދޫ ރައްޔިތެއް\nގިނަ ބައެއްގެ މަގުބޫލުކަން މިހާރު އެ ގެއަށް ލިބެމުންދާ ކަމަށާއި ރަށަށް ޒިޔާރަތް ކުރާ ބީރައްޓެހިން ވެސް ގެއަށް އައިސް މި މަސައްކަތް ބަލައި ފޮޓޯ ނަގައި ތައުރީފު ކުރާ ކަމަށް ހަދީޖާ ބުންޏެވެ.\n''ވަރަށް ގިނަ މީހުން ފޮޓޯ ނަގާ. ވަރަށް ރަނގަޅު ކަމެކޭ ވެސް ބުނޭ. ރަށަށް އަންނަ ބީރައްޓެހިން ވެސް މަސައްކަތް ބަލައި ފޮޓޯ ނަގައިގެން ދޭ. މިއަދު ވެސް ފޮޓޯ ނަގަން އައި،'' ހަދީޖާ ބުންޏެވެ.\nމަދުން ނަމަވެސް ތިމާވެއްޓާ ރައްޓެހި މިފަދަ ހުނަރުވެރި މަސައްކަތްތައް މި މުޖުތަމައު އިން ފެނިގެންދާ ކަމީ ލިބޭ ވަރަށް ބޮޑު އުފަލެކެވެ.\nމިފަދަ ކަންތައްތައް މިއީ ނަމޫނާއެއް ކަމަށް ބަލައިގެން ކުނީގެ ގޮތުގައި އެއްލައިލާ ފުޅި ފަދަ ތަކެތި ބޭނުންކޮށްގެން ތިމާވެއްޓާ ގުޅޭ އިތުރު މަސައްކަތްތައް މިއަދު ކުރަން އެބަ ޖެހެ އެވެ.\nޕްލާސްޓިކް ތިމާވެށި ގދ އަތޮޅު ގދ. ގައްދޫ\nތިކަހަލަ އެއްޗެހިން ދިރިއުޅުމަށް ތަންތަން އަޅާކަށް ކަމަކު ނުދޭ.. އުނދޯލި ގެ އޯކޭ\nހާދަ ރީތި އާޓިކަލް އެކޭ😍


ގުދަނެއް ކުއްޔަށް ހިފުން\nމިއޮތޯރިޓީގެ ލިޔެކިޔުންތައް ރައްކާތެރިކަމާއެކު ބެލެހެއްޓުމަށްޓަކައި 500 އަކަފޫޓާއި 1000 އަކަފޫޓާ ދެމެދުގެ ގުދަނެއް ނުވަތަ ގުދަނަކަށް ބޭނުންކުރެވޭ ފަދަ ތަނެއް ކުއްޔަށް ހިފަން ބޭނުންވެއްޖެއެވެ.\nވީމާ، މިފަދަ ތަނެއް ކުއްޔަށް ދޫކުރުމަށް ޝައުގުވެރިވެލައްވާ ފަރާތްތަކަށް 02 ސެޕްޓެމްބަރ 2019 އިން ފެށިގެން މައުލޫމާތުޝީޓް މިއޮތޯރިޓީގެ ކައުންޓަރުންނާއި ވެބްސައިޓުން ލިބެންހުންނާނެއެވެ. ޕްރީބިޑްމީޓިން އޮންނާނީ 04 ސެޕްޓެމްބަރ 2019 ވާ ބުދަ ދުވަހު 11:00 ގައެވެ. އަންދާސީ ހިސާބު ބަލައިގަތުމަށް ހަމަޖެހިފައި ވަނީ 11 ސެޕްޓެމްބަރ 2019 ވާ ބުދަ ދުވަހުގެ 11:00 ގައި މިއޮތޯރިޓީގައެވެ.\nސުންގަޑި: 11 ސެޕްޓެންބަރު 2019 0000


BREAKING NEWS: Covid-19: Gina Gaumuthakakun Record Adhadhakah Meehun Fassivejje - Vaguthu\nކޮވިޑް-19: ގިނަ ގައުމުތަކަކުން ރެކޯޑް އަދަދަކަށް މީހުން ފައްސިވެއްޖެ\nމިއަދު ގިނަ ގައުމުތަކަކުން ރެކޯޑް އަދަދަކަށް މީހުން ކޮވިޑް-19 އަށް ފައްސިވެއްޖެއެވެ.\nމިހާތަނަށް ލިބިފައި ހުރި މައުލޫމާތައް ބަލާއިރު މިއަދު ވަނީ އިޓަލީވިލާތް، އީރާން، ޕޮލެންޑް، ނެދަލެންޑްސް، ސްރީލަންކާ، ރަޝިއާ، ޔޫކްރޭން އަދި ރޮމޭނިއާ އިން ވެސް ރެކޯޑް އަދަދަކަށް މީހުން ކޮވިޑް-19 އަށް މީހުން ފައްސިވެފައެވެ. މިއަދަކީ މިހުރިހާ ގައުމަކުން ވެސް މިހާތަނަށް އެއްދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ.\nމިއަދު އިޓަލީވިލާތުން ވަނީ 19143 މީހުން ކޮވިޑް-19 އަށް ފައްސިވެ، 91 މީހަކު މަރުވެފައެވެ. ޔޫރަޕްގެ ގައުމުތަކުގެ ތެރެއިން ހާލަތު އެންމެ ބޮޑަށް ކުރިން ވެސް ގޯސްވި އިޓަލީވިލާތުގެ ހާލަތު މިހާރު އޮތީ ނުރައްކާތެރި ކޮށެވެ. މާޗް މަހު އިޓަލީވިލާތުން ފައްސިވާ މީހުންގެ އަދަދު އިތުރު ބައެއް މީހުން މަރުވާން ވެސް ދޫކޮށްލަން ޖެހުނެވެ. މިހާރު އިޓަލީވިލާތުން ކޮވިޑް-19 އަށް ފައްސިވާ މީހުންގެ އަދަދު މާޗް މަހު އެގައުމުން ފައްސިވި އަދަދަށްވުރެ އެތައް ގުނައެއް އިތުރެވެ. މާޗް މަހު އެގައުމުން އެންމެ ގިނަ މީހުން އެއްދުވަހެއްގައި ފައްސިވި ދުވަހު ވެސް ފައްސިވީ 6554 މީހުންނެވެ.\nއީރާނުން މިއަދު 6134 މީހަކު ކޮވިޑް-19 އަށް ފައްސިވެ، 335 މީހަކު ވަނީ މަރުވެފައެވެ. އީރާނަކީ ކޮވިޑް-19 ކޮންޓްރޯލް ވުމެއްނެތި އެންމެ ގިނަ ދުވަސް ވަންދެން ބަލި ފެތުރެމުން އަންނަ އެއް ގައުމެވެ. ތަފާސް ހިސާބުތަކަށް ބަލާއިރު އީރާންގައި ކޮންމެ ދުވަހަކު ފައްސިވާ މީހުންގެ އަދަދު މެއި މަސް ފެށުނު ފަހުން ބޮޑުތަނުން ދަށަކަށް ނުދެއެވެ.\nޕޮލެންޑުން މިއަދު 13632 މީހުން ކޮވިޑް-19 އަށް ފައްސިވެ، 153 މީހަކު ވަނީ މަރުވެފައެވެ. ޕޮލެންޑަކީ ސެޕްޓެމްބަރ މަހުގެ ފަހުކޮޅާއި ހަމައަށް ކޮވިޑް-19 އަށް ފައްސިވާ މީހުންގެ އަދަދު އެއްވަރެއްގައި ހިފެހެއްޓި ގައުމެކެވެ. މާޗް މަހުގެ ފަހުކޮޅު އެގައުމުން ކޮވިޑް-19 ފެނުނު ނަމަވެސް ސެޕްޓެމްބަރ މަހުގެ ފަހުކޮޅާއި ހަމައަށް އައިއިރުވެސް އެގައުމުން ދުވާލަކު ފައްސިވާ މީހުންގެ އަދަދު ހާހަކަށް ވެސް ނާރައެވެ. ނަމަވެސް ފާއިތުވި މަހެއްހާ ދުވަހު ގައުމުގެ ހާލަތު ގޯސްވެ ކޮންމެ ދުވަހަކު ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރު ވަމުންނެވެ.\nނެދަލެންޑްސް އިން މިއަދު 9996 މީހަކު ކޮވިޑް-19 އަށް ފައްސިވެ، 45 މީހަކު ވަނީ މަރުވެފައެވެ. ނެދަލޭންޑްގެ ހާލަތު މާޗް މަހާއި އޭޕްރީލް މަހު ގޯސްވެފައި އޮތުމަށްފަހު ވަރަށް ބޮޑަށް ހާލަތު ރަނގަޅުވެ ކޮވިޑް-19 އަށް ފައްސިވާ މީހުންގެ އަދަދު މަދުވިއެވެ. ނަމަވެސް އޮގަސްޓް މަހުން ފެށިގެން ހާލަތު އަންނަނީ ގޯސްވަމުންނެވެ. ސެޕްޓެމްބަރ މަހުގެ ފަހުކޮޅުން ފެށިގެން އެގައުމުން ކޮންމެ ދުވަހަކު ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރުވަމުންނެވެ.\nސްރީލަންކާ ސަރުކާރުން ދެންމެ އާއްމު ކުރި މައުލޫމާތުތައް ބުނާ ގޮތުގައި އެގައުމުން މިއަދު ވަނީ 866 މީހަކު ކޮވިޑް-19 އަށް ފައްސިވެފައެވެ.\nރަޝިއާ އިން މިއަދު ވަނީ 17340 މީހަކު ކޮވިޑް-19 އަށް ފައްސިވެ، 283 މީހަކު މަރުވެފައެވެ. މާޗް މަހު ރަޝިއާގެ ހާލަތު ވަރަށް ބޮޑަށް ގޯސްވުމަށްފަހު އޮގަސްޓް މަހުގެ ފަހުކޮޅު ކޮންމެވެސް ވަރަކަށް ފައްސިވާ މީހުންގެ އަދަދު މަދުވިއެވެ. ނަމަވެސް ހާލަތު ގޯސްވެ މިހާރު ދުވަހުން ދުވަހަށް ފައްސިވާ މީހުންގެ އަދަދު އަންނަނީ އިތުރު ވަމުންނެވެ.\nޔޫކްރޭނުން މިއަދު 7517 މީހަކު ކޮވިޑް-19 އަށް ފައްސިވެ، 121 މީހަކު ވަނީ މަރުވެފައެވެ. އޮގަސްޓް މަސް ފެށުނު ފަހުން ޔޫކްރޭންގެ ހާލަތު ވެސް އަންނަނީ ދުވަހުން ދުވަހަށް ގޯސްވެ، ފައްސިވާ މީހުންގެ އަދަދު އިތުރު ވަމުންނެވެ.\nރޮމޭނިއާ އިން 5028 މީހަކު މިއަދު ކޮވިޑް-19 އަށް ފައްސިވެ 82 މީހަކު ވަނީ މަރުވެފައެވެ. ރޮމޭނިއާގެ ހާލަތު ގޯސްވާން ފެށީ ޖުލައި މަހުގެ ފަހުކޮޅުން ފެށިގެންނެވެ. އޭގެ ފަހުން އެގައުމުން ކޮންމެ ދުވަހަކު ވެސް ކޮވިޑް-19 އަށް ފައްސިވާ މީހުންގެ އަދަދު އަންނަނީ އިތުރު ވަމުންނެވެ.\nމިއަދު މިހާތަނަށް ލިބިފައި ހުރި މައުލޫމާތައް ބަލާއިރު ދުނިޔޭގެ އެކި ގައުމުތަކުން 359121 މީހަކު ކޮވިޑް-19 އަށް ފައްސިވެ 4525 މީހަކު ވަނީ މަރުވެފައެވެ. މިހާތަނަށް ކޮވިޑް-19 އަށް ފައްސިވި މީހުންގެ އަދަދު 42.3 މިލިއަނަށް އަރައެވެ. މީގެ ތެރެއިން 1.1 މިލިއަން މީހުން ވަނީ ކޮވިޑް-19 ޖެހިގެން މަރުވެފައެވެ.\nމާލޭގައި ގެދޮރުނެތި އުޅޭ މީހުންގެ މައުލޫމާތު ރިޕޯޓް ކުރަން ހޮޓްލައިނެއް ގާއިމްކޮށްފި


ރައީސުލްޖުމްހޫރިއްޔާ، ދ. ރިނބުދުއަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެ ވަޑައިގެންފި - The President's Office\n20 ފެބުރުވަރީ 2020، ރިފަރެންސް: 2020-088\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ނިލަންދެއަތޮޅު ދެކުނުބުރީ ރިނބުދުއަށް ކުރެއްވި ދަތުރުފުޅު ނިންމަވާލެއްވުމަށްފަހު މިއަދު ހެނދުނު މާލެ ވަޑަގެންފިއެވެ.\nރައީސުލްޖުމްހޫރިއްޔާދ. ރިނބުދުއަށް ކުރެއްވި މި ދަތުރުފުޅު ނިންމަވާލައްވައި އެރަށުން ފުރާވަޑައިގެންނެވުމުގެ ކުރިން އެމަނިކުފާނު މިއަދު ހެނދުނު ވަނީއެރަށުގެ ފުޓްސެލްދަނޑު ހުޅުއްވައިދެއްވައިފައެވެ. ރިނބުދޫ ފުޓްސަލް ދަނޑަކީ މިނިސްޓްރީ އޮފް ޔޫތު ސްޕޯޓްސް އެންޑް ކޮމިއުނިޓީ އެމްޕަވަރަމަންޓާއި ރިނބުދޫ ކައުންސިލު ގުޅިގެން ޗައިނާ ސަރުކާރުގެ ހިލޭ އެހީގައި ތަރައްޤީކޮށްފައިވާ ދަނޑެކެވެ. މި ދަނޑު ވަށައިގެން ކައުންސިލުން ވަނީ ޖޮގިން ޓްރެކެއްވެސް ތަރައްޤީކޮށްފައެވެ.\nމި ދަތުރުފުޅުގައި ރައީސުލްޖުމްހޫރިއްޔާ ވަނީ ރިނބުދޫ ސްކޫލަށް 50 އަހަރު ފުރުނު ރަންޔޫބީލް ޙަފްލާ ޝަރަފުވެރިކޮށްދެއްވާފައެވެ. އަދި މި ހަފުލާގައި އެމަނިކުފާނު ވަނީ ޙަފްލާގެ ބައިވެރިންނާ މުހާތަބުކުރައްވާ ސަރުކާރުގެ ތަޢުލީމީ ސިޔާސަތުގެ މައިގަނޑު އަމާޒަކީ، ޒަމާނީ ތަޢުލީމް އުނގެނި، އީޖާދީ އުފެއްދުންތެރިކަމަށް ވިސްނުން ހިންގާ، ހުނަރުވެރި ޖީލެއް ބިނާކުރުން ކަމުގައި ވިދާޅުވެފައެވެ.\nރައީސުލްޖުމްހޫރިއްޔާގެ މި ދަތުރުފުޅުގައި އެމަނިކުފާނު ވަނީ އެރަށުގައި ޤާއިމްކޮށްދައިވާ ޘަޤާފީ މަގު ހުޅުއްވައިދެއްވައި، މާބަނޑު އަންހެނުންނާއި ތުއްތުކުދީންގެ ޞިއްޙީ ރައްކާތެރިކަން ކަށަވަރުކުރުމާ ގުޅޭ ކެންޕޭނެއް ކަމަށްވާ "މަރިޔަންމާ" ކެމްޕެއިން އިފްޠިތާޙްކޮށްދެއްވާފައެވެ. މީގެ އިތުރުން އެމަނިކުފާނު ވަނީ އެރަށު ކައުންސިލަރުންނާ އެރަށުގެ މުއައްސަސާތަކުގެ އިސްވެރިންނާ ބައްދަލުކުރައްވައި އެބޭފުޅުންގެ މަސައްކަތްތައް ކުރިޔަށް ގެންދިޔުމުގައި ދިމާވާ ދަތިތަކުގެ މަޢުލޫމާތާއި ރަށުގެ ތަރައްޤީއަށްޓަކައި ރައްޔިތުން ބޭނުންވާ ކަންކަމާ ބެހޭގޮތުން މަޢުލޫމާތު އޮޅުންފިލުއްވައިފައެވެ.


Fandiyaaru Didi magaamun vakikurumuge mahsala judiciary committee ah\nސްޕްރީމް ކޯޓުގެ ފަނޑިޔާރުކަމުން ވަކިކުރަން ފާސްކުރި ދީދީ.-- ފޮޓޯ: ރާއްޖެ.އެމްވީ/މުހައްމަދު ޝަރުހާން\nފަނޑިޔާރު ދީދީ ވަކިކުރުމުގެ މައްސަލަ ޖުޑިޝަރީ ކޮމިޓީއަށް\nސީރިއަސް ގިނަ މައްސަލަތަކެއްގެ ތުހުމަތު ކުރެވިފައިވާ ސުޕްރީމް ކޯޓުގެ ފަނޑިޔާރު އަބްދުﷲ ދީދީ މަގާމުން ވަކި ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމި މައްސަލަ، ރައްޔިތުން މަޖިލީހުގެ ޖުޑިޝަރީ ކޮމިޓީއަށް މިރޭ ފޮނުވައިފިއެވެ.\nފަނޑިޔާރަކު ވަކި ކުރެވޭނީ ޖޭއެސްސީން ނިންމާ ގޮތެއްގެ މައްޗަށް މަޖިލީހުގެ ޖަލްސާގައި ނަގާ ވޯޓެއްގައި ބައިވެރިވާ މެމްބަރުންގެ ތިންބައި ކުޅަ ދެބައި މެމްބަރުންގެ އަގުލަބިއްޔަތުންނެވެ. އެގޮތުން މިހާރު ސަސްޕެންޝަނުގައި ހުންނެވި ފަނޑިޔާރު ދީދީ، ފަނޑިޔާރު ކަމުން ވަކިކުރުމަށް ނިންމައި އެ މައްސަލަ ޖޭއެސްސީން މަޖިލީހަށް ފޮނުވީ މިއަދު އެވެ.\nޖޭއެސްސީ މަޖިލިސް ފަނޑިޔާރު އަބްދުﷲ ދީދީ މައްސަލަ ސްޕްރީމް ކޯޓް


އިންސާނީ ވަގުފާރިއަކީ އިންސާނީ ޙައްޤުތަކާ ދެކޮޅަށް ހިންގޭ ބޮޑު ޖަރީމާއެއް: މާރިޔާ | Atoll News\nޝާއިޢުކުރީ: މުޙައްމަދު އަފްރާޙް ޖުލައި 30, 2021, 14:49\nއިންސާނީ ވަގުފާރީގެ ޝިކާރަޔަކަށްވާ ފަރާތްތަކުގެ ރައްކާތެރިކަން ކަށަވަރުކުރުމަށް ރައީސް އިބްރާހީމް މުޙައްމަދު ޞާލިޙްގެ ސަރުކާރުން ޚާއްޞަ އިސްކަމެއް ދެއްވާ ކަމަށް، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ ވިދާޅުވެއްޖެ އެވެ.\nމިނިސްޓަރ މާރިޔާ މިހެން ވިދާޅުވީ، އިންސާނީ ވަގުފާރިއާ ދެކޮޅަށް ބައިނަލްއަޤްވާމީގޮތުން ފާހަގަކުރާ “ވަރލްޑް ޑޭ އެގެއިންސްޓް ޓްރެފިކިންގ އިން ޕަރސަންސް 2021” ގެ މުނާސަބަތުގައި، މިނިސްޓްރީ އޮފް ޑިފެންސުން މިއަދު ނެރުއްވި ބަޔާނުގަ އެވެ.\nމިބަޔާނުގައި މިނިސްޓަރ މާރިޔާ ވަނީ، އިންސާނީ ވަގުފާރިއަކީ އިންސާނީ ޙައްޤުތަކާ ދެކޮޅަށް ހިންގޭ ބޮޑު ޖަރީމާއެއްކަން ފާހަގަކުރައްވާފަ އެވެ. އަދި އިންސާނީ ވަގުފާރީގެ ޝިކާރަޔަކަށްވާ މީހުންގެ ނިކަމެތި ޙާލު ފާހަގަކުރައްވައި، އެކަމަނާ ވަނީ، އެފަދަ ފަރާތްތަކުގެ ޙައްޤުތައް ޙިމާޔަކޮށްދީ، ރައްކާތެރިކަން ކަށަވަރުކޮށްދިނުމަށް، ރައީސް ޞާލިޙްގެ ސަރުކާރުން ޚާއްޞަ އިސްކަމެއް ދެއްވާކަމަށް ވިދާޅުވެފަ އެވެ.\n“ވަރލްޑް ޑޭ އެގެއިންސްޓް ޓްރެފިކިންގ އިން ޕަރސަންސް” ފާހަގަކުރުމަށް އ.ދ.އިން މިއަހަރު ކަނޑައަޅާފައިވާ ޝިޢާރަކީ “ވިކްޓިމްސް ވޮއިސަސް ލީޑް ދަ ވޭ” އެވެ.\nމިޝިޢާރު ބިނާވެފައިވަނީ އިންސާނީ ވަގުފާރީގެ ޝިކާރަޔަކަށްވާ ފަރާތްތަކުގެ އަޑު އަހައި، އެފަދަ ފަރާތްތަކުގެ އިޙްސާސްތައް އިތުރަށް ދެނެގަނެ، އެކަންކަމަށް ބިނާކޮށް ސިޔާސަތުތައް ބައްޓަންކުރަން ހިތްވަރުދިނުމުގެ މައްޗަށެވެ.\nއެހެންކަމުން، މިޝިޢާރަކީ، އިންސާނީ ވަގުފާރީގެ ޝިކާރަޔަކަށްވާ ފަރާތްތަކަށް ޤާނޫނީގޮތުން ދޭންޖެހޭ ޙިމާޔަތާއި ރައްކާތެރިކަން ދިނުމަށް، މަސްޢޫލުވެރި ވުޒާރައިގެ ޙައިސިއްޔަތުން، މިނިސްޓްރީ އޮފް ޑިފެންސުން ކުރަމުން ގެންދާ މަސައްކަތުގެ ރޫޙާ ގުޅޭ ޝިޢާރެއްކަން ބަޔާނުގައިވަނީ ފާހަގަކޮށްފަ އެވެ.\nއެރޮނގުން، މިނިސްޓްރީން މިހާރު ކުރިއަށް ގެންދަނީ، ވިކްޓިމް އެސިސްޓަންސް އަދި ޝެލްޓަރ ސަރވިސް ރެގިއުލޭޝަން އެކުލަވައިލުމާއި، ވަގުފާރިއާ ދެކޮޅަށް ކޮމިއުނިކޭޝަން ސްޓްރެޓެޖީއެއް އެކުލަވައިލުމުގެ މަސައްކަތެވެ.\nހިއުމަން ޓްރެފިކިންގ އާ ދެކޮޅަށް ޤައުމުތަކުން ކުރާ މަސައްކަތްތައް ދިރާސާކޮށް، އެމެރިކާގެ ސްޓޭޓް ޑިޕާޓްމަންޓުގެ ކޮންމެ އަހަރަކު ނެރުއްވާ ޓްރެފިކިންގ އިން ޕަރސަންސް (ޓިޕް) ރިޕޯޓުގައި، 2017 ވަނަ އަހަރު ރާއްޖޭގެ ޕަރފޯމަންސާ ގުޅިގެން ވޮޗްލިސްޓަށް އެރުމަށްފަހު، މިމަހުގެ 1 ވަނަ ދުވަހު، ވޮޗްލިސްޓުން އުނިވެ، ޓިއަރ2އަށް ރާއްޖެވަނީ ޕްރޮމޯޓްވެފަ އެވެ.\nމިރިޕޯޓާ ގުޅިގެން، އެމެރިކާ ސަރުކާރުން ވިދާޅުވީ، ޓިޕް ރިޕޯޓުގައި ރާއްޖެއިން މަތީ ގިންތިއަކަށް ޕްރޮމޯޓުވެފައިވާކަމުން ރަމްޒުކޮށްދެނީ، ކޯވިޑް-19ގެ ނުހަނު ދަތި އުނދަގޫ ޙާލަތުގައިވެސް، އިންސާނީ ވަގުފާރިއާ ދެކޮޅަށް، މިދިޔަ އަހަރުގެ ތެރޭގައި، ސަރުކާރުން އެޅުއްވި ފިޔަވަޅުތަކުގެ ސަބަބުން، ބޮޑު ކުރިއެރުމެއް ޙާސިލްވެފައިވާކަމެވެ.\nއިންސާނީ ވަގުފާރިއާ ދެކޮޅަށް ސަރުކާރުން އެކުލަވާލައްވާފައިވާ އެކްޝަން ޕްލޭންގެ ދަށުން، ޙާސިލްކޮށްފައިވާ މުހިންމު ކުރިއެރުންތަކުގެ ތެރޭގައި، އިންސާނީ ވަގުފާރީގެ ޝިކާރައަކަށްވާ ފަރާތްތަކަށް ޚާއްޞަ ޝެލްޓަރެއް ގުޅީފަޅުގައި ޤާއިމްކުރުމާއި، މިނިސްޓްރީ އޮފް ޑިފެންސްގެ ދަށުން ހިންގާ ގޮތަށް އެންޓި-ޓްރެފިކިންގ އިން ޕަރސަންސް (އެންޓި-ޓިޕް) އޮފީސް ޤާއިމްކުރުމަށާއި އެކްޝަން ޕްލޭން ތަންފީޛުކުރުމަށް ދައުލަތުގެ ބަޖެޓުން ފައިސާ ހަމަޖެއްސުމާއި، މީހުން ޓްރެފިކްކުރުން ހުއްޓުވުމާ ބެހޭ ޤާނޫނު، އ.ދ.ގެ ޓިޕް ޕްރޮޓޮކޯލްއާ އެއްގޮތްކުރަން ޤާނޫނަށް ބަދަލުގެނައުން ހިމެނެ އެވެ.


އޮޑިޓް ރިޕޯޓްގައި ހުރި ކަންކަން ރަނގަޅެއް ނޫން – އެންޑީއެމްއޭ – DhiDaily\nއޮޑިޓް ރިޕޯޓްގައި ހުރި ކަންކަން ރަނގަޅެއް ނޫން – އެންޑީއެމްއޭ\nއެންޑީއެމްއޭ މެދުވެރިކޮށް ހިންގާފައިވާ ހިޔާނާތުގެ މައްސަލާގައި ފައިސާ ހަރަދު ކުރިން ހުއްދަ ދިން ފަރާތުގެ މައްސަލަތައް ބަލަން އޮޑިޓަ ޖެނެރަލް ހަސަން ޒިޔަތު އެންގެވީ އެކަމުގެ ސައްހަ މައުލޫމާތު ނުހޯދައިކަމަށް އެންޑީއެމްއޭއިން ބުނެފިއެވެ.\nނޫސްވެރިނަށް މައުލޫމާތު ދެއްވަމުން އެންޑީއެމްއޭގެ ޗީފް އެގްސެކިއިޓިވް ހިސާނަ ހަސަން ވިދާވީ، އޮޑިޓް ރިޕޯޓުގައި ފާހަގަ ކޮށްފައިވާ ކަންކަމަކީ އޭގެ އެންމެ ތެދު މައުލޫމާތުގެ މައްޗަށް ތައްޔާރު ކޮށްފައިވާ ރިޕޯޓްތަކެއް ނޫން ކަމަށާއި، އެންޑީއެމްއޭއިން ހުރިހާ މައުލޫމާތތ ތަކެއްވެސް ހުށައަޅާފައި ވާނެ ކަމަށެވެ. އަދި ކާރިސާއެއްގެ ވަގުތުގައި ބޮޑެތި ހަރަދު ތަކެއް ހިނގާނެ ކަމަށާއި، އެހެން ނަމަވެސް ރިޕޯޓުގައި ރަނގަޅަށް ލިޔެކިޔުންތައް ބަލައިފައި ނުވާކަމަށް ބުނެފައިވަނީ ކީއްވެ ކަމެއް ނޭނގޭ ކަމަށެވެ.\nމީގެ އިތުރުން އޭނާ ބުނީ، ފްރަންޓް ލައިނަގައި މަސައްކަތް ކުރާ ފަރާތްތަކަށް ނިދާ ހެދުމަށް 1000 ކޮޓަރި އެކި ގެސްޓު ހައުސް ތަކުން ނަގާފައި ވާނެ ކަމަށާއި، އޮޑިޓް ރިޕޯޓިގައި އެ ކޮޓަރި ތަކުގެ ހިސާބުވެސް ބެލިފަނުވާ ކަމަށް ބުނެފައިވީނަމަވެސް، ކޮޓަރިތަށް އެންޑީއެމްއޭއާއި ހަވާލު ކުރީ ޓުއަރިޒަމް މިނިސްޓްރީން ކަމަށެވެ.\nމީގެ އިތުރުން އޮޑިޓް ރިޕޯޓުގައި ކުއްޔަށް ހިފި ކޮޓަރި ތަކުގައި މީހުން ނޫޅޭ ކަމަށް ބުނެފައި ވުމުން އެކަމަށް ރައްދު ދެއްވާ ހިސާން ވިދާޅުވީ، ބައެއް ފަހަރު އެއް ކޮޓަރިއެއްގައި ދެ ކުއްޖަކު އުޅެން ބޭނުން ވެގެން އެފުރުސަތު ދެވުނު ކަމަށާއި، އެހެން ކަމުން ކުއްޔަށް ހިފި ކޮޓަރި ތަކުގައި އެއަދަދަށް މީހުން ނޫޅުމަކީ އެކަށީގެންވާ ކަމެއް ކަމަށެވެ. އެއީ ބައެއް ފްރަންޓްލައިން ގައި މަސައްކަތް ކުރަމުންދިޔަ އަންހެން ކުދިން އެކަނި ކޮޓަރި އެއްގައި އޮންނަން ބޭނުން ނުވެގެން އެވާހަކަ ދެއްކުމުން ދެކުއްޖަކު ނުވަތަ ތިން ކުއްޖަކު އެއް ކޮޓަރިއެއްގައި އުޅުން ކަމަށެވެ. ނަމަވެސް އެހެން އެއް ކޮޓަރިއެއްގައި ދެކުއްޖަކު އެއްކޮށް އުޅުނަސް ކުއްޔަށް ހިފާފައި ހުރި ކޮޓަރި ދޫކޮށް ނުލާ ކަމަށާއި އެހެންވުމުން އެއަދަދު ތަކަށް ތަފާތު އައުން އެކަށީގެން ވާކަމަށެވެ.\nއެންޑީއެމްއޭގެ ހަރަދުތައް އޮޑިޓްކޮށް އާންމުކޮށްފައިވާ ރިޕޯޓްގައިވާ ގޮތުން، އަގު ކޮންޓްރޯލް ކޮށްފައިވާ ކާބޯތަކެތި ވެސް ގަނެފައިވަނީ އެއަށް ވުރެ ބޮޑެތި އަގުތަކުގައެވެ. ހިލޭ އެހީގެ ގޮތުގައި ލިބުނު ތަކެތި ވެސް އެ އިދާރާއާ ހަވާލުކުރި ފަހުން ވީނުވީއެއް ނޭނގޭ ކަން ހާމަވެފައިވެއެވެ.


ޓީޓީގެ ޖެނެރަލް ސެކެޓްރީ އިސްމާޢީލް ސުޖާއު މަގާމުން އިސްތިއުފާދީފި ޓީޓީގެ ޖެނެރަލް ސެކެޓްރީ އިސްމާޢީލް ސުޖާއު މަގާމުން އިސްތިއުފާދީފި\nޓީޓީގެ ޖެނެރަލް ސެކެޓްރީ އިސްމާޢީލް ސުޖާއު މަގާމުން އިސްތިއުފާދީފި\nޓޭބަލް ޓެނިސް އެސޯސިއޭޝަނުން މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން\nޓީޓީއަށް ގިނަ ކާމިޔާބީތަކެއް ހޯދައިދިނުމަށްފަހު، ޓީޓީގެ ޖެނެރަލް ސެކެޓްރީ އިސްމާއިލް ސުޖާއު މަގާމުން އިސްތިއުފާދީފިއެވެ. ޓޭބަލް ޓެނިސް އެސޯސިއޭޝަން އޮފް މޯލްޑިވްސްގެ ޖެނެރަލް ސެކެޓްރީއަކަށް އެންމެ ފުރަތަމަ ސުޖާއު ހަމަޖައްސާފައިވަނި 2016ވަނަ އަހަރުގައި އޭރުގެ ރައީސް ސީވީޑް އަހުމަދު ލަތީފްގެ ރައީސްކަމުގެ ދައުރުގައެވެ.\nސީވީޑް އަހުމަދު ލަތީފްގެ ދައުރަށްފަހު، މިހާރުގެ ރައީސް އަލީ ރަޝީދުގެ ދައުރުގައިވެސް އެސޯސިއޭޝަންގެ ޖެނެރަލް ސެކެޓްރީއަކަށް ހަމަޖައްސާފައިވަނި ސުޖާޢުއެވެ. ދެވަނަ ދައުރަކަށް އަލީ ރަޝީދު އިންތިހާބު ވީފަހުންވެސް އެސޯސިއޭޝަން ޖެނެރަލް ސެކެޓްރީގެ މަގާމް ފުރުއްވާފައިވަނީ ސުޖާޢުއެވެ. ޓީޓީގެ ޖެނެރަލް ސެކެޓްރީގެ މަގާމުން ސުޖާއު އިސްތިޢުފާދެއްވާފައިވަނީ އަމިއްލަ ކަންކަމަށް ވަގުތު ދިނުމުގެ ގޮތުންނެވެ.\nމިމަހުގެ އެއްވަނަ ދުވަހު ސުޖާއު މަގާމުން އިސްތިޢުފާދިނުމަށްފަހު ސުޖާއު ވިދާޅުވީ މިހާރު އަމިއްލަ މަސައްކަތް ހުރި ގޮތުން އެސޯސިއޭޝަނަށް ގިނަ ވަގުތު ދެވެން ނެތްކަމަށެވެ. އަދި ޓީޓީގެ ޖެނެރަލް ސެކެޓްރީގެ މަގާމަކީ ވަރަށް ޒިންމާ ބޮޑު މަގާމަކަށްވާއިރު، އެމަގާމުގެ މަސްއޫލިއްޔަތު އަދާކުރެވޭނީ ވަރަށް ގިނަ ވަގުތު އެކަމަށް ހުސްކޮށްގެންކަމަށްވާއިރު، މިހާރު އެވަރަށް ވަގުތު ދެވެން ނެތްކަމަށްވެސް ސުޖާޢު ވިދާޅުވިއެވެ. އަދި މީޑިޔާތަކުން އެސޯސިއޭޝަނާއި ޓީޓީގެ ހަބަރުތައް ކަވަރ ކުރުމުގައި ކުރެއްވި ބުރަ މަސައްކަތްތައް ސުޖާ ވަނީ ފާހަގަކޮށްފައެވެ. އަދި މިއީ ކުއްލިއަކަށް ނިންމި ނިންމުމެއް ނޫންކަމަށާއި އެސޯސިއޭޝަނަށް ވަގުތު ނުދެވޭތީ އެކަން ވަރަށް ކުރިންވެސް ޓީޓީގެ އެކްސްކޯއަށް ހިއްސާކޮށްފައިވާނެކަމަށްވެސް ސުޖާއު ވިދާޅުވިއެވެ.\nފާއިތުވެގެން ދިޔަ އަހަރުތަކުގައި ޓީޓީއިން ހޯދާފައިވާ ކާމިޔާބީތަކުގައި ސުޖާއުގެ ދައުރު ވަރަށް ބޮޑުކަން ފާހަގަކޮށްލެވެއެވެ.


vnews - Ameenge varugadha rahdheh Finance minister ah - Size noalhey!\nއަމީންގެ ވަރުގަދަ ރައްދެއް ފިނޭންސް މިނިސްޓަރަށް: ސައިޒު ނުއޮޅޭ\nވޯޓް ނުދޭ މެންބަރުންގެ ދާއިރާތަކުގައި މަޝްރޫއުތައް ހިންގަން ދަތިވާނެކަމަށް ފިނޭންސް މިނިސްޓަރު ވިދާޅުވާއިރު، އެގޮތަށް އަމަލުކުރަން ދައުލަތުގެ ފައިސާއަކީ ތަރިކަ މުދާނޫންކަމަށް ޖުމްހޫރީ ޕާޓީގެ ނާއިބް ލީޑަރު އަމީން އިބްރާހިމް ވިދާޅުވެއްޖެއެވެ.\nއަމީން ކުރައްވާފައިވާ ޓްވީޓެއްގައި ވިދާޅުވެފައިވަނީ ދައުލަތުގެ މަގާމުތަކުގައި ތިބީ ބައި މީހުންނަށް ޚިދުމަތްކޮށްފައި، އަނެއް ބަޔަކަށް ޚިދުމަތް ނުކުރާކަށް ނޫންކަަމަށެވެ.\nއަމީން ވިދާޅުވީ އެއީ ތިމާއަށް އޮތް ޗޮއިސްއެއް ނޫންކަމަށާ ރައްޔިތުންގެ ބަޖެޓުން ހޭދަކުރަންވާނީވެސް ބައި މީހާއަށްކޮށްފައި އަނެއް ބައި މީހުންނަށް ނުކުރާގޮތަށް ނޫންކަމަށެވެ.\nމި ސަރުކާރުގައި ޓްރާސްޕޯޓް މިނިސްޓަރުކަންވެސް ކުރެއްވި އަމީން ވިދާޅުވީ ވޯޓް ނުދޭ މެންބަރުންގެ ދާއިރާތަކުގައި މަޝްރޫއުތައް ހިންގަން ދަތިވާނެކަމަށް ފިނޭންސް މިނިސްޓަރު ވިދާޅުވާއިރު، އެގޮތަށް އަމަލުކުރަން ދައުލަތުގެ ފައިސާއަކީ ތަރިކަ މުދާނޫންކަމަށެވެ.\nއަދި އަމީން ވަނީ ސައިޒުގައި ތިބެ ވާހަކަދެއްކުމަށް ގޮވާލައްވާފައެވެ.\nއަމީން އިބްރާހީމް ކުރެއްވި ޓްވީޓްގެ ސްކްރީން ޝޮޓެއް\nފިނޭންސް މިނިސްޓަރުގެ ވާހަކަފުޅާއި ގުޅިގެން ކާށިދޫ ދާއިރާގެ މެންބަރު ފައިސަލް ނަސީމް ވިދާޅުވީ ވޯޓް ނުދޭ މެންބަރުންގެ ދާއިރާތަކުގައި މަޝްރޫއުތައް ހިންގަން ދަތިވާނެކަމަށް ވިދާޅުވެ ފިނޭންސް މިނިސްޓަރު ދެއްކެވީ ހަމަޖެހޭ ވާހަކަތަކެއް ނޫންކަމަށާ ބޯހަމަނުޖެހޭ ވާހަކަދެއްކުން ހުއްޓާލަންޖެހޭކަމަށެވެ.\nއަދި ކޮރަޕްޝަނަށް މަގުފަހިވާގޮތަށް ހަދާ ބަޖެޓަކަށް އާ ބަސްނުބުނެވޭނެކަމަށް ފައިސަލް ވިދާޅުވިއެވެ.\nފިނޭންސް މިނިސްޓަރުގެ ވާހަކަފުޅަށް ރައްދު ދެއްވަމުން ރައީސް މައުމޫންގެ ދަރިކަނބަލުން ޔުމްނާ މައުމޫން ވަނީ މިނިސްޓަރުގެ މި ވާހަކަތަކަކީ ވޯޓަށް ނުފޫޒް ފޯރުވުން ނޫންތޯ ސުވާލު ކުރައްވާފައެވެ.\nއަދި މިއީ ރިސްވަތު ދިނުން ނޫންތޯވެސް އެކަމަނާ ވަނީ ސުވާލު ކުރައްވާފައެވެ.\nވޯޓް ނުދޭ މެންބަރުންގެ ދާއިރާތަކުގައި މަޝްރޫއުތައް ހިންގަން ދަތިވާނެކަމަށް ފިނޭންސް މިނިސްޓަރު ވިދާޅުވުމުން މަޖިލީހުގެ ގިނަ މެންބަރުންނާއި، ސިޔާސީ ބޭފުޅުން ގެންދަވަނީ މިނިސްޓަރަށް ވަރަށް ބޮޑަށް ފާޑުވިދާޅުވަމުންނެވެ.


Mashroouthakuge agreement neikan igunee muzaharaa in\nރިޕޯޓު - ހދ.ނޮޅިވަރަމް\nމަޝްރޫއުތަކުގެ އެގްރިމެންޓެއް ނެތްކަން އެނގުނީ މުޒާހަރާއިން!\nބަނދަރުގެ މަސައްކަތް ފިޔަވައި އިތުރު މަސައްކަތެއް ނުކުރޭ\nމަސައްކަތް ނުފަށައި ދިގުދައްމާލީ ތަފާތު އެކި އުޒުރުތައް ދެއްކުމަށްފަހު\nއެމްޓީސީސީގެ ބަހެއް ނުލިބުނު\nކ. މާލެ 1 ފެބުރުއަރީ 2019 | ހުކުރު 17:14 7,347\nހދ.ނޮޅިވަރަމް - ރާއްޖެއެމްވީ\nމިފާއިތުވެގެން ދިޔަ ސަރުކާރުން ތަރައްގީއަށް ބޮޑެތި އިންގިލާބުތައް ގެނެސްފައިވާ ކަމަށް އެސަރުކާރަށް ތާއީދުކުރާ މީހުން ދަނީ ވަކާލާތު ކުރަމުންނެވެ. އަތޮޅުތެރޭގެ ރަށްރަށް ވެސް ބާކީ ނުކޮށް އެރަށެއްގައި ދިރިއުޅޭ ރައްޔިތުން އެންމެ ބޭނުންވާ މަޝްރޫއުތަކާއި، އެރައްޔިތުންނަށް ދިމާވާ ތަކުލީފުތަކުން ސަލާމަތް ކޮށްދިނުމުގެ މަގުސަދުގައި ސަރުކާރާ މުއައްސަސާތަކުން ހޭބޯ ނާރާ މަސައްކަތް ކުރާ ވާހަކައަކީ އަބަދު ވެސް އަޑު އަރަމުން އައި ވާހަކަތަކެެވެ. އެގޮތުން ހދ.ނޮޅިވަރަމްގެ ރައްޔިތުންނަށް ވެސް އެތައް ހުވަފެނެއް މިވަނީ ދައްކާފައެވެ. އަނގަބަހުން އެތައް ކަމެއް ކޮށްދޭނެ ކަމަށް ބުނެ، އެގްރިމެންޓްތަކެއްގައި ސޮއިކުރި މަންޒަރުތައް ރައްޔިތުންނަށް ދައްކައިދިނެވެ. ނަމަވެސް މިއިން ގިނަ ކަންކަމަކީ އެގްރިމެންޓްގައި ނުހިމެނޭކަން މިއެނގުނީ މުޒާހަރާއަށް ނުކުތުމުންނެވެ.\nއެއީ މިދިޔަ ހުކުރު ދުވަހެވެ. މުޅި ރަށް ހަލަބޮލި ވެގެންދިޔައީ އެމްޓީސީސީގެ މުވައްޒަފުންނާއި، މަޝްރޫއުތައް ހިންގުމަށް ބޭނުންކުރި ސާމާނުތައް ކޮޅުވެއްޓިއަކަށް އަރުވައިގެން ރަށުން ފައިބައިގެންދާ އުޅުމުންނެވެ. އެމުއްޒަފުންނާއި ދެކޮޅަށް އެރަށުގެ ގިނަ ރައްޔިތުންނާއި، ކައުންސިލުން ނުކުތީ ތަރައްގީގެ މަޝްރޫއުތައް ނުނިންމާ ނުދެވޭނެ ކަމަށް ބުނެއެވެ. ބަހުގެ ހަމަލާތަކަށް ފަހު، ރަށު މީހާ ރަށަށް ގަދަވާނޭ ބުނާ އުސޫލުން އެމުވައްޒަފުންނަށް ފުރޭ ގޮތްނުވެ ހުއްޓުވިއެވެ. އަދި މަސައްކަތަށް ބޭނުންވާ ސާމާނު ބާލަން ގެނައި ކޮޅުވެއްޓި ވެސް އެރަށުގެ ބަނދަރުން ބޭރު ކުރީ ވެސް ރައްޔިތުންނެވެ.\nނޮޅިވަރަމް ބަނދަރު ސަރަހައްދު\nރާއްޖެއެމްވީއަށް މައުލޫމާތު ދެއްވަމުން އެރަށުގެ ކައުންސިލަރު އިބްރާހިމް ނަސީރު ވިދާޅުވީ ބަނދަރުގެ ނެރުފައިކަށި ހެދުމުގެ މަސައްކަތާއި، ބަނދަރު މަތީގެ އަށް ފޫޓަށް ޕޭވްމަންޓްގައި ގާ އެތުރުމާއި، ފުޓްބޯޅަ ދަނޑު އެއްވަރުގެ ކުރުމުގެ މަސައްކަތުގެ އިތުރުން ވާރޭވެހޭ ދުވަސްވަރު ރަށު ތެރޭ ފެންބޮޑުވާ މަގުތަކަށް ވެލިއެޅުމާއި، މަގު އެއްވަރުގެ ކުރުމުގެ މަސައްކަތް ކުރުމަށް އެމްޓީސީސީއާ ހަވާލުކޮށްފައިވާ ކަމަށެވެ. އަދި މިމަސައްކަތް ކޮށްދޭނެ ކަމަށް ކުރީ ސަރުކާރުގެ ހައުސިން މިނިސްޓްރީންނާއި، އެމްޓީސީސީގެ އިސްބޭފުޅުން ޔަގީންކަންދީފައިވާ ކަމަށެވެ. އެ މަސައްކަތްތަކަކީ 2017 ވަނަ އަހަރު ފަހުކޮޅު ހައުސިން މިނިސްޓްރީން އެމްޓީސީސީއާ ހަވާލުކޮށްފައިވާ މަސައްކަތްތަކެއް ކަމަށެވެ.\nނަމަވެސް ބަނދަރުގެ ނެރުފައިކަށި ހެދުން ފިޔަވައި އެހެން މަސައްކަތެއް ކޮށްފައިނުވާ ކަމަށާއި، ދެން ހުރި މަސައްކަތުގެ އަމަލީ މަސައްކަތް ވެސް ފަށާފައިނުވާ ކަމަށެވެ. މި ހުރިހާ ދުވަހު މަސައްކަތް ނުފަށައި ދިގުދައްމާލީ ތަފާތު އެކި އުޒުރުތައް ދެއްކުމަށް ފަހު ކަމަށް ވެސް އޭނާ ވިދާޅުވިއެވެ.\nރަށުގެ ރައްޔިތުން ނުކުމެ ނުރުހުންފާޅު ކުރަނީ\nނަސީރު ވިދާޅުވީ ރައްޔިތުންނާއި، އެމްޓީސީސީގެ މުއައްޒަފުންނާއި މެދު ހިނގި މިހިތްހަމަ ނުޖެހުންތަކުގެ ތެރެއިން ސާފުވެގެން ދިޔައީ ބަނދަރުގެ ނެރުފައިކަށި ހެދުން ފިޔަވައި އެހެން އެއްވެސް މަސައްކަތެއް ކުރުމަށް އެގްރިމެންޓް ކޮށްފައިނުވާ ކަމެވެ.\nމިމަސައްކަތްތައް ނުނިންމާތީ، ރައްޔިތުން މުޒާހަރާ ކޮށްފައިވާ ކަމަށާއި، ވަރަށް ބޮޑަށް ނުރުހުން ފާޅުކޮށްފައިވާ ކަމަށެވެ. ނަމަވެސް އެގްރިމެންޓް ކޮށްފައިނުވާ މަސައްކަތަކަށްވުމުން ކުރެވޭނެ އެއްވެސް އުސޫލެއްނެތެވެ.\n''މިސަރުކާރަށް ވެސް ދެން ކުރެވޭނެ ކަމެއް ނެތް. ކުރިން އޮޅުވާލާފަ އެއޮތީ. މިސަރުކާރުން ވަރަށް ބޮޑު ޔަގީން ކަމެއް ދީފަ އޮތީ އަލުން އެގްރިމެންޓް ކުރެވި މަސައްކަތްތައް ކުރިއަށް ގެންދެވޭނެ ކަމަށް.'' ނަސީރު ވިދާޅުވިއެވެ.\nމިމަހުގެ 27 ވަނަ ދުވަހު، އެމްޓީސީސީގެ މުއައްޒަފުންނާއި، މަސައްކަތަށް ބޭނުންކުރި ސާމާނުތައް އެރަށަކުނެތެވެ.\nމިމައްސަލަ އިންތިހާއަށް ބޮޑުވެފައިވާއިރު، އެމަސައްކަތާ ހަވާލުވެ ހުންނެވި އެމްޓީސީސީގެ ސުޕައިވައިޒަރު ވިދާޅުވީ އެކަމާ ބެހޭ ގޮތުން އެއްވެސް ކޮމެންޓެއް ދޭން ބޭނުން ނުވާ ކަމަށެވެ.\nއެރަށުން ރާއްޖެއެމްވީއަށް ވާހަކަ ދެއްކި ޒުވާނަކު ބުނީ މިފާއިތުވެގެން ދިޔަ7އަހަރު އެރަށަކީ ހދ.އަތޮޅުން ވެސް ވަރަށް ބޮޑަށް ބާކީވެފައިވާ ރަށެއް ކަމަށެވެ. އެގޮތުން ނަރުދަމާގެ ޚިދުމަތް ފިޔަވައި، މިނިމިގެން ދިޔަ ސަރުކާރުން އެއްވެސް ކަމެއް ކޮށްދީފައި ނުވާ ކަމަށެވެ. ވަޅުގެ ފެނުގެ ވަސް ނުބައިވެ، ބޭނުން ނުކުރެވޭ ހާލަތުގައި ހުރިއިރު އެކަމަށް ވެސް ސަމާލުކަމެއް ދީފައިނުވާ ކަމަށް އޭނާ ބުންޏެވެ.\n''އެކަމަކު އުންމީދު ކުރަނީ މިސަރުކާރުގަ ރަނގަޅުވާނެ ކަމަށް.'' އެޒުވާނާ ބުންޏެވެ.\n3000 ރައްޔިތުންނަށް ބޮޑު އާދާބީއެއް އޮންނަ ނޮޅިވަރަމް ރައްޔިތުންގެ މިއަމަލުތަކުން ވެސް ފެނިގެންދިޔައީ ތަރައްގީ ވަރަށް ބޮޑަށް އެރަށް ބޭނުންވާކަމެވެ. އެރައްޔިތުން ބޭނުންވާ އަސާސީ އެންމެ ބޭނުންވާ ޚިދުމަތްތައް ނުލިބޭއިރު، ކޮށްދޭނަމޭ ބުނެ، އޮޅިވާލީއެވެ. ނަމަވެސް މިއަދު ޒިންމާ ނަގާނެ ފަރާތެއްނެތެވެ.


އަފުޣާނިސްތާނުގައި ޓެރަރިސްޓް ޖަމާޢަތްތައް އުފައްދައި ހިންގުމުގައި އިންޑިޔާގެ ދައުރު ވަރަށް ބޮޑު | Sandhaanu\nއަފުޣާނިސްތާނުގައި ޓެރަރިސްޓް ޖަމާޢަތްތައް އުފައްދައި ހިންގުމުގައި އިންޑިޔާގެ ދައުރު ވަރަށް ބޮޑު\nއަފުޣާނިސްތާނުގައި އައިއެސްއެސް ފަދަ ޓެރަރިސްޓް ޖަމާޢަތްތައް އުފައްދައި ހިންގުމުގައި އިންޑިޔާގެ ދައުރު ވަރަށް ބޮޑުކަން ހާމަވަމުން އެބަދެއެވެ.\nއިންޑިއަން އިންޓެލިޖަންސް އޭޖެންސީ، ރިސާރޗް އެންޑް ވިންގް (ރޯ) އަކީ އަފްޣާނިސްތާނުގެ އިންޓެލިޖަންސް އޭޖެންސީއާ ގާތް ގުޅުމެއް ބާއްވަމުން އަންނަ ތަނެކެވެ. އަފްޣާނިސްތާނުގެ އިންޓެލިޖެންސް އެސޯސިއޭޝަން އިން ވަނީ ޕާކިސްތާނާ ބެހޭ މުހިންމު މައުލޫމާތު ރޯއަށް ހިއްސާ ކޮށްފައެވެ. މިދެ އޭޖެންސީ އާއި ސޮވިއެޓް ކޭޖީބީ ގެ މެދުގައި 1980ގެ އަހަރުތަކުގެ ތެރޭގައި ވެވުނު އެއްބަސްވުމެއްގެ ސަބަބުން މި ދެ އެޖެންސީގެ ގުޅުން އިތުރަށް ވަރުގަދަ ވެގެން ދިޔައެވެ.\nއޯގަސްޓް 3، 2020 ގައި ރޯ އިން ނެރުނު އިންޑިއާ ކަވާޓް އޮޕަރޭޝަންސް ނަމަކަށް ކިޔާ ފޮތުގައި ހާމަކޮށްފައިވާ ގޮތުގައި ރޯ އިން ވަނީ ޠާލިބާނުންނާ ދެކޮޅަށް އެމެރިކާއާއެކީ މަސައްކަތް ކުރާނެ ތިން ފަރާތެއް ހޯދާފައެވެ.\nޠާލިބާނުންގެ ސަރުކާރު 2001 ވަނަ އަހަރު ވައްޓާލުމާއެކު ކާބުލްގައި އައު ސަރުކާރެއް ބިނާކޮށް ނޯތު އެލައަންސްގެ ބައިވެރިންނަށް މަތީ މަގާމުތައް ސަރުކާރުގައި ދެވުނެވެ. މީގެ ސަބަބުން އިންޑިއާގެ ނުފޫޒު އަފްޣާނިސްތާނުގައި އިތުރަށް ވަރުގަދަވިއެވެ. އިންޑިއާއިން އަންނަނީ 2002 ވަނަ އަހަރު ފެށުނީއްސުރެ އަފްޣާނިސްތާނުގެ އަމާންކަން ގެއްލޭފަދަ ބޮޑު ރޯލެއް ކުޅެމުންނެވެ.\nއިންޑިއާގެ ދިފާއީ ބާރުތަކުންވަނީ އަފްޣާނިސްތާނުގައި ގިނަ އަދަދެއްގެ ސިފައިންނާއި ޕޮލިހުން ތަމްރީނު ކޮށްފައެވެ. އަދި މީގެ އިތުރުން އިންޑިއާއިން ވަނީ ތިން ބިލިއަން ޑޮލަރު އިޖްތިމާއީ ކުރިއެރުމުގެ ނަމުގައި ހަދިޔާ ކޮށްފައެވެ. ނަމަވެސް މި އަދަދުގެ ބޮޑުބައި ޚަރަދުކޮށްފައިވަނީ އަފްޣާނިސްތާނުގައި ކުރިއަށްދާ ހަނގުރާމައަށެވެ. މިގޮތުން 285 މިލިޓަރީ އުޅަނދު، 491 ހަތިޔާރު، 20 ޓޭންކު އަދި އަށް ހެލިކޮޕްޓަރު އަފްޣާނިސްތާނަށް ފޯރުކޮށްދީފައި ވެއެވެ.\nއަދި މީގެއިތުރުން އިންޑިއާއިންވަނީ ކަބުލްއާއި އެހެނިހެން ސަރަހައްދު ތަކުގައި އެމްބަސީތަކާއި ސިޔާސީ އޮފީސަތައް ހުޅުވާފައެވެ. އަދި މި އެމްބަސީތަކުން ތާލިބާނުންނާބެހޭ މައުލޫމާތު އެއްކުރުމުގެ މަސައްކަތް ކުރިޔަށް ގެންގޮސްފައި ވެއެވެ. މިއެމްބަސީތަކުން ވަނީ ތަހްރީކް ޠާލިބާން ޕާކިސްތާން އަދި ދާއިޝް ފަދަ ޓެރަރިސްޓް އޯގަނައިޒޭޝަންތައް ވެސް އުފައްދާފައެވެ.\nސިރިއާއަށް އިންޑިޔާއިން ކަޑައަޅަފައިވާ އެމްބެސެޑަރ ވިދާޅުވި ގޮތުގައި އައިއެސްއެސް އާ ބެހޭ މައުލޫމާތު އިންޑިއާއަށް ހިއްސާކުރުމާއެކު 2014 ވަނަ އަހަރުގެ ފަހުކޮޅު އިންޑިއާގެ ދިފާއި ނިޒާމުގެ އެޑްވައިޒަރ ވަނީ ސިރިއާއަށް ދަތުރު ކޮށްފައެވެ. އަދި މި ދަތުރުގައި އައިއެސްއެސްގެ ލީޑަރުންނާއި ބައްދަލު ކޮށްފައިވާކަމަށް ބެލެވޭ ކަމަށްވެސް އޭނާ ވިދާޅުވެފައިވެއެވެ. އެއަށްފަހު 2015 ވަނަ އަހަރު އައިއެސްއެސް ވަނީ އަފްޣާނިސްތާނުގެ އިރުމަތީ ސަރަހައްދުތަކަށް ވެރިވެގެންފައެވެ.\nއިންޑިއާއިން މިފަދަ ޓެރަރިސްޓް ޖަމާއަތްތައް އުފެއްދުމުގެ މައިގަނޑު މަގުސަދެއް ކަމުގައި ބެލެވެނީ ޕާކިސްތާނާ މެދު ރުޅިވެރިކަން އުފެއްދުމެވެ. ފާއިތުވި އަހަރުތަކުގެ ތެރޭގައި ޓެރަރިސްޓް ޖަމާއަތްތައް އަފްޣާނިސްތާނުގައި ބާރުވެރި ކުރުވިކަމުގެ ހެކިތައް ހުރުމުގެ ސަބަބުން އިންޑިއާގެ ނެޝަނަލް ޑިފެންސް އެޑްވައިޒަރ އިންސާނިއްޔަތާ ޚިލާފު ކުށްތައް ބަލާ ބައިނަލްއަގުވާމީ ކޯޓަށް ހާޒިރު ކުރުމަކީ ވަރަށް ބޮޑަށް އެކަށީގެންވާ ކަމެކެވެ.\nމަންސޫރު އަހުމަދު ސެޕްޓެމްބަރ 18, 2021 At 6:22 ޕމ\nކަލޭމެން ކުދިންކޮޅުދެކެ އިންޑިއާގެ ރޯ ރުޅިގަދަވާކަހަލަ އެއްޗެއް ތިލިޔުނީ. ތެދެއްނަމަވެސް ތިކަމާ މިހާރުގެ މިދައުލަތުގެ ބޮޑުންވެސް ކަންބޮޑުވާނެ. ޓެރަރިސްޓަކަށްވާނީ ހަމަކަނި އެމެރިކާއިން އިއުލާނުކުރީމާކަމުގައި މިވެރިންވެސް ހީކުރެއެވެ. އެމެރިކާ ވެރިންނަށް ފަލަސްތީނަކީވެސް ޓެރެރިސްޓުންގެ ޖަގަހައެއެ އެހެނަސް ހެއްވަނީ ފަލަސްތީނުގެ ބިން ފޭރިގަނެ އަބަދުމެ ފަލަސްތީނުގެ ރައްޔަތުން މަރަމުންދާ ޔަހޫދީން ނަކީ ޓެރެރިސްޓުންނެއް ނޫން! ވީމާ ތިބާގެ ޓެރެރިސްޓަކީ އެއުރެންގެ ޓެރެރިސްޓަކަށް ނުވެނުދާންވީ ސަބަބުކޮބައިތޯއެވެ. އަޑުގަދަމީހާ ރުށްގިނަވާ އުސޫލުން ބާރުގަދަމީހާ ކޮންމެފަދަ ޙަމަލައެއްދީ އެހެން ގައުމުތަކަށް އައިސް އެގަމެއްގެ މީހުން މިލިޔަނުން މެރިޔަސް ހެޔޮދޯއެވެ؟


ދ. އަތޮޅު ތައުލީމީ މަރުކަޒު ފައިނަލަށް\nއިންޓަ ސްކޫލް 18 އަހަރުން ދަށުގެ ފުޓްބޯޅަ މުބާރާތުގައި ސެންޓަރ ފޯރ ހަޔަރ ސެކަންޑަރީ އެޑިޔުކޭޝަން (ސީއެޗްއެސްއީ) ބަލިކޮށް އެ މުބާރާތުގެ ފައިނަލުގެ ޖާގައެއް ދ. އަތޮޅު ތައުލީމީ މަރުކަޒު ހޯދައިފިއެވެ.\nހެންވޭރު ދަނޑުގައި ކުޅުނު އެ މެޗު ކުޑަހުވަދުއަށް ނިސްބަތްވާ ދ. އަތޮޅު ތައުލީމީ މަރުކަޒުން ކާމިޔާބުކުރީ 4-2 ލަނޑުގެ ނަތީޖާއަކުން ސީއެޗްއެސްއީ ބަލިކޮށްގެންނެވެ.\nމިއަދުގެ މެޗުގައި ފުރަތަމަ ލަނޑުޖަހާ ކުރިހޯދީ ދ. އަތޮޅު ތައުލީމީ މަރުކަޒުގެ ޓީމުންނެވެ. މެޗުގެ ފަސްވަނަ މިނެޓުގައި އެޓީމަށް އެ ލަނޑު ކާމިޔާބުކޮށްދިނީ މުހައްމަދު ޒައްޔާނެވެ. އެ ލަނޑު ޖެހިތާ މާގިނަ އިރުތަކެއްނުވެ ސީއެޗްއެސްއީއިން ވަނީ ނަތީޖާ ހަމަހަަމަކޮށްފައެވެ. އެޓީމަށް އެ ލަނޑު ކާމިޔާބުކޮށްދިނީ މުހައްމަދު އައިހަމްއެވެ. ފުރަތަމަ ހާފު ނިމެންދަނިކޮށް ދ. އަތޮޅު ތައުލީމީ މަރުކަޒަށް އަލުން ލީޑު ހޯދައިދިނީ މައިއްޒު ވަހީދެވެ. ފުރަތަމަ ހާފު ނިމިގެންދިޔައީ 2-1 ލަނޑުން ދ. އަތޮޅުގެ ޓީމު ކުރީގައި އޮވެގެންނެވެ.\nދެވަނަ ހާފު ފަށައިގެން ސީއެޗްއެސްއީއިން ވަނީ ކުޅުން ރަނގަޅުކޮށް މެޗުގެ ނަތީޖާ ހަމަހަމަކޮށްފައެވެ. އެ ލަނޑު އެޓީމަށް ކާމިޔާބުކޮށްދިނީ ރިޝްވާން އިސްމާއީލެވެ. ދ. އަތޮޅު ތައުލީމީ މަރުކަޒުގެ ޓީމަށް މި ހާފުގައި ލީޑު ނަގައިދިނީ އެޓީމުގެ ފުރަތަމަ ލަނޑުވެސް ކާމިޔާބުކޮށްދިން މުހައްމަދު ޒަޔާންއެވެ. މެޗުގެ ބޮޑުބައި 3-2 ލަނޑުގެ ނަތީޖާއަކުން ދ. އަތޮޅު ތައުލީމީ މަރުކަޒު ކުރީގައި އޮތްއިރު އެޓީމަށް އިތުރަށް ލީޑު ފުޅާކޮށްދިނީ ހުސެއިން އިފްހާމެވެ.\nއަންނަ ބުރާސްފަތި ދުވަހު ހަވީރު ކުޅޭ ފައިނަލް މެޗުގައި ދ. އަތޮޅު ތައުލީމީ މަރުކަޒާ ދެކޮޅަށް ނުކުންނާނީ ވިލާ އިންޓަނޭޝަނަލް ހައި ސްކޫލެވެ. އެ މެޗު ކުޅުމަށް ހަމަޖެހިފައިވަނީ ގައުމީ ފުޓްބޯޅަ ދަނޑުގައެވެ.


Miee Iruge Ayyah Allergicvaa Kujje - Vaguthu\nމިއީ އިރުގެ އައްޔަށް އެލާޖިކްވާ ކުއްޖެއް\nމިއީ މިލިއަން ކުދިންގެ ތެރެއިން އެކަކަށް ކުރިމަތިވާ ބައްޔެކެވެ. ބޭރަށް ދާއިރު އިރުގެ އަލިން މީހާ ރައްކާތެރި ކުރުމަށް ހާއްސަ އެއްޗެއް ބޭނުން ކުރަން ޖެހެއެވެ. އޮލިވާ ކެއި ނަމަކަށް ކިޔާ މި ކުއްޖާއަކީ ޒެރޮޑެރްމާ ޕިގްމެންޓޯސަމް ނަމަކަށް ކިޔާ ވަރަށް މަދުން ނޫނީ ނުފެންނަ ބައްޔެއް ހުންނަ ކުއްޖެކެވެ.\nއޮލިވާއަށް މި ބަލި ހުރިކަން އެނގުނީ އެންމެ 18 މަހުގައެވެ. އެއީ މޫނުގައި ކަޅު ކުލައިގެ އެއްޗެހިތަކެއް ނަގަން ފެށުމުންނެވެ. މިއީ އިރުގެ ސަބަބުން ހަންގަނޑަށް ދިމާވާ މައްސަލައެއް ނަމަވެސް، ރަނގަޅުވުމަކީ އުނދަގޫ ކަމެކެވެ.\nމިހެންވުމުގެ ސަބަބުން އޮލިވާއަށް ހަންގަނޑަށް ޖެހޭ ކެންސަރު ޖެހުން ވަރަށް ބޮޑަށް ގާތްކަމަށްވެސް ވެއެވެ. އެހެންކަމުން އޮލިވާގެ އާއިލާއިން ދަނީ އޭނާ އިރުގެ އަލިން ރައްކާތެރި ކުރުމަށް ހާއްސަ ފިޔަވަޅުތަކެއް އަޅަމުންނެވެ.\nއެގޮތުން ކޮންމެ ދުވަހަކުވެސް އޮލިވާ ބޭރަށް ދާނަމަ އިރުގެ ހަކަތައިން ހަންގަނޑު ރައްކާތެރި ކުރުމަށް ބޯ ޕްލާސްޓިކް ވައިސާގެ އިތުރުން އަތަށް އަންގިވެސް ލައްވައެވެ.\nއަދި އޭނާ އެޅުމަށް ވަކިން ހާއްސަ ހެދުންތަކެއްވެސް ވަނީ ބޭނުން ކުރަން ފަށާފައެވެ. އޭނާ އިރުގެ އަލިން ރައްކާތެރިކޮށް ބެެލެހެއްޓުމާށް އާއިލާއިން ތިބީ އަތުކުރި އޮޅާލައިގެންނެވެ.\nއޭޕްރީލް 13, 2018 06:47\nމާތްﷲ އިރާދަކުރެއްވީމަ ކޮންމެ ބައްޔަކަށްވެސް ޝިފާ ލިބޭނެ


PHOTO: Fainu School Inter-house futsal tournament: Varukandu vs Halaveli | Fainu Online\nފައިނު ސްކޫލް އިންޓަރހައުސް ފުޓްސަލް މުބާރާތް: ވަރުކަނދު - ހަލަވެލި\nފައިނު ސްކޫލްގެ ސްޕޯޓްސް ފެސްޓިވަލްގައި ހިމެނޭ ފުޓްސަލް މުބާރާތުގައި މިއަދު ބައްދަލުކުރީ ވަރުކަނދު ހައުސްއާއި ހަލަވެލި ހައުސްއެވެ. މި މެޗް ނިމުނީ4-4ން އެއްވަރުވެގެނެވެ. މި މެޗްގެ މޭން އޮފްދަ މެޗަކީ މުޙައްމަދު ނަޖާހުއެވެ. ފައިނު އޮންލައިން ފޮޓޯތައް- އިސްމާޢީލް ޝަފީޢު، އިބްރާހީމް ވަސީމް\nފައިނު އޮންލައިން ފޮޓޯ: ޝަފީއު


Doctarunge report aa Sushant ge aailaa hiyhama eh nujehunu\nސުޝާންތު އާއިލާގެ ބައެއް މެންބަރުންނާއެކު\nސުޝާންތު ސިންގް ރާޖްޕޫތުގެ ކުއްލި މަރާ ގުޅިގެން އޭނާގެ އާއިލާއަށް ލިބިފައިވާ ހިތްދަތި ކަމާއި ހިތާމައަށް އަދިވެސް ލުޔެއް ލިބޭ ގޮތެއް ނުލިބެ އެވެ. ސުޝާންތަކީ ހަތަރު ކުދިންގެ އާއިލާގެ ހުރި ހަމައެކަނި ފިރިހެން ކުއްޖާއަށް ވެފައި އޭނާގެ ކުއްލި މަރުން އެއްބަނޑު އެއްބަފާ ދެން ތިބި އަންހެން ކުދިންނަށް ވަނީ ވަރަށް ބޮޑަށް އަސަރު ކޮށްފަ އެވެ. އަދި ސުޝާންތުގެ ބައްޕަ އަށް ވެސް ވަނީ މިކަމުގެ ހިތާމަ ވަރަށް ބޮޑަށް ވެރިވެފަ އެވެ.\nއާއިލާއިން ގަބޫލުކުރާ ގޮތުގައި ސުޝާންތު މަރުވީ އަމިއްލައަކަށް ނޫނެވެ. އޭނާގެ ލޯބިވެރިޔާ ރިއާ ޗަކްރަބަތީ ޑްރަގް ދީގެން މަރުވާން މަޖްބޫރު ކުރީ އެވެ.\nސުޝާންތުގެ އާއިލާގެ މަތިން ސުޕްރީމް ކޯޓުގެ އަމުރަކަށް އިންޑިއާގެ ސީބީއައި އިން މިހާރު މި މައްސަލަ ބަލަމުންދާއިރު ސުޝާންތުގެ ޕޯސްޓު މޯޓަމް ހެދި އެއިމްސްގެ ރިޕޯޓަށް އެ އެޖެންސީން ވަރަށް ބޮޑަށް ބަރޯސާ ވެއެވެ. އެއިމްސް އިން އެންމެ ފުރަތަމަ ނެރުނު ރިޕޯޓުގައި ވެސް ސުޝާންތު މަރުވީ އަމިއްލައަށް ކަމަށް ބުނެފައި ވެއެވެ.\nނަމަވެސް އާއިލާގެ އެދުމުގެ މަތިން އަނެއްކާވެސް ފޮރެންސިކް ހެކިތައް ބަލައި ޕޯސްޓްމޯޓަމް ކަންތައް ދިޔަ ގޮތް ރިވިއު ކުރުމަށްފަހު ދެ ވަނަ ފަހަރަށް ޑޮކްޓަރުން ނެރުނު ރިޕޯޓުގައި ވެސް ބުނެފައިވަނީ ސުޝާންތު މަރުވީ އަމިއްލައަށްކަން ޝައްކެއް ނެތް މިންވަރަށް ޔަގީން ކުރެވޭ ކަމަށެވެ.\nއެއިމްސް އަކީ މުޅި އިންޑިޔާގެ ވެސް އެއްވަނަ މެޑިކަލް އިންސްޓިޓީއުޓެވެ. ސުޝާންތުގެ މަރުގެ ރިޕޯޓު ތައްޔާރުކުރުމުގައި އެ އިންސްޓިޓިއުޓްގެ ވަރަށް މަތީ ފެންވަރުގެ ހަތް ޑޮކްޓަރަކު ބައިވެރިވެފައި ވެއެވެ. ހަތް ޑޮކްޓަރުން ވެސް އެއްބަސް ވެފައިވަނީ ސުޝާންތު މަރާލާފައިވާ ކަމުގެ ކުޑަ ނަމަވެސް ހެއްކެއް އޭނާގެ ހަށިގަނޑުން އެމީހުންނަށް ފެނިފައި ނުވާ ކަމަށެވެ. އަދި ވިހައެއް އެއްޗެއް ދީފައިވާ ކަމުގެ އެއްވެސް ނިޝާނެއް ވެސް ނެތް ކަމަށެވެ.\nނަމަވެސް ޑޮކްޓަރުން ދެ ވަނަ ފަހަރަށް ނެރުނު ރިޕޯޓާ ވެސް ސުޝާންތުގެ އާއިލާ ވަނީ ހިތްހަމަނުޖެހިފަ އެވެ. އަދި ޑޮކްޓަރުންގެ ޝަކުވާ މިހާރު ސުޝާންތުގެ އާއިލާއިން ވަނީ ކަމާ ބެހޭ ފަރާތްތަކުގައި ކޮށްފަ އެވެ. ސުޝާންތުގެ ފޮރެންސިކް އެނަލައިސިސް ރިޕޯޓު ލީކު ވެފައިވާތީ ޑޮކްޓަރުން އެކަން ކުރިކަމަށް ތުހުމަތުކޮށްފަ އެވެ.\nސުޝާންތުގެ އާއިލާގެ ގާނޫނީ ވަކީލު ވަރުން ސިންގް އެ އާއިލާގެ ފަރާތުން ހުށަހެޅި ޝަކުވާގައި ބުނެފައިވަނީ ރިޕޯޓު މާ ކުރިން ލީކުވުމުން ޑޮކްޓަރުންނާ މެދު އިތުބާރު ގެއްލިފައިވާ ކަމަށާއި އަލުން ޑޮކްޓަރުންގެ ޕެނަލެއް ނަގައިގެން ފޮރެންސިކް ހެކިތައް އަލުން އެމީހުން ލައްވާ ބަލައި ރިޕޯޓު ތައްޔާރުކޮށްދޭން އެދޭ ކަމަށެވެ.\nގާނޫނީ ވަކިލު ބުނަނީ ޕޯސްޓް މޯޓަމް ހެދި ކޫޕާ ހޮސްޕިޓަލުން ޕޯސްޓް މޯޓަމް ހެދިއިރު ވީޑިއޮގްރަފީ ކޮށްފައި ނުވާ ކަމަށާއި އަދި މަރުވި ގަޑި ކަނޑައެޅިގެން ރިޕޯޓުގައި ބަޔާން ކޮށްފައި ނުވާ ކަމަށެވެ.\nސުޝާންތު ދިރިއުޅޭ އެޕާޓްމަންޓުގެ ނިދާ ކޮޓަރީގައި އަމިއްލައަށް މަރުވެފައި ހުއްޓާ ފެނުނީ މިދިޔަ ޖޫން މަހުގެ 14 ވަނަ ދުވަހު އެވެ.\nމިހާރު ސީބީއައިގެ އިތުރަށް ނާކޮޓިސް ކޮންޓްރޯލް ބިއުރޯ އިން މި މަރުގެ މައްސަލައިގައި ހިމެނޭ ޑްރަގް އެންގަލް ދަނީ ތަހުގީގުކުރަމުންނެވެ. އަދި ސުޝާންތު މަރުވިއިރު އޭނާ ޑްރަގް ނަގާތާ ގިނަ ދުވަސްތަކެއް ވެފައިވާކަމުގެ ހެކިތައް އެ އެޖެންސީ އަށް ލިބިފައިވާ ކަމަށް އެފަރާތުން ވަނީ ބުނެފަ އެވެ.


Pogba hoadhumah Real aai Juventus gadha hifumakah\nޕޮގްބާ ހޯދުމަށް ރެއާލް އާއި ޔުވަންޓަސް ގަދަ ހިފުމަކަށް\nޔުނައިޓެޑާ އެކު ޕޮގްބާ ހަދާފައިވާ އެއްބަސްވުން ހަމަވާނީ 2021 ގައި\nކ. މާލެ 10 އޭޕުރިލް 2019 | ބުދަ 17:01 6,032\nޕައުލް ޕޮގްބާ - ރައީސް އޮފީސް\nމެންޗެސްޓާ ޔުނައިޓެޑަށް ކުޅެމުން އަންނަ ފްރާންސްގެ ވިންގާ ޕައުލް ޕޮގްބާ ހޯދުމަށް ރެއާލް މެޑްރިޑާއި ޔުވަންޓަސްއިން ގަދަ ހިފުމަކަށް ގޮސްފައިވާ ކަމަށް ރިޕޯޓްތައް ބުނެފިއެވެ.\nރިޕޯޓްތައް ބުނާ ގޮތުން ޔުވަންޓަސްއިން އެ ކްލަބަށް ކުރިން ކުޅުނު ޕޮގްބާ ގެންނަން މަސައްކަތް ކުރަމުން އަންނައިރު، ރެއާލްއިން ވެސް އަންނަނީ މެދުނުކެނޑި ޕޮގްބާގެ ސޮއި ހޯދުމަށް މަސައްކަތް ކުރަމުންނެވެ.\nކުރިޔަށް އޮތް ސީޒަނަށް ތައްޔާރުވުމުގެ ގޮތުން ޕޮގްބާގެ ސޮއި ހޯދުމަށް ރެއާލް އާއި ޔުވަންޓަސްގެ އިތުރުން ގިނަ ކްލަބްތަކުން އަންނަނީ މަސައްކަތް ކުރަމުންނެވެ. އޭގެ ތެރޭގައި ބާސެލޯނާ ވެސް ހިމެނެއެވެ.\nޔުނައިޓެޑާ އެކު ޕޮގްބާ ހާދާފައިވާ އެއްބަސްވުން 2021 ވަނަ އަހަރު ހަމަވާ އިރު، އޭނާ އަށް މިހާރު ލިބެނީ ހަފްތާ އަކު 290،000 ޕައުންޑެވެ.\nޔުނައިޓެޑުން 2010 ވަނަ އަހަރު ކެރިޔަރު ފެށި އުމުރުން 25 އަހަރުގެ ޕޮގްބާ ވަނީ މިހާތަނަށް އެ ޓީމަށް ކުޅުނު 127 މެޗުގައި 29 ލަނޑު ކާމިޔާބުކޮށްފައެވެ. އޭނާ ވަނީ އެ ޓީމާ އެކު ލީގް ކަޕް އަދި ޔޫރޮޕާ ލީގު ވެސް ކާމިޔާބުކޮށްފައެވެ.\nޕޮގްބާ ވަނީ ޔުވަންޓަސް އަށް ވެސް ކުޅެ ގިނަ ކާމިޔާބީތަކެއް ހޯދާފަ އެވެ. އޭނާ ވަނީ އެ ޓީމަށް ކުޅުނު 178 މެޗުގައި 34 ލަނޑު ކާމިޔާބުކުރުމުގެ އިތުރުން، އެ ޓީމާ އެކު އިޓާލިއަން ލީގު ހަތަރު ފަހަރު، ކޮޕާ އިޓާލިއާ ދެ ފަހަރު އަދި އިޓާލިއަން ސުޕާކަޕް ދެ ފަހަރު ކާމިޔާބުކޮށްފަ އެވެ.\nފްރާންސާ އެކު 2013 ވަނަ އަހަރު 20 އަހަރުން ދަށުގެ ވޯލްޑްކަޕް އަދި މިދިޔަ އަހަރު ރަޝިއާގައި ބޭއްވި ވޯލްޑް ކަޕް ކާމިޔާބުކޮށްފައިވާ ޕޮގްބާ ވަނީ ސީނިއާ ޓީމުގައި ހިމެނި 66 މެޗު ކުޅެ 10 ލަނޑު ކާމިޔާބުކޮށްފައެވެ.


Enme fahun Coach Segrt magaamun vaki kohffi\nއެންމެފަހުން ކޯޗު ސެގާޓް މަގާމުން ވަކިކޮށްފި\nދިވެހިރާއްޖޭގެ ގައުމީ ފުޓްބޯޅަ ޓީމްގެ ކޯޗުކަމުގައިވާ ޕީޓަރ ސެގާޓް މަގާމުން ވަކިކުރުމަށް ނިންމައިފިއެވެ.\nމިކަން ވަނީ އެފްއޭއެމްގެ ކޯޗު ބައްސާމް އަދީލް ޖަލީލް ކަށަވަރުކޮށްދީފައެވެ.\nޓްވިިޓަރ މެދުވެރިކޮށް މިކަން އިއުލާންކުރަމުން ބައްސާމް ބުނީ ސެގާޓްއާއި އެކު ކުރެވުނު މަޝްވަރާތަކަށްފަހު، ދެފަރާތުން އެއްބަސްވެގެން، ކޯޗާއި އެފްއޭއެމްއާއި ދެމެދު ވެފައިވާ އެއްބަަސްވުން އުވާލުމަށް ނިންމާފައިވާ ކަމަށެވެ.\nބައްސާމް ވަނީ ފުޓްބޯޅައިގެ އާއިލާގެ ފަރާތުން ސެގާޓްގެ ޚިދުމަތަށް ޝުކުރު އަދާކޮށް، އޭނާއަށް ބާއްޖަވެރި މުސްތަގްބަލަކަށް އެދޭކަމަށް ބުނެފައެވެ. ފާހަގަކޮށްލެވޭ ގޮތުގައި އޭނާގެ ކޯޗްކަމުގެ ދަށުން ދިވެހިރާއްޖެއިން ވަނީ 2018ވަނަ އަހަރުގެ ސާފް ޗެމްޕިއަންޝިޕްގެ ތަށި ހާސިލްކޮށްފައެވެ.\nސެގާޓް މި މަގާމުން ވަކިކޮށްފައިވަނީ ދާދިފަހުން އެ ޓީމުން ނެރެމުންއައި ދަށް ނަތީޖާތަކާއި އެކު އޭނާއަށް ބޮޑެތި ފާޑުކިޔުންތަކެއް އަމާޒުވެފައިވާ ދަނޑިވަޅެއްގައެވެ. އެގޮތުން ސާފް ގޭމްސްގެ އެއްވެސް މެޗަކުން ދިވެހިރާއްޖެ މޮޅުވެފައި ނުވާއިރު، ރާއްޖޭގެ އެއް ނަންބަރު ފޯވާޑްކަމުގައިވާ އަލީ އަޝްފާގު ޓީމަށް ނޭރުވި މައްސަލައިގައި ސެގާޓަށް ގިނަ ބަޔެއްގެ ނުރުހުމާއި ކުރިމަތިވިއެވެ.\nއަޝްފާގަށް ގައުމީ ޓީމުން ފުރުސަތު ދީފައި ނުވަނީ މިދިޔަ އަހަރުގެ ބޫޓާނާއި ދެކޮޅަށް މާލޭގައި ކުޅުނު މެޗެއްގެ ކުރިން ބޭއްވި ނޫސްވެރިންގެ ބައްދަލުވުމަށް ހާޒިރުނުވި ކަމަށްބުނެއެވެ.\nމަރުހަބާ... .ކިތަންމެ ދުވަހެއް ތީނަވަކިކުރަން ވެއްޖެތާ


MMPRC ge Managing Director akah Thoyyib | Mihaaru\n27 ނޮވެމްބަރ 2018 - 15:11 24 comments\nބޭރު ދުނިޔޭގައި، ރާއްޖެ އިޝްތިހާރުކުރަން އުފައްދާފައިވާ ކުންފުނީގެ އެމްޑީއަކަށް ތޮއްޔިބު ހަމަޖެއްސިއިރު މިއީ، ރައީސް އިބްރާހިމް މުހައްމަދު ސޯލިހްގެ ވެރިކަމުގައި، ސަރުކާރު ހިއްސާވާ ކުންފުންޏެއްގެ އިސް މަގާމަކަށް އައްޔަންކުރި ފުރަތަމަ ބޭފުޅާ އެވެ.\nތޮއްޔިބު ވަނީ، ކުރީގެ ރައީސް މުހައްމަދު ނަޝީދުގެ ސަރުކާރުގައި ޓޫރިޒަމް، އާޓްސް އެންޑް ކަލްޗަ މިނިސްޓްރީގެ ސްޓޭޓް މިނިސްޓަރު ކަން ކުރައްވައިފަ އެވެ. އަދި، އެމްއެމްޕީއާރުސީގެ ޗެއާމަންގެ މަގާމު ވެސް ފުރުއްވި އެވެ.\nރައީސް އިބްރާހިމް މުހައްމަދު ސޯލިހްގެ ވެރިކަން ފެށުމުގެ ކުރިން، އިންތިގާލީ މަރުހަލާގައި، ކުންފުނިތަކުގެ ހާލަތު ދެނެގަތުމަށް އުފެއްދި ކޮމެޓީގައި ވެސް ތޮއްޔިބު މަސައްކަތް ކުރެއްވި އެވެ. މޯލްޑިވްސް އިންޓަގްރޭޓެޑް ޓުއަރިޒަމް ޑިވެލޮޕްމެންޓް ކޯޕަރޭޝަން (އެމްއައިޓީޑީސީ) އާއި އެމްޓީޑީސީ އާއި އެމްއެމްޕީއާރުސީ އާއި ޕީއެސްއެމްގެ ހާލަތު ބެލި ކޮމެޓީގެ މުގައްރިރު، ތޮއްޔިބު ވިދާޅުވެފައި ވަނީ، އެ މަސައްކަތުގައި، ބައެއް ކުންފުނިތަކުގެ ޚަރަދުތަކުގެ ތަފްސީލް ނުލިބުނު ކަމަށެވެ. އޭގެ ތެރޭގައި، އެމްއެމްޕީއާރުސީ އާއި ދައުލަތުގެ މީޑިއާ ހިންގާ ޕީއެސްއެމް ހިމެނޭ ކަމަށް ވެސް ވަނީ ވިދާޅުވެފަ އެވެ.\nފަހުގެ ތާރީޚެއްގައި ރާއްޖޭގެ އެންމެ ބޮޑު ޚިޔާނާތް، ހިންގީ އެމްއެމްޕީއާރުސީ މެދުވެރިކޮށެވެ. ޓޫރިޒަމްގެ ބޭނުމަށް ފަޅުތަކާއި ރަށްތައް ދޫކޮށްގެން ދައުލަތަށް ލިބެންޖެހޭ 1.2 ބިލިއަން ރުފިޔާ އަށް ޚިޔާނާތްތެރިވެފައިވާ ކަމަށް އޮޑިޓް ރިޕޯޓުގައި ބުނެ އެވެ. ކުރީގެ ނައިބު ރައީސް، އަދި ޓޫރިޒަމް މިނިސްޓަރު ކަން ވެސް ކުރެއްވި އަހްމަދު އަދީބަށް ޖަލު ހުކުމް އައި ޚިޔާނާތް، ހިންގިއިރު، އެމްއެމްޕީއާރުސީގެ މެނޭޖިން ޑިރެކްޓަރަކީ އަބްދުﷲ ޒިޔަތެވެ.\nޚިޔާނާތް ފަޅާއަރައި، އޭނާ ޖަލަށް ލުމުން އެކްޓިން އެމްޑީއެއްގެ ގޮތުގައި ހުންނެވީ ހާރިސް މުހައްމަދެވެ.\nއިތުރު ލިޔުންތައް ކޮރަޕްޝަން އެމްއެމްޕީއާރުސީ ތޮއްޔިބު މުހައްމަދު، އެމްޑީ، އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން


Terrorism ge gaanoonakee alhugandaa varah gulhun huri gaanooneh: Nasheed | ThePress\nޓެރަރިޒަމްގެ ގާނޫނަކީ އަޅުގަނޑާ ވަރަށް ގުޅުން ހުރި ގާނޫނެއް: ނަޝީދު\nކުރީގެ ރައީސް މުހައްމަދު ނަޝީދު / ފައިލް ފޮޓޯ: ޙުސައިން މަޙްތޫމް | ދަޕްރެސް\nޓެރަރިޒަމްގެ ގާނޫނަކީ އެމަނިކުފާނާ ވަރަށް ގުޅުންހުރި ގާނޫނެއް ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nޓެރަރިޒަމްގެ ގާނޫނު އެންމެ ފުރަތަމަ ވުޖޫދަށް އައިސް، އެ ގާނޫނުގެ ދަށުން ފުރަތަމަ ޖަަލަށް ލެވުނު އެއްބޭފުޅަކީ ވެސް ނަޝީދެވެ. އެކަމަށް އިޝާރާތް ކުރައްވާ ނަޝީދު ވިދާޅުވީ ޓެރަރިޒަމްގެ ގާނޫނަށް އިސްލާހު ގެނައުމުގެ ބިލަކީ އިންތިހާއަށް ބޭނުން ބިލެއް ކަމަށާއި، އެ ގާނޫނަކީ ރާއްޖޭގައި ކޮންމެހެން ވެސް އޮންނަން ޖެހޭ ގާނޫނެއް ކަމަށެވެ.\nޓެރަރިޒަމްގެ ގާނޫނުގެ ދަށުން ނަޝީދުގެ މައްޗަށް ދައުވާކުރީ، 2010 ވަނަ އަހަރު ކުރީގެ ރައްޔިތުންގެ މަޖިލިހުގެ މުލަކު ދާއިރާ މެމްބަރު އަދި ކުރީގެ ރައީސް އަބްދުﷲ ޔާމީން، ސިފައިންގެ ބެލުމުގެ ދަށުގައި އާރަށުގައި ބެހެއްޓި ކަމަށް ބުނާ މައްސަލައިގައެވެ. މި މައްސަލައިގައި ނަޝީދުގެ ޑިފެންސް މިނިސްޓަރު އަމީން ފައިސަލްގެ މައްޗަށް ވެސް ޓެރަރިޒަމްގެ ދައުވާ ޔާމީންގެ ވެރިކަމުގައި އުފުލިއެވެ.\nނަޝީދު ވިދާޅުވީ މިހާރު އޮތް ޓެރަރިޒަމްގެ ގާނޫނަށް ސަރުކާރުން ހުށަހަޅާފައިވާ އިސްލާހު ގެނައުމަކީ ބޭނުންތެރިކަމެއް ކަމަށެވެ.\n"ޓެރަރިޒަމްގެ ގާނޫނަކީ އަޅުގަނޑާ ވަރަށް ގުޅުންހުރި ގާނޫނެއް. އެންމެ ފުރަތަމަ ޓެރަރިޒަމްގެ ގާނޫނު އުފެދިގެން އައި އިރު، އެންމެ ފުރަތަމަ އެ ގާނޫނުން ދައުވާ ކުރެވުނު މީހުންގެ ތެރޭގައި އަޅުގަނޑު ހިމެނޭ. އަޅުގަނޑު ބަންދުގައި އިންދާ އެ ގާނޫނު އުފެދިގެން އައީ ވެސް. ދެން އެހެން އައިސް ކޮންމެ އިސްލާހަކުން ވެސް އަޅުގަނޑަށް ދައުވާ ކުރެވިފައި އެބަހުރި،"\nނަޝީދު ވިދާޅުވީ ޓެރަރިޒަމްގެ ގާނޫނުގެ ދަށުން ކުރިން ދައުވާ އުފުލުމަށް ފަހު، އަނެއްކާ އެ ގާނޫނަށް އިސްލާހު މި ގެނެވެނީ އެމަނިކުފާނު ރިޔާސަތުގައި އިންނަވަނިކޮށް ކަމަށެވެ. އަދި މިފަހަރު މި ގެނެވޭ އިސްލާހުގެ ތެރޭގައި އަލަށް ދިމާވާ މައްސަލަތައް އެބަހުރި ކަމަށެވެ.\nނަޝީދު ވިދާޅުވީ މާލެ މީހުންނާއި ރައްރަށުގެ މީހުންނާ އެހެން ތަންތަނުގައި އޮންނަ ހަނގުރާމަތަކުގައި ބައިވެރިވެ އެކަންކަމުގައި އުޅުމަކީ އާންމުކޮށް ދިމާވާ ކަންކަމެއް ނޫން ކަމަށެވެ. އަދި ދިވެހިން ހަނގުރާމައެއްގައި ބައިވެރިވެފައި އޮންނަނީ ދިވެހި ދައުލަތުން އެހެން ބަޔަކާ ހަނގުރާމަކުރަން ނިންމީމައި ނުވަތަ ހޮޅިން ނުވަތަ އެހެންވެސް ބޭރުގެ ބައެއް ރާއްޖެއަށް އެރީމައި ކަަމަށެވެ.\nނަމަވެސް މިފަހުން މި ދިމާވާ ކަންކަމަކީ ދިވެހިންގެ ތެރެއިން އެތައްބަޔަކު ރާއްޖެއިން ބޭރުގެ ހަނގުރާމަތަކުގައި ބައިވެރިވަމުން ދިއުން ކަމަށެވެ. އަދި އެމީހުން ހަނގުރާމަވެރި ތަމްރީނުތަކާއި ހުނަރުތަކާއެކު އަދި އެ ހަނގުރާމައަށް އެމީހުން ދިޔަ ފަލްސަފާ ނުވަތަ ފިކުރާ އެކުގައި އެމީހުން އެނބުރި ރާއްޖެ އައުމުން ދެން މުޖަތަމައުއަށް ދިމާވެދާނެ ކަންކަމަކީ ވިސްނަންޖެހޭ ކަންކަން ކަމަށް ނަޝީދު ވިދާޅުވިއެވެ.\nނަޝީދު ވިދާޅުވީ އެކަންކަމަށް ޖަވާބު ދިނުމަށްޓަކައި ޓެރަރިޒަމްގެ ގާނޫނަށް ގެންނަންޖެހޭ ބަދަލެއް ގެންނަންޖެހޭ ކަމަށެވެ.\nޓެރަރިޒަމްގެ ގާނޫނަށް ސަރުކާރުން ވަނީ ބޮޑެތި އިސްލާހުތަކަކާ މިހާރު ހުރި އަދަބުތައް ވެސް ބޮޑު ކޮށްފައެވެ. އެގޮތުން ސަރުކާރުން ހުއްދައެއް ލިބިގެން މެނުވީ ހަނގުރާމަވެރި ސަރަހައްދަކަަށް ދިއުމާއި، ހަނގުރާމަވެރި ސަރަހައްދެެއްގައި ހުރުމަކީ ވެސް ކުށަކަށް ހެދުމަށް ޓެރަރިޒަމްގެ ގާނުނަށް އިސްލާހު ހުށަހަޅާފައި ވެއެވެ.\nމީގެ އިތުރުން ވަކި ސިޔާސީ ނުވަތަ ދީނީ ނުވަތަ ހައްދުފަހަނަޅާފައިވާ ވިސްނުމެއް ކުރިއެރުވުމަށްޓަކައި ނުވަތަ ވަކި ފިކުރެއް ކުރިއެރުވުމަކީ ކުށަކަށް ހެދުމަށް އިސްލާހުގައި ހިމަނާފައިވެއެވެ. އަދި ދައުލަތުން ނުވަތަ ސަރުކާރުން ވަކި ކަމެއް ކުރުމަށް ނުވަތަ ނުކޮށް ދޫކޮށްލުމަށް މަޖުބޫރުކުރުވުމާއި، އާންމުންނަށް ނުވަތަ އާންމުންގެ ބައެއްގެ މެދުގައި ބިރުވެރިކަން އުފެއްދުމަކީ ވެސް ކުށެއް ކަމަށް ބިލުގައި ބުނެފައިވެއެވެ.\nބިލުގައިވާ ގޮތުން ހަނގުރާމައަށް ހިނގައްޖެ ނަމަ 17 އަހަރާއި 20 އަހަރާ ދެމެދުގެ މުއްދަތަކަށް ޖަލަށް ލެވެއެވެ. ހަނގުރާމަވެރި ސަރަހައްދަކަށް ހިނގައްޖެ ނަމަ 10 އަހަރާއި 15 އަހަރާ ދެމެދުގެ މުއްދަތަކަށް ޖަލަށް ލުމުގެ ބާރު ބިލުން ލިބިދެއެވެ. އަދި އެކަން ކުރަން އުޅެފި ނަމަ ނުވަތަ ބައިވެރިވެއްޖެ ނަމަ، ނުވަ އަހަރާއި 12 އަހަރާ ދެމެދުގެ މުއްދަތަކަށް ޖަލަށް ލެވޭ ގޮތަށް ވެސް ބިލުގައި ވަނީ ހިމަނާފައެވެ.\nހަބަރު ރައްޔިތުންގެ މަޖިލިސް މުހައްމަދު ނަޝީދު ސިޔާސީ ޓެރަރިޒަމް


ތަޢާރަފް | ކުރިނބީ ކައުންސިލް\nތިލަދުންމަތީ ދެކުނުބުރީ ކުރިނބީ ކައުންސިލަކީ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން އުފައްދާފައިވާ ޤާނޫނީ ޝަޚުސެކެވެ. މިކައުންސިލްގައި ކުރިނބީ ރައްޔިތުންގެ ވޯޓަކުން އިންތިޚާބުކޮށްފައިތިބި5ކައުންސިލަރުން ތިއްބަވައެވެ. އަދި ކައުންސިލުން ނިންމާ ނިންމުންތައް ތަންފީޒުކުރުމަށްޓަކައި ސިވިލްސަރވިސްގެ މުވައްޒަފުން ހިމެނޭގޮތަށް ކައުންސިލްގެ އިދާރާއެއްވަނީ ގާއިމްކޮށްފައެވެ. މިއިދާރާގެ ޚިދުމަތްތައް އަމާޒުކުރެވިފައިވާނީ ކުރިނބީގެ ރައްޔިތުންނަށެވެ.\nކުރިނބީ ކައުންސިލުންދޭ ކައުންސިލުންދޭ ޚިދުމަތްތައް\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން ކުރިނބީ ކައުންސިލްގެ ފަރާތުން ރައްޔިތުންނަށް ގިނަ ޚިދުމަތްތަކެއް ދިނުމަށްވަނީ ލާޒިމްކޮށްފައިވެއެވެ. މިގޮތުން ދުވަހުން ދުވަހަށް ރަށް ހިންގުމަށް ބޭނުންވާ ޤަވާއިދުތަކާއި އުޞޫލުތައް ކަނޑައަޅައި ރައްޔިތުންގެ ނަމުގައި ނިންމަން ޖެހޭ ނިންމުންތައް ނިންމާ ރަށުގެ އިޖުތިމާޢީ އެކިއެކި ތަންތަނާއި ސަރަހައްދުތައް ބެލެހެއްޓުމާއި އެހެން މުޢައްސަކާތަކަށް އެހީތެރިވުން ހިމެނެއެވެ.\nހދ.ކުރިނބީ ކައުންސިލް އިދާރާގެ މަސައްކަތްތައް ބަހާލެވިފައިވަނީ މައިގަނޑު2ޔުނިޓަކަށެވެ. އެއީ ކޯޕަރޭޓް އެފެއާޒް ޔުނިޓް އަދި އިކޮނޮމިކް ސޯޝަލް އެންޑް މުނިސިޕަލް ސަރވިސް ޔުނިޓެވެ. މިއިން ކޮންމެ ޔުނިޓެއްގައިވެސް މައިގަނޑު މަސައްކަތްތައް ކުރަމުންދާނީ ސިވިލްސަރވިސް މުވައްޒަފުންނެވެ.